text:
རྒྱ་གར་གྱི་གྲོས་ཚོགས་འོག་མའི་འཐུས་མི་རམ་སོ་ཝ་རུབ་ཤར་མ་ལགས་ཀྱིས་རྒྱ་གར་གྱི་ཆེས་མཐོའི་གཟེངས་རྟགས་བྷ་རཱ་ཊི་རཱ་ནཱ་༧གོང་ས་མཆོག་ལ་འབུལ་ལམ་ཞུ་དགོས་པའི་རེ་འདུན་གདོན་རྒྱུ་ཡིན་སྐོར་གསུངས་འདུག
དེ་རིང་སྔ་དྲོའི་ཆུ་ཚོད་༡༠ ཐོག་བཞུགས་སྒར་དྷ་རམ་ས་ལའི་ཐེག་ཆེན་གཙུག་ལག་ཁང་དུ། ༧གོང་ས་རྒྱལ་བ་རིན་པོ་ཆེ་མཆོག་ལ་ནོ་བྷེལ་ཞི་བདེའི་གཟེངས་རྟགས་འབུལ་བཞེས་མཛད་དེ་ལོ་ངོ་ ༢༨ འཁོར་བའི་དུས་ཆེན་གྱི་གཞུང་འབྲེལ་མཛད་སྒོ་ཚོགས་སོང་བ་དང་། མཛད་སྒོའི་ཐོག་བོད་མིའི་སྒྲིག་འཛུགས་ཀྱི་དམངས་གཙོའི་ཀ་བ་གསུམ་གྱི་མཛད་གཙོ་རྣམ་པ་དང་། མཛད་སྒོའི་སྐུ་མགྲོན་གཙོ་བོར་རྒྱ་གར་གྲོས་ཚོགས་འོག་མའི་འཐུས་མི་སྐུ་ཞབས་རམ་ས་ཝ་རུབ་ (Ram Swaroop) ལགས་དང་། བོད་མིའི་སྒྲིག་འཛུགས་ཀྱི་སྲི་ཞུ་ལས་བྱེད་ཆེ་ཕྲ། དེ་བཞིན་གཞུང་འབྲེལ་དང་གཞུང་འབྲེལ་མ་ཡིན་པའི་ཚོགས་སྡེ་ཁག་གི་སྐུ་ཚབ་རྣམ་པ། གཞན་ཡང་། བཞུགས་སྒར་ཁུལ་གྱི་དགོན་སྡེ་ཁག་གི་གྲྭ་བཙུན་དང་སློབ་གྲྭ་ཁག་གི་སློབ་ཕྲུག ཕྱི་རྒྱལ་བ། དྷ་སའི་སེར་སྐྱ་མི་མང་བཅས་འཛོམས་འདུག
མཛད་སྒོ་དང་བསྟུན་འཕྲོད་བསྟེན་ལས་ཁུངས་ནས་བོད་མིའི་སྤྱི་ཚོགས་ནང་འཕྲོད་བསྟེན་དང་འབྲེལ་བའི་སྲི་ཞུ་གནང་མཁན་ལས་བྱེད་ལྔ་ལ་ཞབས་ཞུའི་ལོ་ ༢༥ ཧྲིལ་པོ་འཁོར་བའི་གཟེངས་བསྟོད་ལེགས་སྐྱེས་དང་། ལས་བྱེད་འདེམས་བསྐོ་ལྷན་ཁང་ནས་སྲི་ཞུ་བ་ལུགས་མཐུན་བགྲེས་ཡོལ་དང་བགྲེས་ཡོལ་སྔ་བསྣུར་ཕེབས་མཁན་གཉིས་ལ་རྗེས་དྲན་ལེགས་གསོའི་ཕྱག་འཁྱེར་དང་ཆོས་རྒྱལ་སྲོང་བཙན་སྒམ་པོའི་སྐུ་བརྙན་བྱིན་ཅན་རེ་གནང་སོང་། གཞན་ཡང་། བོད་ཀྱི་ཟློས་གར་གྱི་འདི་ལོའི་དབྱར་སྐྱིད་༼བྱམས་བརྩེའི་རིན་ཐང་།༽ཞེས་པའི་འོད་སྡེར་དབུ་འབྱེད་བཅས་གནང་སོང་།
མཛད་སྒོའི་ཐོག་བོད་མི་མང་སྤྱི་འཐུས་ལྷན་ཚོགས་ཀྱི་ཚོགས་གཞོན་ཨ་ཅཱརྱ་ཡེ་ཤེས་ཕུན་ཚོགས་ལགས་ཀྱིས་བོད་མི་མང་སྤྱི་འཐུས་ལྷན་ཚོགས་ཀྱི་ཚབ་ཞུས་ཏེ། ༧གོང་ས་རྒྱལ་བ་རིན་པོ་ཆེ་མཆོག་ལ་ནོ་བྷེལ་ཞི་བདེའི་གཟེངས་རྟགས་ཕུལ་ནས་ལོ་ངོ་ ༢༨ འཁོར་བར་བཀའ་དྲིན་རྗེས་དྲན་དང་བཅས་འཚམས་འདྲིའི་བཀྲ་ཤིས་བདེ་ལེགས་ཞུས་པ་དང་སྦྲགས་སྤྱི་འཐུས་ལྷན་ཚོགས་ཀྱི་གསུང་བཤད་སྒྲོག་སྦྱངས་གནང་བའི་ནང་། ཕྱི་ལོ་ ༢༠༡༧ ཟླ་ ༡༠ པའི་ནང་རྒྱ་ནག་དམར་ཤོག་ཀྲུང་དབྱང་ཨུ་ཡོན་ལྷན་ཁང་ཟེར་བའི་སྐབས་ ༡༩ པའི་ཚང་འཛོམས་གྲོས་ཚོགས་དེས་རྒྱ་ནག་དམར་ཤོག་དབུས་ཆབ་སྲིད་ཅུས་ཟེར་བའི་ཨུ་ཡོན་དང་། དབུས་ཆབ་སྲིད་ཚན་པའི་རྒྱུན་ལས་ཨུ་ཡོན་ལྷན་ཁང་གི་ཨུ་ཡོན། ཀྲུང་དབྱང་ཨུ་ཡོན་ལྷན་ཁང་གི་སྤྱི་ཁྱབ་དྲུང་ཆེ་བཅས་འདེམས་བསྐོ་བྱས་པ་དང་། སྲིད་འཛིན་ཞི་ཅིན་ཕིན་གྱི་མིང་དང་བསམ་ཚུལ་ཏང་གི་སྒྲིག་ཡིག་ནང་དུ་བཀོད་ཆོག་པར་བྱས་པ་ནི། འདས་པའི་ལོ་རབས་ནང་མར་ལེ་རིང་ལུགས་དང་མའོ་ཙེ་ཏུང་གི་དགོངས་པ་ཟེར་བ་ནང་བཞིན་ཚོགས་ཆེན་འདི་བརྒྱུད་དེ། སྲིད་འཛིན་ཞི་ཅིན་ཕིན་གྱི་གོ་གནས་དང་དབང་ཚད་བླ་ན་མེད་པ་ཆགས་ཡོད། སྐབས་དེར་མཐའ་འཁྱོངས་བཅུ་བཞི་དྲངས་པའི་ནང་ནས་ཕྱོགས་ཡོངས་ནས་སྒྱུར་བཅོས་གཏིང་ཟབ་ཏུ་གཏོང་རྒྱུ་མཐའ་འཁྱོངས་ཟེར་བ་དང་། མི་དམངས་ཀྱི་རང་ཐག་རང་གཅོད་མཐའ་འཁྱོངས། ཕྱོགས་ཡོངས་ནས་ཁྲིམས་ལྟར་རྒྱལ་ཁབ་སྐྱོང་རྒྱུ་མཐའ་འཁྱོངས། འཕེལ་རྒྱས་ཁྲོད་དམངས་འཚོ་འགན་ལེན་དང་ལེགས་བཅོས་མཐའ་འཁྱོངས། མི་དང་རང་བྱུང་ཁམས་ཞི་མཐུན་མཉམ་གནས་མཐའ་འཁྱོངས། མིའི་རིགས་ཀྱི་ལས་དབང་གཅིག་མཐུན་འདུས་གྲུབ་བསྐྲུན་རྒྱུར་སྐུལ་འདེད་གཏོང་རྒྱུ་མཐའ་འཁྱོངས་ཟེར་བ་སོགས་ཀྱིས་བཟང་ཕྱོགས་ཀྱི་ཟུར་ཞིག་མངོན་ཡོད་པས། རྒྱ་ནག་ནང་དང་ལྷག་པར་བོད་རྒྱའི་གནད་དོན་ཐད་ལའང་དེའི་བཟང་ཕྱོགས་ཀྱི་འགྱུར་བ་ཞིག་འབྱུང་རྒྱུར་རེ་བ་རྒྱག་མི་ཆོག་པ་མིན་སྟབས། སྲིད་འཛིན་ཞི་ཅིན་ཕིན་གྱི་གུ་ཡངས་ཀྱི་སྲིད་བྱུས་བཟུང་སྟེ་རྒྱལ་སྤྱིའི་ནང་རྒྱ་ནག་ལ་ཆེ་མཐོང་འབྱུང་ཐབས་དང་། ལྷག་པར་བོད་མི་རིགས་ཀྱི་མངོན་འདོད་ལ་བདག་བཟུང་གིས་དཀའ་རྙོག་སེལ་ཐབས་གནང་དགོས་པ་གལ་ཆེ་བའི་གནད་དོན་ཆགས་ཡོད། ཅེས་འགོད་འདུག
འདི་ལོའི་ནོ་བྷེལ་ཞི་བདེའི་གཟེངས་རྟགས་(ICAN)ཐོབ་ཡོད་པ་དེའི་སྐོར་ལ། ཕྱི་ལོ་ ༢༠༡༧ ལོའི་ནོ་བྷེལ་ཞི་བདེའི་གཟེངས་རྟགས་རྒྱལ་སྤྱིའི་རྡུལ་ཕྲན་མཚོན་ཆ་ཉེན་སྲུང་ཚོགས་པ་ ICAN ཞེས་པར་ཐོབ་ཡོད་ལ་འཛམ་གླིང་ཁྱོན་དུ་རྡུལ་ཕྲན་མཚོན་ཆ་རྩ་མེད་བཟོ་ཆེད་ད་བར་མུ་མཐུད་ལས་འགུལ་ཤུགས་ཆེ་སྤེལ་ཡོད་པ་དང་། དེང་སྐབས་འཛམ་གླིང་གི་གནས་སྟངས་ཇི་འདྲ་ཞིག་ཏུ་འགྱུར་མིན་ཐད་ངེས་གཏན་གང་ཡང་མེད་པ་མ་ཟད། ས་ཕྱོགས་གང་སར་ལྷིང་འཇགས་མེད་པའི་གནས་སྟངས་འདིའི་འོག་ཁོང་རྣམ་པའི་ལས་འགན་ནི་ཛ་དྲག་གི་དགོས་མཁོ་ཆེན་པོ་ཞིག་ཏུ་ཆགས་ཡོད་ལ། དེ་བཞིན་ཆོད་སེམས་བརྟན་པོས་འབད་བརྩོན་གནང་བའི་སྙིང་སྟོབས་བཅས་ལ་ངོས་འཛིན་གསལ་པོ་གནང་སྟེ་གཟེངས་རྟགས་གནང་བ་ཞིག་ཡིན་སྟབས། ང་ཚོས་ཀྱང་ཚོགས་པ་དེའི་མཛད་བཟང་ལ་རྗེས་སུ་ཡི་རངས་ཀྱིས་བསྔགས་བརྗོད་དང་འཚམས་འདྲི་ཞུ་རྒྱུ་ཡིན། ཞེས་འགོད་འདུག
རྒྱ་ཆེའི་བོད་རིགས་རྣམས་ལ་འབོད་སྐུལ་གནང་བའི་ནང་དུ། གཞིས་བཞུགས་རྒྱལ་གཅེས་དཔའ་བོ་དཔའ་མོ་འདས་གསོན་རྣམས་ཀྱི་ལྷག་བསམ་དང་། དཔའ་མཛངས་སྙིང་སྟོབས། བླ་ན་མེད་པའི་མཛད་རྗེས་རྣམས་ལ་གདུང་སེམས་མཉམ་སྐྱེད་ཀྱིས་མངོན་པར་བསྟོད་རྒྱུ་དང་། བཙན་བྱོལ་བོད་མི་ཡོངས་ནས་ཀྱང་རང་མི་རིགས་ཀྱི་ཁྱད་ཆོས་སྲུང་སྐྱོབ་དང་། བོད་མིའི་འཐབ་རྩོད་ཐད་དངོས་ཤུགས་བརྒྱུད་གསུམ་ནས་འགན་ཁུར་བཞེས་དང་བཞེས་བཞིན་པར་བསྔགས་བརྗོད་དང་སྦྲགས་རང་ཅག་བོད་མི་རྣམས་ཀྱིས་བོད་དོན་བདེན་མཐའ་མྱུར་དུ་གསལ་ཐབས་དང། བོད་མིའི་བླ་ན་མེད་པའི་དབུ་ཁྲིད་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་སྐུ་ཚེ་བསྐལ་བརྒྱར་བརྟན་ཅིང་ཐུགས་བཞེད་ལྷུན་གྱིས་འགྲུབ་ཐབས་སུ་རྣམ་དཀར་བསོད་ནམས་གསོག་བསྒྲུབ་དང་། བོད་མིའི་མཐུན་ལམ་དང་ཆིག་སྒྲིལ་རྒྱུན་གནས་ཡོང་ཐབས་སུ་བོད་མི་ཚང་མས་ཡིད་གཟབ་ཀྱིས་དུས་རྟག་ཏུ་འབད་བརྩོན་ལྷོད་མེད་བྱ་དགོས་རྒྱུ་ལས། དེ་མིན་སྤྱི་ཚོགས་དྲ་ལམ་ཁག་ཏུ་དགྲ་དགའ་གཉེན་སྡུག་གིས་བོད་མིའི་མཐུན་སྒྲིལ་ལ་གཏོར་སྐྱོན་འགྲོ་གཞིའི་ཐལ་སྐྱོན་རིགས་རྩ་བ་ནས་མ་ཤོར་བ་དགོས་པའི་གཞེན་སྐུལ་ནན་པོ་ཞུ་རྒྱུ་ཡིན་ལ། དེ་བཞིན་སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་འཚེ་མེད་ཞི་བའི་ལམ་སྟོན་མཛད་པ་ཁག་སྙིང་དབུས་སུ་བཅངས་ཏེ་འཛམ་གླིང་སྤྱི་དང་། བྱེ་བྲག་བོད་སྤྱིའི་འཕྲལ་ཕུགས་བདེ་དོན་ལ་སྨན་པའི་འགན་ཁུར་ཞུ་དགོས་རྣམས་རང་གཅེས་འཛིན་གྱི་བསམ་མནོ་ཁོ་ན་མིན་པར་སྤྱི་པའི་ལས་དོན་ལ་དོ་ཁུར་ཧུར་བསྐྱེད་གནང་དགོས་རྒྱུ་ནི་༸རྒྱལ་བའི་བཀའ་དྲིན་རྗེས་དྲན་དང་། དུས་དྲན་ཉིན་མོ་སྲུང་བརྩི་ཞུ་བའི་དགོས་དོན་སྙིང་པོ་དེ་ཡིན་པས། ཚང་མའི་ཐུགས་ལ་ཉར་ཏེ་ཉིན་རེའི་འཚོ་བའི་ནང་ལག་བསྟར་གནང་དགོས་པའི་བསྐུལ་མ་ནན་ཏན་ཞུ་རྒྱུ་ཡིན། ཞེས་འཁོད་འདུག
བོད་མིའི་སྒྲིག་འཛུགས་ཀྱི་སྲིད་ཚབ་ནང་སྲིད་བཀའ་བློན་འཁོར་ལྷ་ཚང་བསོད་ནམས་སྟོབས་རྒྱལ་མཆོག་ནས་༧གོང་ས་རྒྱལ་བ་རིན་པོ་ཆེ་མཆོག་ལ་ནོ་བྷེལ་ཞི་བདེའི་གཟེངས་རྟགས་ཕུལ་ནས་མི་ལོ་ ༢༨ འཁོར་བར་གཞིས་བྱེས་བོད་མི་ཡོངས་ཀྱི་ཚབ་བྱས་ཏེ་འཚམས་འདྲི་ཞུས་པ་དང་སྦྲགས་བཀའ་ཤག་གི་བསྒྲགས་གཏམ་སྒྲོག་སྦྱངས་གནང་བའི་ནང་དུ། དེ་རིང་གི་ཉིན་མོ་འདི་ནི་རྒྱལ་སྤྱིའི་འགྲོ་བ་མིའི་ཐོབ་ཐང་གི་ཉིན་མོར་ཡང་སྲུང་བརྩི་ཞུ་ཡི་ཡོད། འོན་ཀྱང་བོད་ཀྱིས་གཙོས་འཛམ་གླིང་ཡུལ་གྲུ་མང་པོའི་ནང་དབང་འཛིན་པ་ཚོས་འགྲོ་བ་མིའི་ཐོབ་ཐང་བརྡལ་བཤིག་ཚབས་ཆེ་གཏོང་བཞིན་ཡོད་པ་དེ་དག་ལས་སྐྱོབ་ཐབས་གནང་དགོས་པ་མཉམ་འབྲེལ་རྒྱལ་ཚོགས་དང་རྒྱལ་ཚོགས་ཀྱི་ཆེས་མཐོའི་འགྲོ་བ་མིའི་ཐོབ་ཐང་ལྷན་ཚོགས། དེ་བཞིན་རྒྱལ་སྤྱིའི་ནང་དྲང་བདེན་དང་རང་དབང་ལ་དགའ་བའི་གཞུང་མང་ཡོངས་ལ་འབོད་སྐུལ་ཞུ་རྒྱུ་ཡིན། ཞེས་དང་། སྤྱི་ནོར་༧གོང་ས་མགོན་ཆེན་པོ་མཆོག་ནས་རྡུལ་ཕྲན་མཚོན་ཆ་མེད་པའི་ཞི་བདེ་ལྡན་པའི་འཛམ་གླིང་ཞིག་བསྐྲུན་ཕྱིར་འབད་བརྩོན་དང་བཀའ་སློབ་ལམ་སྟོན་རྒྱུན་མར་གནང་དང་གནང་བཞིན་ཡོད། འདི་ལོ་རྡུལ་མཚོན་བེད་སྤྱོད་བྱས་རྐྱེན་གོ་ལའི་སྣོད་བཅུད་གཉིས་ཀར་གནོད་སྐྱོན་ཚབས་ཆེ་ཕོགས་ཡོད་པའི་དཔེ་མཚོན་དང་ལྷག་དོན་ཁྲིམས་ཐོག་ནས་མཚོན་ཆ་དེ་རིགས་བཟོ་འདོན་དང་བེད་སྤྱོད་རྩ་འགོག་ཡོང་ཆེད་ཀྱིས་འབད་བརྩོན་ལ་རྒྱལ་སྤྱིའི་ལས་འགུལ་ཁང་ (International Campaign to Abolish Nuclear Weapons – ICAN) ལ་ཞི་བདེའི་གཟེངས་རྟགས་འབུལ་ཐོབ་བྱུང་བར་གོ་སྐབས་འདི་བརྒྱུད་འཚམས་འདྲི་ཞུ་རྒྱུ་ཡིན། ཞེས་འཁོད་འདུག
ཡང་བསྒྲགས་གཏམ་ནང་རྒྱལ་སྤྱིའི་སྟེང་ནས་བོད་མིའི་བདེན་དོན་ལ་རྒྱབ་སྐྱོར་གང་ཆེ་འཐོབ་བཞིན་པའི་སྐོར་ལ། བོད་དང་བོད་མིའི་ཐོག་འབྱུང་བཞིན་པའི་གནས་ཚུལ་དེ་དག་ལ་གཞིགས་ན་ཡིད་ཞུམ་བྱེད་དགོས་པའི་གནས་སྟངས་ཤིག་ཡིན་ན་ཡང་། ཕྱོགས་གཞན་ཞིག་ནས་རྒྱལ་སྤྱི་ཁྱོན་ཡོངས་ནང་དྲང་བདེན་དང་རང་དབང་ལ་དགའ་བའི་གཞུང་དང་མི་མང་མང་པོས་བོད་དང་བོད་མིའི་བདེན་དོན་ལ་རྒྱབ་སྐྱོར་གང་ཆེ་འཐོབ་བཞིན་ཡོད། དེ་ཡང་ཉེ་ཆར་རང་ཨ་རིའི་གྲོས་ཚོགས་གོང་འོག་གི་ཆབ་སྲིད་ཚོགས་པ་ཐུན་མོང་གིས་༸གོང་ས་མཆོག་དང་བོད་དོན་རྒྱབ་སྐྱོར་གྱི་གྲོས་འཆར་བཏོན་ཡོད་པ་དང་། ཐའེ་ཝན་གྲོས་ཚོགས་ནང་ཚད་མཐོའི་མང་མོས་གྲོས་ཆོད་བཞག་སྟེ་སྔ་ཕྱིར་བོད་མིའི་སྤྱི་ཚོགས་ནང་འཁྲུག་རྐྱེན་དང་བརྒལ་ཟླ་བཟོ་མཁན་གྱི་བོད་སོག་ལས་ཁུངས་ཟེར་བ་དེ་སྒོ་བརྒྱབ་འདུག་པར་དམིགས་བསལ་དགའ་བསུ་ཞུ་རྒྱུ་ཡིན། དེ་བཞིན་ཡོ་རོབ་སྤྱི་མཐུན་ཚོགས་པ་དང་། ཁེ་ན་ཌ། ཨོ་སི་ཀྲོ་ལི་ཡ། ནོར་ཝེ། སུཝེ་ཌན། ཌན་མཀ་བཅས་ཐེ་བའི་རྒྱལ་སྤྱིའི་གྲོས་ཚོགས་འཐུས་མི་མང་པོས་ཀྱང་བོད་དོན་གླེང་སློང་དང་། བོད་དང་བོད་མིར་རྒྱབ་སྐྱོར་ཤུགས་ཆེ་ཡོད་པའི་རྣམ་པ་དངོས་ཤུགས་བརྒྱུད་གསུམ་ནས་བསྟན་ཡོད་པ་བཅས་ནི་དགའ་སྤོབས་བྱེད་འོས་པ་ཞིག་ཡིན། ཞེས་གསུངས་འདུག
རྒྱ་གཞུང་གིས་༧གོང་ས་མཆོག་གི་སྐུ་ཚབ་དང་གྲོས་མོལ་བསྐྱར་དུ་དབུ་འཛུགས་དགོས་པའི་འབོད་སྐུལ་ཞུ་དོན། རྒྱ་དམར་གཞུང་གིས་བོད་བཙན་བཟུང་བྱས་པ་ནས་ད་བར་བོད་མིའི་ཐོག་དྲག་གནོན་དང་གཡོན་ཐལ་གྱི་སྲིད་བྱུས་རིམ་པ་ལག་བསྟར་དང་། ཕྱོགས་གཞན་ནས་དཔལ་འབྱོར་ལྷུག་གཏོང་གི་སྲིད་བྱུས་ཤིག་ཀྱང་འཛིན་ཁུལ་བྱེད་ཀྱི་ཡོད་ནའང་བོད་མི་ཚོའི་བློ་སེམས་ནམ་ཡང་འགུག་ཐབས་བྲལ་བ་ཞིག་ཡིན། དེས་ན་རྒྱ་གཞུང་གིས་དབུ་མའི་ལམ་གྱི་སྲིད་བྱུས་གཞིར་བཞག་༧གོང་ས་མཆོག་གི་སྐུ་ཚབ་དང་ལྷན་དུ་གྲོས་མོལ་བསྐྱར་མཐུད་དགོས་པའི་འབོད་སྐུལ་ཞུ་རྒྱུ་དང་ཆབས་ཅིག ང་ཚོས་བོད་རིགས་ཡོངས་ལ་མིང་དོན་མཚུངས་པའི་རང་སྐྱོང་ལས་རང་བཙན་རྩོད་སྒྲུབ་བྱེད་ཀྱི་མེད་པ་ནན་བརྗོད་བྱེད་རྒྱུ་ཡིན། ཞེས་བསྒྲགས་གཏམ་ནང་འཁོད་འདུག
སྐུ་མགྲོན་གཙོ་བོ་རམ་ས་ཝ་རུབ་ལགས་ཀྱིས། ༧གོང་ས་མཆོག་དབུས་པའི་བོད་མི་རྣམས་ཀྱིས་སོ་སོའི་མི་རིགས་ཀྱི་རྩ་དོན་ཆེད་ལས་དོན་ཧུར་ཐག་སྒྲུབ་ཀྱི་ཡོད་སྟབས། ད་ལྟ་འཛམ་གླིང་མི་མང་གིས་བོད་དོན་ལ་དོ་སྣང་དང་རྒྱབ་སྐྱོར་བྱེད་ཀྱིན་ཡོད། དམིགས་བསལ་ང་ཚོ་རྒྱ་གར་མི་མང་གིས་བོད་མི་རྣམས་ཀྱི་མངོན་འདོད་དང་བདེན་མཐའ་མྱུར་དུ་སེལ་བའི་སྨོན་འདུན་དང་ཡིད་ཆེས་ཡོད། ཧིན་བོད་མཛའ་འབྲེལ་ཚོགས་པས་ཧི་མ་ཅལ་མངའ་སྡེའི་གྲོས་ཚོགས་དང་རྒྱ་གར་གྲོས་ཚོགས་ནང་བོད་དོན་གླེང་སློང་བྱེད་ཀྱི་ཡོད་ལ། འབྱུང་འགྱུར་ང་ཚོས་རྒྱ་གར་སྲིད་འཛིན་མཆོག་ནས་(Bharat Ratna)གཟེངས་རྟགས་དེ་༧གོང་ས་མཆོག་ལ་འབུལ་བར་འབོད་སྐུལ་ཞུ་རྒྱུ་དང་། སྲིད་བློན་མོ་ཌི་མཆོག་ནས་༧གོས་ས་མཆོག་རྒྱ་གར་གྲོས་ཚོགས་ནང་གདན་འདྲེན་ཞུ་རྒྱུར་འབོད་སྐུལ་ཞུ་རྒྱུ་བཅས་རེ་འདོད་གཉིས་ཡོད། དེ་སྔོན་༧གོང་ས་མཆོག་དྷ་རམ་ས་ལར་བཞུགས་རྒྱུར་གཏན་འཁེལ་བྱུང་བ་ནས་བཟུང་། དྷ་རམ་ས་ལའི་མིང་དེ་རྒྱལ་སྤྱིའི་སྒང་ཁྱབ་བརྡལ་དུ་ཕྱིན་ཏེ། ད་ལྟ་དྷ་རམ་ས་ལ་འཛམ་གླིང་ནང་གི་ས་ཆ་གྲགས་ཅན་ཞིག་ཆགས་ཡོད་པ་མ་ཟད། ༧གོང་ས་མཆོག་གི་བཀའ་དྲིན་བྱིན་རླབས་ཉག་གཅིག་ལ་བརྟེན་ནས་རྒྱ་གར་ཡང་འཛམ་གླིང་ས་ཕྱོགས་མང་པོའི་ཐོག་སྟོབས་ཤུགས་ཆེ་བའི་རྒྱལ་ཁབ་ཅིག་ཆགས་ཡོད། དེར་བརྟེན་ང་ཚོས་ཁོང་ལ་བཀའ་དྲིན་ཆེ་ཞུ་རྒྱུ་དང་། ༧གོང་ས་མཆོག་འདིར་བཞུགས་པ་ཙམ་གྱིས་ཧི་མ་ཅལ་མི་མང་ལ་ཁོང་གི་བྱིན་རླབས་ཐོབ་ཀྱི་ཡོད། མཐའ་དོན་དེ་རིང་མཛད་སྒོ་འདི་འདྲ་ཞིག་གི་ཐོག་ང་སྐད་བཏང་སྟེ་གཏམ་བཤད་ཀྱི་གོ་སྐབས་ཕུལ་བར་ཐུགས་རྗེ་ཆེ་ཞུ་རྒྱུ་དང་། ངའི་རེ་བར་བོད་མི་ཚོས་སོ་སོའི་སྐད་ཡིག་དང་རིག་གཞུང་སྲུང་སྐྱོབ་མུ་མཐུད་གནང་བའི་ཐོག་བོད་མིའི་བདེན་མཐའ་མགྱོགས་མྱུར་སེལ་བའི་སྨོན་འདུན་ཡོད། ཅེས་གསུངས་སོང་།
གཞན་ཡང་། དབུས་བོད་ཀྱི་གཞོན་ནུ་ལྷན་ཚོགས་ཀྱི་རྒྱ་གར་གྱི་གྲོང་ཁྱེར་༡༥༠ ནང་བོད་དོན་གསལ་བཤད་ཀྱི་ལས་འགུལ་སྤེལ་རྒྱུ་ཡིན་པ་ལྟར། དེ་རིང་རྒྱལ་སྤྱིའི་འགྲོ་བ་མིའི་ཐོབ་ཐང་གི་ཉིན་མོ་དང་བསྟུན། རྒྱ་གར་བྱང་ཕྱོགས་ཁུལ་གྱི་ལས་འགུལ་དེ་རིང་སྔ་དྲོའི་ཆུ་ཚོད་ ༩ པའི་ཐོག་བཞུགས་སྒར་དྷ་རམ་ས་ལ་ནས་མགོ་འཛུགས་གནང་ཡོད་པ་དང་། བོད་ཀྱི་བུད་མེད་ལྷན་ཚོགས་ནས་༧གོང་ས་རྒྱལ་བ་རིན་པོ་ཆེ་མཆོག་ནས་ནོར་སྦེལ་ཞི་བདེའི་གཟེངས་རྟགས་བཞེས་ནས་ལོ་ངོ་ ༢༨ འཁོར་བར་འཚམས་འདྲི་དང་རྒྱལ་སྤྱིའི་འགྲོ་བ་མིའི་ཐོབ་ཐང་ཉིན་མོར་བསྒྲགས་གཏམ་སྤེལ་འདུག ཡང་རྒྱལ་སྤྱིའི་འགྲོ་བ་མིའི་ཐོབ་ཐང་གི་ཉིན་མོ་དང་བསྟུན། ཐེག་ཆེན་གཙུག་ལག་ཁང་གི་ཉེ་འཁྲིས་སུ་བོད་རང་བཙན་སློབ་ཕྲུག་ཚོགས་པས་རྒྱ་གཞུང་གིས་བོད་ནང་བཀག་སྡོམ་བྱས་པའི་པར་རིས་ཕྱིར་བསྒྲགས་དང་། དེ་བཞིན་ཉིན་གུང་ཆུ་ཚོད་༢ པའི་སྟེང་རླངས་འཁོར་ས་ཚིགས་སུ་རྒྱལ་སྤྱིའི་ཧི་མ་ལ་ཡའི་དུས་སྟོན་མགོ་འཛུགས་བྱས་སོང་།
གསར་འགོད་པ། ཉི་མ་ཚེ་རིང་། སྐལ་བཟང་སྤྱིན་པ།


c: text/html

text:
སྐུ་སྲོག་མེ་མཆོད་ཀྱི་རིན་ཐང་ཆ་ཚང་ཞིག་སུས་བཤད་ཐུབ་ཡོད་དམ།
མི་ཕམ་ཚངས་ཐིག
བོད་ཀྱི་བྱང་སེམས་དཔའ་རྟུལ་ཕོ་མོ་ཚོས་རང་སྲོག་མཆོད་མེར་ཕུལ་དགོས་དོན་གསལ་བཤད་ཡིད་ཚིམས་པ་ཞིག་བརྙན་འཕྲིན་དང་རླུང་འཕྲིན། ཚགས་ཤོག་སོགས་གང་སར་བྱེད་མ་ཐུབ་ན། མི་རིགས་དང་རིག་གཞུང་གཞན་པ་དག་གིས་ངོས་འཛིན་བཟང་བོ་ཞིག་བྱེད་ཤེས་ཀྱིན་མི་འདུག་པས་ཕན་མེད་གོ་ལོག་གི་ཉེན་ཁ་འདུག མ་ཟད་བོད་མི་དཀྱུས་མ་དག་གིས་ཀྱང་འདི་དག་གི་རིན་ཐང་ཆ་ཚང་ཞིག་རྟོགས་ཀྱི་མི་འདུག གསར་འགོད་བརྒྱུད་ལམ་ཁག་ཏུ་བོད་མིའི་རང་སྲོག་མེ་མཆོད་གྱི་གནད་དོན་གླེང་བའི་གོ་ སྐབས་ཡོད་མཁན་དག་མང་ཆེ་བས་འགྲེལ་བཤད་ཡིད་ཚིམ་ཞིག་བརྗོད་ཡོད་པ་མ་ཐོས། ཁོང་ཚོས་འདི་ལྟར་བརྗོད་བཞིན་འདུག བོད་མི་ཚོས་རྒྱ་ནག་གཞུང་གིས་སྲིད་ཇུས་ལ་བློ་ཁ་མ་ཁེངས་པས་ཞི་རྒོལ་བྱུང་བ་རེད་ཟེར་བ་དེ་ཁ་ལ་བྱང་འདུག དེ་ལས་ཅུང་ཟད་བཟང་བའི་ལན་འདེབས་མཁན་དག་གིས་རྒྱ་གཞུང་གིས་བོད་མི་ལ་སྡུག་སྦྱོང་དྲག་གནོན་ཆེ་དྲགས་ནས་བོད་མི་ཚོ་འུ་ཐུག་ཐབས་ཟད་ནས་རང་ཤི་བརྒྱབས་པ་རེད་ཟེར་རྒྱུ་དེ་ཡང་ཁ་ལ་བྱང་འདུག་པ་ཙམ་ལས། རྒྱལ་གཅེས་དཔའ་བོ་དཔའ་མོ་དག་གི་ཟླ་བྲལ་གྱི་མཛད་པ་ལ་འོས་ཤིང་འཚམས་པའི་འགྲེལ་བརྗོད་ཆ་ཚང་བ་ཞིག་གནང་ཐུབ་མཁན་ད་བར་ཤེས་མ་སོང་།
ད་ལྟའི་བཀའ་སྤྱི་གཉིས་ཀྱིས་སྔོན་མའི་བཀའ་ཤག་ལ་ལྟོས་ན་གདུང་སེམས་མཉམ་བསྐྱེད་ཀྱི་ལས་འགུལ་སྤེལ་ཙམ་ཡོད་པ་ནི་བཟང་ཕྱོགས་སུ་ལོས་ལྟ། འོན་ཀྱང་གཞུང་དང་འབྲེལ་མ་འབྲེལ་གྱི་སྒྲིག་འཛུགས་ཀུན་གྱིས་ལས་འགུལ་གྱིས་བོད་ཀྱི་དཔའ་རྟུལ་ཕོ་མོ་ཚོའི་ཟླ་བྲལ་གྱི་མཛད་པ་དག་གི་འབུམ་ཆའི་ཆ་ཤས་ཙམ་ཡང་མཚོན་ཐུབ་མེད་པ་ནི་ངོ་ཚ་ཁ་སྐྲངས་དགོས་པའི་གནས་ཤིག་ཏུ་ངོས་འཛིན་བྱེད་ཀྱི་ཡོད། ཉེ་བའི་ལོ་འགའ་ནས་བོད་དོན་ལེགས་ཉེས་ཀྱི་ས་མཚམས་ལ་ཐག་ཇེ་ཉེ་དང་ཛ་ཇེ་དྲག་ཏུ་ སོང་བ་སེམས་གྱིས་མ་བཟོད་ནས། རང་གི་དུས་ཚོད་དང་ནུས་ཤུགས་ཅི་ཡོད་བཏང་ནས་བོད་དོན་ལ་དཔྱད་བརྗོད་ཀྱི་རྩོམ་ ཡིག་དང་དེབ་བྲིས་ཀྱང་ནུས་པ་མ་ཐོན་པས་ཁོ་ཆད་དེ་ཁུ་སེམ་མེར་བསྡད་ཡོད། འོན་ཀྱང་བོད་ཀྱི་དཔའ་རྟུལ་ཕོ་མོ་ཚོས་སྐུ་སྲོག་གཞན་དོན་དུ་མཆོད་པའི་དཔའ་ སྙིང་དང་ཆོད་སེམས་ཀྱི་རིན་ཐང་ཆ་ཚང་ཞིག་མཚོན་ཐབས་སུ་ཐ་ན་བརྡ་འཕྲིན་ཙམ་ཡང་རྒྱལ་སྤྱིའི་བརྒྱུད་ལམ་ཁག་ ཏུ་ཐོན་མ་ཐུབ་པས་བློ་ཕམ་ཚད་ལས་འདས་པ་བྱུང་བས་འདིར་ཅུང་ཙམ་མི་བརྗོད་ཀ་མེད་ཀྱི་སྣང་བ་བྱུང་།
\དང་པོ་ཆབ་སྲིད་ཀྱི་ཁ་ཕྱོགས་དགོས་པ།
གསར་འགྱུར་བརྒྱུད་ལམ་ཁག་ཏུ་བོད་ཀྱི་ཆབ་སྲིད་པ་ཚོས་བོད་མིའི་སྐྱིད་སྡུག་གླེང་སྐབས་བོད་མི་ཚོས་རྒྱ་ནག་གཞུང་གིས་སྲིད་ཇུས་ལ་བློ་ཁ་མ་ཁེངས་པ་རེད་ཟེར་འདུག་པ་ཙམ་ནི་ཚིག་ནུས་ཆུང་ དྲགས་པ་རེད་སྙམ། བོད་མི་ཚོས་རྒྱ་གཞུང་གི་སྲིད་ཇུས་ལ་བློ་ཁ་མ་ཁེངས་པ་ཙམ་གྱི་ག་ལ་ཚད། བོད་མི་རྒན་དར་གཞོན་གསུམ་གྱིས་དུས་རབས་ཕྱེད་ཀ་ལྷག་གི་རིང་དུ་རྒྱ་གཞུང་གིས་ བཙན་གནོན་དང་མནར་གཅོད་ཤུགས་དྲག་ཅིང་རྒྱུན་རིང་དྲགས་པའི་སྡུག་བསྔལ་མ་བཟོད་པར་མེ་མདའ་དང་བཙོན་ཁང་ཁག་ཏུ་སྡུག་ལྕེབ་བྱེད་མཁན་ལོ་རེ་བཞིན་མང་ནས་མང་དུ་འགྲོ་ བཞིན་ཡོད་པ་རེད་ཟེར་ན་འོས་ཤིང་འཚམས་པ་མ་རེད་དམ།
རྒྱ་གཞུང་གིས་བོད་མི་ལ་སྡུག་སྦྱོང་དྲག་གནོན་ཆེ་དྲགས་ནས་བོད་མི་ཚོ་འུ་ཐུག་ཐབས་ཟད་ ནས་རང་ལུས་མེ་སྲེག་བཏང་བ་རེད་ཟེར་པ་ཙམ་གྱིས་ཡང་ཆོག་གི་མི་འདུག་སྙམ། དྲང་མོར་བཤད་ན། རང་ལུས་མཆོད་མེར་ཕུལ་བ་ནི་རང་གཅེས་འཛིན་གྱིས་རང་སྡུག་མ་ཐེག་ནས་མ་རེད། བོད་མི་རིགས་གིས་སྡུག་བསྔལ་ཟློག་ཆེད་དུ་རང་སྲོག་བློས་བཏང་བ་རེད། འདི་ནི་འགྲན་ཟླ་བྲལ་བའི་ཆེས་སྙིང་སྟོབས་དང་ཆོས་དད་ཆེས་ཆེ་བ་གཉིས་ཀ་ཡིན་པས་ རང་སྡུག་མ་ཐེག་ནས་མ་རེད། ཕྲན་འདིར་མི་རིགས་གཞན་དང་རིག་གཞུང་གཞན་པ་དག་གི་མི་རྣམས་དང་མཉམ་དུ་བསྡད་ཡོད་པའི་ཉམས་མྱོང་ལས་ཤེས་པ་ནི། གལ་ཏེ་འུ་ཐུག་ཐབས་ཟད་ཀྱིས་རང་ལུས་མེ་སྲེག་བཏང་བ་རེད་ཟེར་ན། དེ་ནི་དེང་དུས་གྲོང་ཁྱེར་གྱི་མི་དག་ལ་ཆེས་སྤྱིར་བཏང་བའི་ངན་མཚང་ཞིག་ཡིན་པས། རང་སྡུག་མ་ཐེག་ནས་རང་ཤི་བརྒྱབས་པ་ནི་ཕན་མེད་ཀྱི་ཆེས་འཕྲོ་བླག་ཆེན་པོ་ཞིག་ཏུ་ ངོས་འཛིན་བྱེད་ཀྱིན་འདུག མ་ཟད་ཁོང་ཚོས་དེ་ནི་འཚེ་མེད་ཞི་བའི་ལམ་དང་འགལ་བའི་འཚེ་བའི་ངོ་བོར་ངོས་འཛིན་བྱེད་ཀྱི་འདུག མ་ཟད་བོད་མི་མང་པོ་ཞིག་གིས་ཀྱང་རང་སྲོག་རང་གཅོད་བྱས་པ་ཆོས་དང་འགལ་ཡོད་སྣང་ དང་། མ་ཚད་ཁོང་ཁྲོས་དབང་གིས་ཤི་བ་ཡིན་པས་ལྟ་ཚུལ་འཛིན་མཁན་འདུག་པས་དེ་ནི་བློ་གྲོས་ཆུང་ཞིང་ཐེག་པ་ཆེ་ཆུང་གི་ཆོས་གྱི་གོ་དོན་འབྱེད་མ་ཤེས་པས་ངན་མཚང་རེད།
དེའི་ཕྱིར་ཉེ་བའི་ལོ་འགའི་རིང་གི་བོད་ཀྱི་དཔའ་བོ་དཔའ་མོ་དག་ནི་འཇིག་རྟེན་གྱི་དཔའ་བོ་ཙམ་མ་ཡིན་པར། བྱང་ཆུབ་སེམས་དཔའ་དང་སེམས་མ་རུ་གྲགས་པའི་དཔའ་བོ་དང་དཔའ་མོ་ཡིན་པར་ཤེས་ཤིང་གོ་བ་ལོན་དགོས་པ་ནི་ཆེས་གནད་འགག་རེད་ལ། དེའི་ཕྱིར་གཞན་ལ་ཡང་དེ་ལྟར་དུ་འགྲེལ་བཤད་ཡིད་ཚིམས་པ་ཞིག་རྒྱག་ཐུབ་དགོིས་པ་ནི་ཤུལ་ལུས་བོད་མི་རྩམ་ཟན་ཡོང་གྱི་ལས་འགན་དུ་མཐོང་།
གཉིས་པ་ཆོས་ཀྱི་གནད་འགག་ཤེས་ན་སྲིད་དོན་གོ་བ།
རང་ཤི་བརྒྱབས་པར་གཅིག་མཚུངས་ཡིན་པ་ཁག་ལ་ཤི་དོན་ཆེས་མི་འདྲ་བ་ཡོད་པ་ཤེས་གལ། དེང་དུས་ཀྱི་གྲོང་ཁྱེར་གྱི་མི་མང་པོ་རང་གཅེས་འཛིན་ཁོ་ན་ལ་བློ་ཕྱོགས་པའི་དབང་ གིས་རང་གི་སྡུག་བསྔལ་མ་ཐེག་པ་དང་ཐབས་ལམ་གཞན་མ་ཤེས་པ་གཉིས་ཀྱིས་རང་ཤི་རྒྱག་ མཁན་དང་གཅིག ཁ་ཆེའི་ཆོས་ལ་ལྟ་བ་ལོག་པ་འགའ་ཁོང་ཚོའི་རྟོགས་ཡུལ་གྱི་ཆོས་ལ་དད་གདུང་དྲག་པོས་ ཁོང་ཚོས་དཀོན་མཆོག་མཉེས་ཕྱིར་གཞན་ལ་འཚེ་བའི་ཆེད་དུ་རང་སྲོག་བློས་གཏོང་བྱེད་པ། རྒྱལ་སྲས་བྱང་ཆུབ་སེམས་དཔས་གཞན་གྱི་སྡུག་བསྔལ་ཟློག་ཆེད་དང་བདེ་བ་སྒྲུབ་ཐབས་སུ་ རང་སྲོག་བློས་གཏོང་བྱས་པ་དག་ནི་གནམ་ས་ལྟ་བུའི་ཁྱད་འགྱུར་དང་དུག་སྨན་ལྟ་ བུའི་མཆོག་དམན་ཡོད་པ་ཤེས་གལ་ཆེ་ལ། དེ་ཚུལ་མ་ཤེས་ན་བླུན་རྨོངས་རེད། བོད་མིའི་དཔའ་རྟུལ་རྣམས་ཀྱིས་བོད་མིའི་བདེན་དོན་རང་དབང་དང་། ནང་པ་སངས་རྒྱས་པའི་ཆོས་དང་རིག་གཞུང་གནས་ཐབས། འཛམ་གླིང་ཞི་བདེའི་རྨང་གཞི་འཚེ་མེད་ཞི་བ་སོགས་ཀྱི་ཆེད་དུ་རང་སྲོག་བློས་གཏོང་གིས་རང་ལུས་མཆོད་མེར་ཕུལ་བ་ནི་རྒྱལ་སྲས་བྱང་ཆུབ་སེམས་དཔའི་སྤྱོད་པ་ཁོ་ན་ཡིན་པར་སུ་ཞིག་བསྙོན་ཐུབ། འདི་ཤེས་ན་ཆབ་སྲིད་ཀྱི་དོན་སྙིང་ཡང་ཡོད་པ་ཤེས་གལ་ཆེ།
གསུམ་པ་འདི་ཅི་ཞིག་གི་མཚོན་རྟགས་ཡིན།
གངས་ཅན་པའི་ལ་རྒྱའི་ཟུངས་ཁྲག་ལྷོག་ལྷོག་ཏུ་རྒྱུ་བའི་རྒྱལ་གཅེས་དཔའ་བོ་དཔའ་མོ་ འདི་དག་རེ་ཞིག་འཇིག་རྟེན་འདི་ནས་ཁ་གྱེས་པ་ནི་བཟོད་ཐབས་དཀའ་བའི་ན་ཟུག་ཅིག་ དང་། ཐེག་པར་དཀའ་བའི་འཕང་སེམས་ཤིག་ཡིན་པ་སྨོས་མེད་རེད། འོན་ཀྱང་རྨད་དུ་བྱུང་བའི་ཆོད་སེམས་དང་བླ་ན་མེད་པའི་བྱང་སེམས་ལ་བསམ་ན་ཧ་ལས་ཤིང་ཧོན་འཐོར་དགོས་པའི་མཛད་རྗེས་དང་མཚོན་རྟགས་གཉིས་ཀ་ཡིན་པའི་རྒྱུ་མཚན་འགའ་ ཞིག་དྲངས་ན་འདི་ལྟར་རེད། རང་བཞིན་གྱི་སོ་སོའི་སྐྱེས་བུ་ཞིག་གིས་རང་དོན་ཡིད་བྱེད་མ་འདྲེས་པར་གཞན་དོན་དུ་རྒྱུ་ནོར་ཅུང་ཟད་རེ་གཏོང་དཀའ་བ་དང་། བདེན་གཏམ་གྱི་ཚིག་ངན་ཅུང་ཙམ་ཡང་མི་བཟོད་ལ། རང་ལུས་ལ་ཚེར་མ་ཆུང་ངུ་རེས་བཙུགས་པའི་ཚོར་བ་མི་བཟོད་ན། གང་ཞིག་གིས་རང་གི་ཚེ་སྲོག་ཡོངས་རྫོགས་གཞན་དོན་དུ་གཏོང་ཐུབ་པ་ནི་བྱང་ཆུབ་ ཀྱི་སེམས་རྣལ་མ་རྒྱུད་ལ་ཡོད་པའི་མཚོན་དཔེ་རྨ་མེད་པ་རེད་ལ། ཡང་ན་ཆོས་ཀྱི་གནས་ལུགས་བདག་མེད་རྟོགས་པའི་ཤེས་རབ་རྒྱུད་ལ་ཡོད་པའི་མཚོན་ རྟགས་ཁོ་ན་ལས་གཞན་ཅི་ཡང་མིན་པ་ལ་ཐེ་ཚོམ་ཙམ་ཡང་བྱེད་མི་རིགས་པའི་གནས་རེད། འདི་ལ་བསམ་བློ་རྣལ་མ་བཏང་ན། བླ་ན་མེད་པའི་མཛད་པ་འདི་དག་གིས་ནི་ང་ཚོ་གངས་ཅན་པ་དག་དང་ནང་པ་སངས་རྒྱས་པ་དག་ དགའ་བ་ཚད་མེད་ཀྱང་སྐྱེ་དགོས་པའི་གནས་ཞིག་ཀྱང་རེད། ཕྲན་ནི་ཧ་ལས་ཞིང་ཧང་སངས་ཡོད། རྒྱུ་མཚན་ནི། ད་ལྟ་སྙིགས་མ་ལྔ་བདོ་པའི་དུས་དང་བྱང་སེམས་དང་འཕགས་པའི་གང་ཟག་ནི་ལོ་རྒྱུས་ཀྱི་ཡུལ་ཙམ་ལས་དངོས་མཐོང་གི་ཆོས་སུ་མེད་ཚོད་བྱེད་མོད།
རྒྱལ་གཅེས་དཔའ་བོ་འདི་དག་གིས་རང་སྲོག་སེམས་ཅན་གྱི་བདེ་སྐྱིད་ཀྱི་ཆེད་དུ་གཏོང་ བ་ནི་ད་དུང་འཇིག་རྟེན་འདི་ན་བྱང་སེམས་འཕགས་པ་དངོས་མཐོང་དུ་ཡོད་པའི་མཚོན་ རྟགས་རྣལ་མ་རེད་མོད། དེ་ནི་རྒྱལ་བའི་བསྟན་པ་རྣམ་དག་ད་དུང་གང་ཟག་མང་པོའི་ཐུགས་རྒྱུད་ན་ཡོད་པའི་ མཚོན་རྟགས་འཁྲུལ་མེད་ཀྱང་མ་རེད་དམ། ད་དུང་རྒྱལ་བསྟན་མྱུར་དུ་ནུབ་རན་ལ་སླེབས་མེད་པའི་རྟགས་ཀྱང་རེད། ཆབ་སྲིད་ཀྱི་ཐད་ནས་བསམ་ན་ཡང་། འདིས་ནི་གངས་ཅན་ཙམ་མ་ཡིན་པར་འཛམ་གླིང་ལ་རྨད་དུ་བྱུང་བའི་ལོ་རྒྱུས་བྲིས་པ་རེད། འདི་ནི་ད་སྔོན་འཛམ་གླིང་དུ་ཆེར་བྱུང་མྱོང་མེད་པའི་ལོ་རྒྱས་གསར་པའི་ལེའུ་རེད། འདིས་གངས་ཅན་པའི་རྒན་དར་གཞོན་གསུམ་གྱི་སྙིང་ནང་དུ་འགྱུར་བ་མེད་པའི་ཆིག་སྒྲིལ་དང་ལ་རྒྱའི་བག་ཆགས་སྲ་ཞིང་འཐེས་པ་ཞིག་བཞག་པ་རེད། ཆོས་པ་ཞིག་ཡིན་ན་ཆོས་ཀྱི་ཉམས་ལེན་ལ་དཔེ་མཚོན་བཞག་པ་རེད། རྒྱ་གཞུང་གི་མཁྲེགས་འཛིན་གྱི་ལངས་ཕྱོགས་ལ་འདྲི་ཚིག་ལན་མེད་པ་ཞིག་བྲིས་པ་རེད་ལ། སྐྱག་རྫུན་གྱི་མཚང་ལུད་ཁུང་ནས་བརྡོལ་བ་རེད་ལ། སྲིད་དོན་པ་ཞིག་ཡིན་ན་འདི་ཆབ་སྲིད་ཀྱི་གལ་འགང་བླ་ན་མེད་པ་རུ་འབྲེལ་ཐུབ་པ་སྨོས་མེད་རེད།
བཞི་བ་བློ་ཕམ་དགོས་པའི་དོན་ཅི་ཡོད།
རིན་ཐང་བྲལ་བའི་རང་ལུས་མེ་སྲེག་གཏོང་མཁན་ཡོད་ཀྱང་དེ་ལ་གཏོང་ལུགས་གཏོང་སྟངས་དག་ལ་ སློབ་སྟོན་གནང་མཁན་མེད་དང་གཅིག འགྲན་ཟླ་བྲལ་བའི་རང་ལུས་མེ་མཆོད་སོགས་གློག་བརྙན་ལེན་པ་སོགས་ཀྱི་གྲ་སྒྲིག་བྱེད་མཁན་གྱིས་མ་འདང་བ་དང་གཉིས། གཞིས་སྡོད་བོད་མིས་བླ་ན་མེད་པའི་མཛད་རྗེས་ལ་བྱེས་སྡོད་གཞུང་དམངས་ཀྱི་སྒྲིག་འཛུགས་དག་གིས་རྒྱབ་སྐྱོར་ཙམ་ཡོད་ཀྱང་། དཀའ་སྤྱད་ཧུར་བརྩོན་དང་རྣམ་དཔྱོད་དང་བློ་རིག་གི་རྩལ་དང་ནུས་པས་དཔའ་བོ་དཔའ་མོ་ཚོའི་ཡོན་ཏན་གྱི་ཆ་ཤས་ཙམ་ལ་འགྲན་ཐུབ་པའི་ལས་འགུལ་གྱིས་མ་འདང་བ་དང་གསུམ་རེད། འདི་དག་གི་ལེ་ལན་སུ་ལ་བབས་ཡོད་སྙམ་ན། འདི་དག་ནི་བོད་གཞུང་འབྲེལ་ལས་བྱེད་པ་དག་གཙོ་བོར་བྱས་པའི་ཆབ་སྲིད་ཀྱི་གར་སྟེགས་སྟེང་ན་འཚོ་བ་རོལ་མཁན་ཀུན་གྱི་གཙོས་ ས་གནས་སོ་སོའི་འབྲེལ་ཡོད་བྱེས་སྡོད་པ་དག་གིས་འཐུས་ཤོར་ཚབས་ཆེན་ཞིག་རེད། མ་འོངས་པར་གཞི་ལུས་བོད་མི་སུ་ཞིག་གིས་བླ་ན་མེད་པའི་ལས་འགུལ་ཅི་ཞིག་སྤེལ་ཀྱང་། དེ་ཉིད་དངོས་བྱུང་གནས་ཚུལ་བརྙན་ལེན་མཁན་མེད་ཐབས་མེད་པ་དང་། དེ་ཉིད་གྲ་སྒྲིག་ཚགས་ཚུད་དགོས་པ་གལ་ཆེ་ཤོས་དང་། མི་ཚོགས་ཆེས་མང་ས་ཁག་ཅིག་ནས་ལས་འགུལ་སྤེལ་དགོས་པ། བོད་མི་སྡེབས་ལངས་དགོས་པའི་སློབ་སྟོན་ལ་སོགས་ཀྱི་བསླབ་སྟོན་ཚགས་ཚུད་གནང་ཐུབ་པའི་ལས་འགན་ནི་བོད་གཞུང་འབྲེལ་ལས་ བྱེད་པ་དག་གཙོ་བོར་བྱས་པའི་ཆབ་སྲིད་གར་སྟེགས་སུ་འཚོ་མཁན་ཀུན་དང་། ས་གནས་སོ་སོའི་འབྲེལ་ཡོད་བྱེས་སྡོད་བོད་མི་རེ་རེ་བཞིན་གྱི་ཕྲག་སྟེང་ན་བབས་པའི་ལས་འགན་ལྡོག་ཏུ་མེད་པ་ཞིག་ཡིན་པ་ཡིད་འཇགས་འཚལ།
ལྔ་བ་རང་ལུས་མེད་སྲེག་གཏོང་རིགས་དང་མི་རིགས།
རང་ལུས་མེད་སྲེག་གིས་ནུས་པ་མི་ཐོན་པས་མ་བྱས་ན་བཟང་རབས་དང་། མང་པོ་ཞིག་གིས་རྒྱལ་གཅེས་དཔའ་བོ་དག་གཅིག་རྗེས་གཉིས་མཐུད་དུ་ཤི་ན་ཤུལ་དུ་ བོད་མི་ངན་སྙིགས་དག་ལས་ལྷག་གི་མ་རེད་ཟེར་བ་སོགས་ནི། བློ་གྲོས་གཏིང་མི་ཟབ་ ཅིང་མིག་རྒྱང་ཐུང་དྲགས་པའི་སྐད་ཆ་རེད། རྒྱུ་མཚན་མང་ཡང་འགའ་ཞིག་གླེང་ན། རྒྱལ་གཅེས་དཔའ་བོ་དཔའ་མོ་རེ་རེའི་བླ་ན་མེད་པའི་མཛད་རྗེས་རེ་རེ་བཞག་དུས། གངས་ཅན་པ་ཆེས་མང་པོའི་སྙིང་ནང་དུ་གཏིང་ཟབ་པའི་རྒྱལ་གཅེས་པའི་བག་ཆགས་ཆེས་སྲ་བརྟན་རེ་འཇོག་གིན་ཡོད་པ་སྨོས་ཅི་དགོས། དེ་འདྲའི་བག་ཆགས་ཟབ་མོ་དག་ནམ་ཞིག་ན་མི་སྨིན་པར་འདུག་ས་མེད་པ་ནི་སྔོན་ལས་ལྡོག་མེད་ཀྱི་འབྲས་བུ་དག་དང་གཅིག་མཚུངས་རེད། འདིས་ནི་གངས་ཅན་པའི་མི་རབས་གསར་པའི་སྙིང་ཁམས་ལ་ཁྱད་པར་ཆེས་ཆེན་པོ་ཞིག་བཟོས་ དང་བཟོ་བཞིན་ཡོད། དེའི་ཕྱིར་གངས་ཅན་པའི་དཔའ་སྙིང་དང་བྱང་སེམས་ནི་བོད་མི་བརྒྱ་སྟོང་ཁ་ཤས་འདས་ཀྲོངས་སུ་སོང་བས་རྫོགས་འགྲོ་བ་ཞིག་གཏན་ནས་མ་རེད་ལ་དེ་བས་མང་དུ་འཕེལ་རྒྱུ་རེད། གཞན་ཡང་གཞན་དོན་དུ་རང་སྲོག་མེ་ལ་མཆོད་པ་ནི་རྒྱལ་སྲས་བྱང་ཆུབ་སེམས་དཔའི་མཛད་པ་འཁྲུལ་མེད་ཡིན་པས། འདི་ལ་དེ་འདྲ་མ་གནང་རོགས་ཞེས་སུ་ཡིས་བཤད་ན་དེ་ནི་ཆེས་ཉེས་པ་ཆེ་ཤོས་དང་ཆེས་ལས་ངན་ཚབས་ཆེན་ཞིག་ཡིན་པ་གཏན་ཚིགས་ཀྱིས་གྲུབ་ལ། རང་ཉིད་གཞན་དོན་དུ་རང་སྲོག་གཏོང་ནུས་མཁན་ཞིག་མ་ཡིན་ ཕྱིན་གཞན་དོན་དུ་རང་སྲོག་གཏོང་རོགས་ཞེས་དེ་བས་ཀྱང་སྨྲ་ག་ལ་འོས། འདི་ནི་ཆེས་ཁྱད་དུ་འཕགས་ཤིང་འགྲན་ཟླ་བྲལ་པའི་མཛད་སྤྱོད་ཅིག་ཡིན་པས། སོ་སོའི་སྐྱེས་བུ་རང་འགའ་བ་ཞིག་གིས་འདི་དག་གི་རིན་ཐང་དཔྱོད་མི་ནུས་ལ། ལེགས་ཉེས་ཀྱི་ཁ་ཚོན་གཅོད་པའི་ཐོབ་ཐང་མེད་ལ། འོས་བབས་ནི་དེ་བས་ཀྱང་ག་ལ་ཡོད་དོ།། །།

robotstxt: allowed

filter: keep


text:
མི་དམངས་དྲ་བའི་འཕྲིན། “དེང་ལ་གཞི་ཚུགས་པ་དང་། འབྱུང་འགྱུར་ལ་རྒྱང་ལྟ་བྱེད། ཀྲུང་གོའི་ཕུགས་འདུན་མངོན་འགྱུར་བྱེད་པའི་ང་ཚོའི་ཡིད་ཆེས་བརྟན་པོ་དེ་འདྲ་ཡོང་མྱོང་མེད”ཉེ་དུས། ཅིའུ་ཀང་ལྕགས་དང་ངར་ལྕགས་ཚོགས་པའི་ཚོགས་ཆེན་བཅུ་དགུ་པའི་དགོངས་དོན་སྒྲོག་འགྲེལ་ཚོགས་ཆེན་ཐོག ཚོགས་ཆེན་བཅུ་དགུ་པའི་འཐུས་མི་ཝང་ཡུན་ཕིང་གིས་གོང་གསལ་གྱི་སྐད་ཆ་དུམ་བུ་བརྗོད་ནས་གཏམ་གླེང་འགོ་ཚུགས། ཝང་ཡུན་ཕིང་པེ་ཅིང་ནས་ཀན་སུའུ་ཞིང་ཆེན་ཅ་ཡུས་ཀོན་གྲོང་ཁྱེར་དུ་ཕྱིར་ལོག་བྱས་རྗེས། རེ་བ་དང་། ཡིད་ཆེས། སྟོབས་ཤུགས་བཅས་ནི་ཁོང་གིས་སྒྲོག་འགྲེལ་བྱེད་སྐབས་སྤྱོད་པའི་ཐ་སྙད་གཙོ་བོ་དེ་རེད།
ཝང་ཡུན་ཕིང་གིས“ཅ་ཡུས་ཀོན་གྲོང་ཁྱེར་དང་ཅིའུ་ཀང་ལྕགས་དང་ངར་ལྕགས་ཚོགས་པའི་ཚོགས་ཆེན་བཅུ་དགུ་པའི་འཐུས་མི་གཅིག་པུ་ཡིན་པའི་ངའི་འགན་འཁྲི་གཙོ་བོ་ནི་ཚོགས་ཆེན་བཅུ་དགུ་པའི་དགོངས་དོན་གཞི་རིམ་དུ་སྒྲོལ་འགྲེལ་བྱ་རྒྱུ་ཙམ་མ་ཟད། དེ་བས་གལ་འགངས་ཆེ་བ་ནི་ཚོགས་ཆེན་བཅུ་དགུ་པ་ལས་ཐོན་པའི‘སྒུལ་ཤུགས’དེ་མི་ཚང་མའི་སེམས་ནང་ཟུག་ཐུབ་པ་བྱ་རྒྱུ་དེ་ཡིན”ཞེས་བརྗོད།
ཚོགས་ཆེན་བཅུ་དགུ་པའི་སྙན་སྒྲོན་ནང་ཤེས་བྱའི་རྣམ་པ་དང་། རྩལ་ནུས་རྣམ་པ། གསར་གཏོད་རྣམ་པ་བཅས་ཀྱི་ངལ་རྩོལ་སྟོབས་ཤུགས་འཛུགས་སྐྱོང་བྱས་ཏེ། ངལ་རྩོལ་དཔེ་བཟང་གི་སྙིང་སྟོབས་དང་བཟོ་བོའི་སྙིང་སྟོབས་དར་སྤེལ་བཏང་ནས། ངལ་རྩོལ་གཟི་བརྗིད་ཡིན་པའི་སྤྱི་ཚོགས་ཀྱི་དར་སྲོལ་དང་ཡག་ཐོག་ཡག་བརྩེགས་ཀྱི་ལས་བརྩོན་དར་སྲོལ་གཏོད་རྒྱུ་ཡིན་ལུགས་བསྟན་པ་དེ་ལས་རང་ཉིད་ཀྱིས“ཀྲུང་གོའི་རིག་ནུས་བཟོ་སྐྲུན”ལ་ཡིད་ཆེས་ཀྱིས་ཁེངས་སོང་ཞེས་ཝང་ཡུན་ཕིང་གིས་བརྗོད།
གཞི་རིམ་དུ་ཕྱིར་ལོག་རྗེས། ཝང་ཡུན་ཕིང་སེམས་འགུལ་ཚད་མེད་ཐེབས་བཞིན་དུ་ཉིན་གཉིས་ཀྱི་དུས་ཚོད་ནང་ཡིག་འབྲུ་ཁྲི་1.5ཡི་སྒྲོག་འགྲེལ་དཔྱད་གཞི་ཞིག་བྲིས་པ་དང་རང་ཉིད་ཀྱི་བུ་མོ་དང་གདོང་ཐུག་ཙམ་བྱས་རྗེས་དེ་མུར་སྒྲོལ་འགྲེལ་གྱི་ལས་ལ་གཞོལ།
ཅ་ཡུས་ཀོན་གྲོང་ཁྱེར་གྱི་སྒྲོལ་འགྲེལ་ཚོགས་ཆེན་ཐོག་ཝང་ཡུན་ཕིང་གིས་ཚོགས་ཆེན་བཅུ་དགུ་པའི་སྙན་སྒྲོན་ནང་གི་བརྡར་ཤ་གཅོད་པ་གསར་པ་དང་བཀྲག་མདངས་འཚེར་ས་གསར་པ་གཙོ་གནད་ཐོག་འགྲེལ་བཤད་བརྒྱབ་ཅིང་། ཁོང་གི་བསམ་པར་བརྡར་ཤ་གཅོད་པ་གསར་པ་དང་བཀྲག་མདངས་འཚེར་ས་གསར་པ་དེ་དག་ལས་མི་དམངས་ལ་བརྩེ་བ་ཟབ་མོ་བཅངས་པ་དང་དམངས་འཚོར་དོ་ཁུར་ཆེན་པོ་བྱ་ལུགས་མཚོན་ལ་ཏང་ཡོངས་ཀྱི་བློ་གྲོས་གཅིག་ཏུ་བསྡུས་པ་དང་སྐབས་གསར་པའི་ཀྲུང་དབྱང་འགོ་ཁྲིད་མཉམ་སྡེབ་ཀྱིས་ཀྲུང་གོའི་མི་དམངས་སྣེ་ཁྲིད་དེ་འཚོ་བ་དེ་བས་ཡག་པ་མངོན་འགྱུར་ཐུབ་པའི་ཆོད་སེམས་ཀྱང་མཚོན་གྱི་ཡོད་པ་རེད།
རྒྱལ་ཁབ་ཀྱི་གསར་གཏོད་མ་ལག་གསར་པ་འཛུགས་སྐྲུན་ལ་ཤུགས་སྣོན་དང་། སྔོན་ཐོན་གྱི་བཟོ་སྐྲུན་ལས་རིགས་འཕེལ་རྒྱས་མགྱོགས་མྱུར། གསར་གཏོད་རྣམ་པའི་རྒྱལ་ཁབ་འཛུགས་སྐྲུན་སོགས་ཚོགས་ཆེན་བཅུ་དགུ་པའི་སྙན་སྒྲོན་ནང་བཏོན་པའི་འཕེལ་རྒྱས་ཀྱི་ཁ་ཕྱོགས་དེ་དག་ནི་སྒྲོག་འགྲེལ་བྱེད་རིམ་བཞིན་ནང་ཝང་ཡུན་ཕིང་གིས་ནན་བཤད་བྱེད་པའི་གཙོ་གནད་ཅིག་ཡིན་པ་གདོན་མི་ཟ། “རང་རྒྱལ་གྱི་ཐོན་ལས་གོ་ལ་ཧྲིལ་པོའི་རིན་ཐང་སྦྲེལ་ཐག་གི་མཐོ་ས་དང་འབྲིང་སའི་ཕྱོགས་སུ་སྐྱོད་བཞིན་ཡོད། ཐོན་རྫས་ཞིབ་བཟོ་བྱེད་མཁན་ཞིག་ཡིན་པའི་ངས་གསར་གཏོད་ཀྱི་གལ་ཆེའི་རང་བཞིན་ཉམས་སུ་མྱོང་ཐུབ་བྱུང་། གལ་སྲིད་གསར་གཏོད་མི་བྱེད་པའི་ཁར་རང་སར་ཡང་གནས་མ་ཐུབ་ཚེ། མཐའ་མ་སྒོ་རྒྱག་རྒྱུ་ལས་མ་འདས། གསར་གཏོད་བྱེད་པར་བརྩོན་པ་ཆུ་བོའི་རྒྱུན་བཞིན་བསྟེན་པའི་སྙིང་སྟོབས་དགོས་ལ་སྒོ་འབྱེད་ཡར་བརྩོན་དང་ལམ་ལུགས་ཡང་བཟོ་དགོས། མ་ཟད་ད་དུང་འདིར་ཡོད་པའི་ང་ཚོ་མི་རེ་ངོ་རེའི་ཐུན་མོང་གི་འབད་བརྩོན་ཡང་དགོས”ཞེས་ཝང་ཡུན་ཕིང་གིས་ཅིའུ་ཀང་ལྕགས་དང་ངར་ལྕགས་ཚོགས་པའི་སྒྲོག་འགྲེལ་ཚོགས་ཆེན་ཐོག་དེ་ལྟར་བརྗོད།
ཝང་ཡུན་ཕིང་གིས་གསར་འགོད་པར“ངས་ཚོགས་ཆེན་བཅུ་དགུ་པའི་དགོངས་དོན་ལ་གོ་བ་གཏིང་ཟབ་ལེན་པ་དང་། སྒྲོག་འགྲེལ་ཡག་པོ་བྱེད་པ། འཐབ་ཕྱོགས་དང་པོ་བརྟན་པོ་སྲུང་བ་བཅས་བྱས་ནས། ཁེ་ལས་ཀྱི་ཕན་འབྲས་གསར་གཏོད་དང་ས་གནས་ཀྱི་འཕེལ་རྒྱས་ལ་ལེགས་སྐྱེས་འབུལ་རྒྱུ་ཡིན། ཚོགས་ཆེན་བཅུ་དགུ་པས་འཕེལ་རྒྱས་ཀྱི་བསམ་གཞི་གསར་པ་སྔར་སླེབས་མྱོང་མེད་པའི་མཐོ་ཚད་ཐོག་སླེབས་པ་བྱས། རང་རྒྱལ་གྱི་རྒྱལ་སྤྱིའི་ཆུ་ཚད་ལྡན་པའི་འཐབ་ཇུས་ཚན་རྩལ་ཤེས་ལྡན་མི་སྣ་དང་། ཚན་རྩལ་འགོ་ཁྲིད་ཤེས་ལྡན་མི་སྣ། གཞོན་ནུའི་ཚན་རྩལ་ཤེས་ལྡན་མི་སྣ། ཆུ་ཚད་མཐོ་བའི་གསར་གཏོད་ཚོགས་པ་བཅས་ཉིན་བཞིན་སྟོབས་ཆེར་བཏང་ཚེ། ཀྲུང་གོའི་དཔལ་འབྱོར་འཕེལ་རྒྱས་ཀྱི་ཡིད་ཆེས་ཀྱང་ཉིན་བཞིན་ཆེ་རུ་འགྲོ་སྲིད”ཅེས་བརྗོད།


text:
སུམ་པ་ཡེ་ཤེས་དཔལ་འབྱོར་ནི་མཚོ་སྔོན་པོའི་ལྷོ་ནུབ་རྨ་ཆུའི་འགྲམ་སྔར་ཨོ་རོད་སོག་པོ་གཡས་རུས་ཐོག་མར་དབང་བསྒྱུར་བའི་ཡུལ་ཐོ་ལི་ཞེས་པར་རྗེའུ་དཔོན་གྱི་རིགས་སུ་བྱོན་པའི་ཡབ་རྡོ་རྗེ་བཀྲ་ཤིས་དང་། ཡུམ་ཇུའུན་གྷར་པ་བཀྲ་ཤིས་མཚོ་གཉིས་ལ་སྲས་ལྕམ་སྲིང་བདུན་འཁྲུངས་པའི་བཞི་པ་སྟེ་རབ་བྱུང་བཅུ་གཉིས་པའི་ཤིང་སྤྲེལ༡༧༠༤ལོའི་ཟླ་བ་བརྒྱད་པའི་ཚེས་བཅོ་ལྔའི་སྔ་དྲོ་ཉི་ཤར་གྱི་དུས་སུ་སྐུ་བལྟམས། དགུང་ལོ་གསུམ་ཙམ་སླེབས་དུས་ཡབ་ཀྱིས་པཎ་ཆེན་གསོལ་འདེབས《དགེ་ལེགས་ཡོན་ཏན་མ》བསླབས། མེ་ཕག༡༧༠༧ལོར་སོག་པོ་ཆེ་ཧོར་དགེ་སློང་ཞེས་པར་དགེ་རྒན་བསྟེན་ནས་ལོ་གཉིས་ཀྱི་རིང་ཀློག་བསླབས་ཤིང་ཆོས་སྤྱོད་རྣམས་སྦྱངས། དགུང་ལོ་བདུན་པ་ལྕགས་སྟག༡༧༡༠ལོར་འཇམ་བཞད་སྐུ་ཕྲེང་དང་པོ་ངག་དབང་བརྩོན་འགྲུས་ནས་སུམ་པ་གོང་མའི་སྐུ་སྐྱེ་ཡིན་པར་ངོས་འཛིན་གནང་།
དེ་ནས་འཇམ་བཞད་ཀྱི་བཀའ་བཞིན་སྡེ་དཔོན་དང་ཡབ་ཡུམ་གྱིས་ཐར་ཤུལ་ཆོས་སྐྱོང་རྒྱ་མཚོའི་སྐུ་མདུན་བསྐྱལ། དེ་ལ་ཡོངས་རྫོགས་དགེ་བསྙེན་གྱི་སྡོམ་པ་དང་བར་མ་རབ་བྱུང་གི་སྡོམ་པ་མནོས། མཚན་བློ་བཟང་ཆོས་སྐྱོང་ཞེས་གསོལ། མི་རིང་བར་ཕ་ཡུལ་དུ་ཕྱིར་ཕེབས། ལྕགས་ཡོས༡༧༡༡ལོར་སྐུ་འབུམ་དུ་ཆོས་མཇལ་ཕེབས། ཆུ་འབྲུག༡༧༡༢ལོའི་ཟླ་བ་གསུམ་པའི་ཚེས་བརྒྱད་ལ་དགོན་ལུང་གི་སུམ་པ་བླ་བྲང་དུ་གདན་དྲངས། དགོན་ལུང་བྱམས་པ་གླིང་ནི་རྒྱལ་དབང་བཞི་པ་ཡོན་ཏན་རྒྱ་མཚོའི་བཀའ་བཞིན་རྒྱལ་སྲས་དོན་ཡོད་ཆོས་ཀྱི་རྒྱ་མཚོས་རབ་བྱུང་བཅུ་པའི་ཤིང་འབྲུག༡༦༠༤ལོའི་ཟླ་བ་གསུམ་པའི་ནང་བཏབ་པ་རེད། གནས་དེར་སྔར་ཀརྨ་པ་རོལ་པའི་རྡོ་རྗེ་ཡུན་རིང་བཞུགས་ལ། སྦས་ཡུལ་དཀར་པོའི་ལྗོངས་སུ་རྒྱ་གར་གྲུབ་ཆེན་བརྒྱད་ཅུའི་སྒྲུབ་ཕུག་ཀྱང་མཇལ་དུ་ཡོད་ཅིང་། དགོན་འདི་མཚོ་སྔོན་པོའི་བྱང་གི་ཕྱོགས་སུ་ཡོད།
སློབ་ཆུང་བ་ངག་དབང་བསྟན་འཛིན་དང་བློ་གྲོས་རྒྱ་མཚོ་རྣམ་གཉིས་ཀྱི་མདུན་ལ་རིག་ལམ་ཆེ་འབྲིང་ཆུང་གསུམ་དང་འདུལ་བ་མངོན་པ་གོང་འོག ཕར་ཕྱིན་བཅས་ལ་སྦྱོང་བརྩོན་མཐར་ཕྱིན་མཛད།
ཆོས་བཟང་རིན་ཆེན་མདུན་ལམ་རིམ་གྱི་ཁྲིད་དང་སྨོན་སེམས་ཀྱི་སྡོམ་པ་ཞུས། ལྕང་སྐྱ་ངག་དབང་ཆོས་ལྡན་གྱིས་པེ་ཅིན་ཕོ་བྲང་ནས་གོས་བེར་དང་ཞྭ་སྣེ་རིང་བསླབ་བྱ་བཅས་འབྱོར། ཤིང་ལུག༡༧༡༥ལོར་གྲིབ་ནད་ཀྱིས་ཟླ་བ་ཕྱེད་གཉིས་ཙམ་བསྙུངས། མེ་སྤྲེལ༡༧༡༦ལོའི་ཟླ་བ་དྲུག་པའི་ཚེས་བརྒྱད་ལ་སློབ་དཔོན་ཆོས་བཟང་མདུན་དགེ་ཚུལ་གྱི་སྡོམ་པ་བཞེས། རབ་འབྱམས་པ་རྒྱ་ཏིག་བློ་བཟང་དོན་གྲུབ་དང་འདན་མ་དཀའ་བཅུ་མགོ་ཁྲ་ཆོས་གཉིས་ཀྱིས་དབུས་གཙང་དུ་སློབ་གཉེར་འགྲོ་དགོས་པའི་བསྐུལ་མ་བྱས་པ་བཞིན་ཕེབས་མོས་སྐོམ་པ་ཆུ་འདོད་ལྟར་བྱུང་ཡང་སུམ་པ་ཆོས་རྗེ་ཁུ་དབོན་གྱིས་རེ་ཞིག་བཀག
ཆུ་ཡོས༡༧༢༣ལོར་དགུང་ལོ་ཉི་ཤུར་དཔའ་རིན་ངག་དབང་བཀྲ་ཤིས་མདུན་དགེ་འདུན་བརྒྱ་ཕྲག་བདུན་ལྷག་དང་ལྷན་དུ་རྒྱུད་སྡེའི་བཞིའི་དབང་ཁྲིད་གསན། དེ་ནས་རིམ་པར་མཚོ་སྔོན་དུ་བཏེག མཚོ་སྔོན་སྟོད་ཕྱོགས་ཀྱི་དཔོན་རྣམས་ནང་འཁྲུགས་ཡོད་པའི་རྐྱེན་གྱིས་དཔོན་བློ་བཟང་བསྟན་འཛིན་གྱིས་དཔོན་བློ་བཟང་བསྟན་འཛིན་གྱིས་མི་སྣ་བཏང་སྟེ་སོ་ལོ་མོའི་བར་དུ་བསྐྱལ། དེ་ནས་སྔོན་བཙུན་པ་ལྔ་ཁྲི་ལྔ་སྟོང་འདུས་པར་གྲགས་པའི་འབྲི་གུང་གདན་ས་མཐིལ་མཇལ། ཧོར་ཟླ་བཅུ་གཅིག་པའི་ཚེས་བརྒྱད་ལ་བཀྲ་ཤིས་ལྷུན་པོར་པཎ་ཆེན་རིན་པོ་ཆེ་མཇལ་དུ་ཕེབས། ཟླ་བ་དེའི་ཚེས་བཅུ་གཅིག་པར་པཎ་ཆེན་བློ་བཟང་ཡེ་ཤེས་ཀྱིས་མཁན་སློབ་སྦྲགས་མ་གནང་ཞིང་གསང་སྟོན་ཁ་སྐོང་། དུས་བགོ་བ་སོགས་གྲངས་ཚང་བའི་དབུས་སུ་བསྙེན་པར་རྫོགས། མཚན་ཡེ་ཤེས་དཔལ་འབྱོར་ཞེས་གསོལ། ལྷ་ལྡན་སྤྲུལ་པའི་གཙུག་ལག་ཁང་དང་རྒྱལ་བ་སྐལ་བཟང་རྒྱ་མཚོ་སོགས་མཇལ། ར་སྟོད་དུ་རྟགས་རིགས་བློར་འཛིན་མཛད། དཔལ་ལྡན་འབྲས་སྤུངས་སུ་གྲྭ་ཚང་བཞི་ཡོད་པ་ལས་སྒོ་མང་གྲྭ་ཚང་གི་བསམ་བློ་ཁམས་ཚན་ལ་ཞུགས། གྲྭ་ཚང་གིས་ཆོས་མཛད་བརྐོས། མོག་ཅ་འཇམ་དབྱངས་རྒྱ་མཚོ་བསྟེན་ནས་རིག་པའི་གནས་ཀྱི་གཙོ་བོ་གཞུང་ལུགས་ཆེན་པོ་རྣམས་ལ་སློབ་གཉེར་གནང་། རྒྱུད་སྨད་སློབ་དཔོན་བྱ་ཁྱུང་བ་ནོ་མོན་ཧན་གྱིས་སེ་རའི་དགེ་བཤེས་དུ་མ་དང་མཉམ་དུ་ཡོད་པ་ལ་བྷོ་ངྷི་ཙེའི་ཕྱག་ཕྲེང་བཞི་ཁུག་མཛད་ནས་སུམ་པའི་དབུ་ལ་ཕྱག་འབེབས་གནང་། དྲང་ངེས་རྣམ་འབྱེད་ཡང་དག་མཐའི་སེམས་བསྐྱེད་ཀྱང་བགྲོ་གླེང་རིམ་པར་གནང་ཡང་ཁས་ལེན་མ་ཤོར་བས་ཐུགས་དགྱེས། གྲལ་མགོར་བཞག་ནས་གསོལ་ཞལ་ཞོས་བཀང་བ་གནང་སྟེ་ཕོར་བ་དེའི་ནང་དུ་འཐུང་། ད་ཕྱིན་ཆད་ང་རྒྱལ་མ་བྱེད་གསུངས། མེ་ལུག༡༧༢༧ལོར་དབྱར་ཆོས་སྐབས་སུ་འབྲས་སྤུངས་སྤྱིའི་ཆོས་སུ་རྡོ་བཅལ་ཆེན་མོར་དྲང་ངེས་དབུ་མའི་ཐལ་ཟློག་གི་ཚོགས་ལངས་བྱས། དཔལ་ལྡན་རྒྱུད་སྨད་གྲྭ་ཚང་དུ་བཞུགས་མོས་བྱུང་ཡང་ཞབས་ཕྱི་པས་བར་ཆད་ཀྱིས་ཕེབས་མ་ཐུབ། སླར་ཡང་ཞབས་ཕྱི་པས་སུམ་པ་ཁུ་དབོན་དང་ཁོང་གཉིས་པར་མི་རིགས་པ་མང་དུ་བྱས་ཀྱང་སྡིག་པ་དག་པའི་མཐུན་རྐྱེན་དུ་གྱུར། དེ་ལ་ཞོན་རྟ་གོན་པ་ལམ་ཆས་བྱིན་ནས་བརྫངས།
དེ་ནས་བཟུང་འཚོ་བའི་མཐུན་རྐྱེན་ཧ་ཅང་དཀོན་པོ་གྱུར། ཉིན་མཚན་རྒྱུན་འཁྱོངས་ཀྱིས་སྐྱོ་ངལ་མེད་པར་སློབ་གཉེར་ཤ་སྟག་གནང་། ལྕང་སྐྱ་ངག་དབང་ཆོས་ལྡན་ལ་བདེ་མཆོག་ལུ་ཧི་པ་དང་དྲིལ་བུ་པ་ཀུན་རིག་བཅས་ཀྱི་དབང་གསན། ཤར་རྩེ་མཁན་ཆེན་ནམ་མཁའ་བཟང་པོ་ལ་ལམ་རིམ་ཆེན་མོའི་ཁྲིད་དང་བདེ་ལམ་ཉམས་ཁྲིད་སེམས་བསྐྱེད་འབོགས་ཆོ་གསང་འདུས་འགྲེལ་པ་བཞི་སྦྲགས་ཀྱི་བཤད་པ་དུ་མ་དང་། བཀའ་འགྱུར་བ་དམ་ཆོས་རིན་ཆེན་ལ་རྗེའི་གསུང་འབུམ་གྱི་ལུང་དང་མངའ་རིས་པ་བློ་བཟང་ཡར་འཕེལ་ལ་བ་རི་བརྒྱ་རྩ་མགོན་ཆེན་བཅུ་གསུམ་སོགས་ཀྱི་རྗེས་གནང་དང་། པྲ་ཏི་རིན་ཆེན་དོན་གྲུབ་དང་དེའི་སློབ་མ་སྨོན་ལམ་ལྷུན་གྲུབ་ལ་དབྱངས་ཅན་སྒྲ་མདོ་དང་སྐུ་འབུམ་བསོད་ནམས་རྒྱལ་མཚན་ལ་སུམ་རྟགས་ཀྱི་ཁྲིད།རྒྱུད་སྨད་སློབ་དཔོན་པ་ཙ་གྲགས་པ་ལྷུན་གྲུབ་ལ་ལཉྫ་ཝརྟུ་མཆོད་རྟེན་ཐིག་རྩ་གཟབ་གཤར་འབྲི་ཚུལ་སོགས་ལེགས་པར་སྦྱངས། སོག་པོ་རབ་འབྱམས་པ་ངག་དབང་རྒྱ་མཚོ་ལ་ལྔ་བསྡུས་སོགས་དང་འབྲས་སྤུངས་སྨན་རམས་པ་ལ་ནག་རྩིས་བཅས་གསན།
དགུང་ལོ་ཉེར་ལྔར་ཕེབས་པ་ན་གྲོགས་གཉིས་དང་བཅས་ལྡོམ་བུ་པའི་སྤྱོད་པས་བསམ་ཡས། ཟངས་རི་མཁར་དམར། དྭགས་ལ་སྒོམ་པོ། དེ་ཝེ་ཀོ་ཊིའི་སོགས་ལ་གནས་མཇལ་དུ་བྱོན། སླར་ཡང་འབྲས་སྤུངས་སུ་བྱོན་ཚེ་བཀའ་བློན་ཚོས་ཕོ་ལྷ་ཐའི་ཇིའི་སྟེང་དུ་དམོད་བཟློག་བྱེད་པ་དང་ཐུག གཙང་དང་ལ་དྭགས་མངའ་རིས་པའི་དམག་ལྷ་སར་ཉེ་བར་བྱུང་བས། བཀའ་བློན་ཚོས་སེར་འབྲས་ཀྱི་གྲྭ་པ་རྣམས་དམག་ལ་འགྲོ་དགོས་ཞེས་བཀའ་བྱུང་། ཧ་ཅང་ཛ་དྲག་ཆེ་བའི་དུས་དེར་ཁོང་གིས་སྐུ་སྲོག་ལ་མ་སྟོས་པར། ངེད་གྲྭ་པ་རྣམས་ཤུལ་ལམ་རིང་མོ་ནས་བརྒྱུད་དེ་རྒྱལ་བ་ཡབ་སྲས་ཞལ་མཇལ་གསུང་ཐོས་དང་སློབ་གཉེར་དཔྱིས་ཕྱིན་པ་བྱས་ནས་བསླབ་སྡོམ་བསྲུངས་བ་ལས་གཡུལ་འགྱེད་པ་ལྟ་ཞོག་སྲིན་བུ་ཕྲ་མོ་ཚུན་ལའང་སྲོག་གཅོད་བསམ་པ་མེད། འོན་ཀྱང་གོང་ས་ཐམས་ཅད་མཁྱེན་པའི་ཞབས་ཏོག་དང་གྲྭ་པའི་ལ་རྒྱར་མི་གནོད་པ་ཞིག་ངེས་པར་ཡོད་ན་དམག་དཔོན་ལ་ང་རང་འགྲོ་ཆོག་ཞེས་ཁས་བླངས། གཏམ་དེས་སེར་དམག་འགྲོ་རྒྱུ་དེ་བཤོལ་ཐུབ་འདུག ཡིན་ནའང་ལོག་སེམས་འཆང་བའི་མི་རྣམས་ཀྱིས་ཁོང་ལ་དུག་དྲངས་པས་སྙུང་གཞི་དྲག་པོ་བྱུང་། ཝ་ཤུལ་སྨན་པ་བློ་བཟང་དགའ་བ་ཞེས་པར་བསྟེན་ནས་རིམ་གྱིས་དུག་ནང་ལས་གྲོལ།
མི་དབང་ཕོ་ལྷ་ཐའི་ཇིའི་ནས་བདག་རྐྱེན་དུ་ཁོང་འབྲས་ཡུལ་སྐྱིད་ཚལ་དགོན་མཁན་པོ་བསྐོས་ནས་བཀའ་ཤོག་དང་ཐམ་ཀ་གནང་། འབྲས་ཡུལ་སྐྱིད་ཚལ་དགོན་དུ་ལོ་གཉིས་ཙམ་བཞུགས་ནས་ཕོ་ལྷ་མི་དབང་ལ་མཁན་པའི་དགོངས་པ་ཞུས། དགོན་ལུང་དུ་དཔེ་ཆ་པོ་ཏི་བཅུ་ཕྲག་ལྔ་ལྷག་དང་གྱོན་པ་ཅ་ལག་རྟེན་གསུམ་ཞལ་འབག་སོགས་རྫོང་བདའ་གནང་། དེ་ལྟར་དབུས་གཙང་དུ་ཕྱིན་པའི་འདུན་མ་ལེགས་པར་གྲུབ་ནས་ལྕགས་ཕག༡༧༣༡ལོའི་ཟླ་བ་གཉིས་པར་རྩ་བའི་ཡོངས་འཛིན་མཁན་ཆེན་ནམ་མཁའ་བཟང་པོ་དང་རྒྱུད་པ་སློབ་དཔོན་ཞྭ་དམར་ཤེས་རབ་རྒྱ་མཚོ་སོགས་ལ་ཐོན་ཕྱག་དང་འདི་ཕྱིའི་སྐྱབས་འཇུག་ཞུས་ཏེ་གྲོགས་མི་བཅུ་བདུན་དང་ལྷན་དུ་ཞབས་རྐྱང་དུ་བྱོན། རྟ་བསུ་ནང་བསུ་སྟོན་གྱི་རིམ་པ་དུ་མས་སྔུན་བསུས་ཏེ་ཟླ་བ་བརྒྱད་པའི་ཚེས་བརྒྱད་ལ་དགོན་ལུང་དུ་ཕེབས། དེར་ལམ་རིམ་ཆེན་མོའི་བཀའ་ཆོས་གསུངས་པ་དང་ལ་མོ་དགོན་དུ་ཉིན་གསུམ་ལ་དམ་བཅའ་བཞག མཆོག་སྤྲུལ་བསྟན་པའི་ཉི་མ་ལ་བཀའ་གདམས་ཐིག་ལེན་བཅུ་དྲུག་སོགས་ཀྱི་དབང་ཕུལ། སློབ་དཔོན་སྨོན་ལམ་དཔལ་འབྱོར་ལ་གསང་འདུས་སོགས་དབང་དུ་མ་ཞུས། དངོས་པོ་ཡོད་དགུ་བླ་མ་རྗེའི་ཞབས་ཏོག་ཏུ་ཕུལ། དེ་ནས་སྐུ་ཡུལ་དུ་ཕེབས་ཏེ་རྒན་གཞོན་ཐམས་ཅད་དགའ་མགུ་ལོངས་སུ་སྤྱོད་པར་བྱས་ཏེ་སླར་ཡང་དགོན་ལུང་རི་ཁྲོད་དུ་ཕྱིར་ཕེབས། དགའ་ལྡན་རིན་ཆེན་གླིང་དུ་སེར་སྐྱ་ལྔ་བརྒྱ་ལྷག་ལ་སྟ་གོན་དང་བཅས་པའི་མི་དྲ་བརྒྱ་རྩའི་དབང་བསྩལ། དཔའ་རིའི་བཀྲ་ཤིས་ཆོས་གླིང་བས་གདན་ཞུས་ལྟར་མགོན་པོ་ཕྱག་དྲུག་པའི་ཞལ་ཐང་བྲིས། ཕྱི་ནང་གསང་བའི་རྟེན་ཚུལ་མཐུན་བསྒྲུབས། སྔགས་རམས་པ་སློབ་དཔོན་འབྱུང་གནས་ལ་སྐུ་ལྔའི་གཏོར་ཆོག ཚེ་དཔག་ལྷ་དགུའི་དབང་། གཅོད་དབང་ནམ་མཁར་སྒོ་འབྱེད་སོགས་དུ་མ་ཞུས་གཅོད་ཀྱི་ཆོ་ག་བྲིས། ཆོས་རྒྱལ་གྱི་གཏོར་ཆེན་འཛུགས་ཕྱག་ལེན་དང་གར་འཆམ་བཅས་ཞྭ་ལུ་པའི་རྩ་ཚིག་ལྟར་གསར་འཛུགས་གནང་། སྐུ་འབུམ་པ་ཤེས་རབ་ཆོས་འབྱོར་དང་སྐུ་འབུམ་རྒྱུད་པའི་མཁན་པོ་བློ་བཟང་ཀུན་དགའ་སོགས་ལ་ས་སྐྱའི་གསེར་ཆོས་སྐོར་དང་གསང་འདུས་རྫོགས་རིམ་བློ་སྦྱོང་དོན་བདུན་མ་སོགས་གསན། སྐུ་འབུམ་ཁྲི་པ་དགེ་འདུན་དོན་གྲུབ་ལ་དཔལ་དུས་ཀྱི་འཁོར་ལོའི་དབང་ཞུས། སེར་ལུང་དགོན་པའི་གཡང་ངོས་སུ་རི་ཁྲོད་དགའ་ལྡན་ཆོས་རྫོང་བཏབ། སེར་ལུང་དགོན་དང་ཧོར་བོད་རྒྱ་གསུམ་གྱི་ཡོན་བདག་རྣམས་ལ། རྡོ་རྗེ་ཕྲེང་བའི་དབང་བསྐུར་མཛད་བཀྲ་ཤིས་ཆོས་ལུང་དང་སེར་ལུང་གཉིས་ཀྱི་ཁྲི་པའི་དགོངས་པ་ཞུས། ཁོང་དགུང་ལོ་སོ་གསུམ་ལོན་པ་འབྲུག་ལོར་རྒྱ་ནག་རྒྱལ་པོ་ཆན་ལུང་གི་གདན་ཞུའི་གསེར་ཡིག་པ་འབྱོར། མེ་སྦྲུལ༡༧༣༧ལོའི་ཟླ་བ་དང་པོའི་ཡར་ཚེས་ལ་བླ་མ་ལྔ་དང་གྲྭ་པ་ཉེར་ལྔ་བཅས་དཔོན་གཡོག་སོ་གཅིག་པེ་ཅིན་དུ་ཕེབས། རྒྱལ་པོ་ཆན་ལུང་ལྕང་སྐྱ་རིན་པོ་ཆེ། དགའ་ལྡན་གསེར་ཁྲིའི་སྤྲུལ་སྐུ་རྣམས་མཇལ་ཁ་ཞུས། ས་རྟ༡༧༣༨ལོའི་དཔྱིད་ཀ་ཞབས་མི་བདེ་བ་བྱུང་ནས་དགོངས་པ་ཞུས། ལམ་དུ་རླུང་ལྷགས་ཀྱིས་མནར་བས་གདོང་དང་ལག་པ་ནག་པོར་སོང་བ་ཝང་གི་མས་མཁྱེན་ནས་ཁྱོད་ལ་བྲོ་ནད་ཆེན་པོས་ཟིན་འདུག གནས་སྐབས་རང་ཡུལ་ལོག་ཆོག་ཞེས་བཀའ་ཐོབ། པེ་ཅིང་ནས་ཐོན་རྗེས་ས་འགུལ་ཆེན་པོ་བྱུང་ནས་ཉིང་ཤ་མཁར་ཞིག ས་ལུག༡༧༣༩ལོའི་ཟླ་བ་གཉིས་པའི་ཚེས་གསུམ་ཉིན་དགོན་ལུང་དུ་འབྱོར།
ལྕགས་སྤྲེལ༡༧༤༠ལོའི་སྣྲོན་ཟླའི་ནང་ཁོང་གིས་སྦྱིན་བདག་མཛད་ནས་མཆོད་རྟེན་གསེར་རྩི་ཅན་ཁྲུ་གསུམ་པ་དང་དགོན་ལུང་རི་ཁྲོད་དང་ཞྭ་ཁོག་གི་བདེ་སྐྱིད་སྒྲུབ་སྡེ་གཉིས་ཀྱི་འདུ་ཁང་དང་ལྷ་ཁང་དགའ་ལྡན་རྩེ་བཞེངས། མར་ཚར་གི་ལྷ་ཁང་སོགས་ཞིག་གསོས་གནང་། སླར་ཡང་བཀྲ་ཤིས་ཆོས་ལུང་དང་སེར་ལུང་དགོན་གྱི་ཁྲི་པ་བྱས།དགོན་ལུང་གི་འདུ་ཁང་ཞིག་གསོ་དང་། རྒྱལ་བ་བྱམས་པའི་སྐུ་སྨན་འཇིམ་གྱི་འབུར་བཟོ་ཆེན་པོ་དང་མཆོད་རྟེན་འདོམས་བཅུ་གསུམ་པར་རབ་གནས་བཅས་ལེགས་པར་གྲུབ། ཐུའུ་བཀྭན་སྤྲུལ་པའི་སྐུ་ལ་སྐྱབས་འགྲོ་དང་དགེ་བསྙེན་གྱི་སྡོམ་པ་སྔོན་དུ་འགྲོ་བའི་སྒོ་ནས་བར་མ་རབ་བྱུང་བསྒྲུབས།
དགུང་ལོ་སོ་དགུ་པ་ཆུ་ཁྱི༡༧༤༢ལོའི་ཟླ་བ་དགུ་པའི་ཚེས་ཉེར་གཉིས་ཉིན་གོང་མའི་བཀའ་བཞིན་པེ་ཅིན་ཕོ་བྲང་དུ་བྱོན། བཅུ་པའི་ཚེས་ལྔ་ལ་གོང་མ་མཇལ། མཆོད་རྟེན་རྩེ་ལྔར་གྲགས་པའི་ལྷ་ཁང་དུ་བཞུགས། ཕྱི་ལོ་ལ་ཆུ་མ་འཕྲོད་པས་ནད་རོ་བསླངས་ནས་ཡུན་རིང་བསྙུངས། ཧོར་ཟླ་བཞི་པའི་ནང་གོང་མས་གཏན་དུ་ཕ་ཡུལ་དུ་ལོག་ཆོག་པའི་དགོངས་ཁྲོལ་གནང་བས་བྱ་རྙི་ལས་ཐར་བ་བཞིན་དགོན་ལུང་དུ་ཡར་བྱོན། པོ་ཤོག་ཐུའི་དགོན་དུ་ལྷ་ཁང་གསར་རྒྱག་མཛད། ནང་རྟེན་རྗེ་ཙོང་ཁ་པ་སོགས་ཀྱི་འཇིམ་སྐུ་གསེར་ཚོན་མ་ལེགས་པར་བཞེངས།
དགུང་ལོ་ཞེ་གསུམ་པ། མེ་སྟག༡༧༤༦ལོའི་ཟླ་བ་གསུམ་པའི་ནང་དགོན་ལུང་གི་ཁྲི་པའི་འགན་ཁུར་གནང་། དགའ་ལྡན་ཆོས་འཁོར་གླིང་དུ་སེར་སྐྱ་བདུན་བརྒྱ་ལ་བཅུ་གཅིག་ཞལ་གྱི་དབང་ལུང་བསྩལ། གཞིས་དགོན་དུ་ཆོ་འཕྲུལ་སྨོན་ལམ་གསར་འཛུགས་གནང་། ལྕང་སྐྱའི་བཀའ་ལྟར་དགོན་ལུང་དུ་སྒྲའི་མཚམས་སྦྱོར་ལྔ་པ་སོགས་དང་སུམ་རྟགས་སྙན་དངགས་རྩིས་སྨན་སོགས་ཁྲིད་པའི་གཞི་བཙུགས། དགུང་ལོ་ཞེ་བཞི་པ་རབ་བྱུང་བཅུ་གསུམ་པའི་མེ་ཡོས༡༦༤༧ལོར་དགེ་ལྡན་རྩིས་གསར་མ་བུ་ཕྱི་མོ་ཆོས་འབྱུང་ཡོངས་འདུས་ལྗོན་བཟང་སོགས་བརྩམས། དགའ་ལྡན་བདེ་ཆེན་གླིང་གི་འདུ་ཁང་གསར་བཞེངས་ཀྱི་སྦྱིན་བདག་མཛད།
བཤད་སྒྲུབ་དར་རྒྱས་གླིང་གི་ཁྲི་པ་ཟླ་བ་གཅིག་མཛད། འདུས་ཁང་གི་སྟེང་ཤོད་ཞིག་གསོས་གནང་། ཨ་རྐེ་སྨན་རམས་པ་ཉི་མ་རྒྱལ་མཚན་ལ་དཔལ་ལྡན་རྒྱུད་བཞིའི་ལུང་དང་སྔོ་སྨན་ངོས་འཛིན་ཡན་ཆད་ཀྱི་ཁྲིད་ཞིབ་རྒྱས་གསན། ཕྱིས་ཆིང་གིས་རྒྱལ་པོས་གདན་འདྲེན་བྱུང་བས། དེར་རྣམ་གཡེངས་དང་ལེ་ལོ་མེད་པར་ཕྱོགས་སོ་སོ་ནས་བྱོན་པའི་ལྷ་ལྡེ་མི་སྡེ་དུ་མ་ལ་མཚན་ཉིད་བསྡུས་གྲྭ་དང་སྒྲ་གསོ་བ་སྙན་ངག་སྡེབ་སྦྱོར་རྩིས་སོགས་ཀྱིས་ཁྲིད་ངལ་དུབ་ལ་མ་འཛེམས་པར་འདོད་མོས་ལྟར་གནང་། དད་ལྡན་གྱིས་སྟོབས་པའི་དངོས་རྫས་ཀྱིས་དགོན་ལུང་ལྷ་ཁང་གསར་བཞེངས་དང་ཕྱི་ནང་གི་མཚོན་མདངས་ཡོངས་རྫོགས་ཁོང་གིས་བྲིས། དངོས་པོ་ཡོད་དགུ་རྩལ་སྤྲུགས་ཀྱིས་དབུས་སུ་མཆོད་པའི་རྟེན་དུ་བསྐུར། རྡུལ་མཚོན་ལ་བསྟེན་པའི་དུས་འཁོར་ལྷ་མང་གི་དཀྱིལ་འཁོར་བཞེངས། ཁོང་གིས་ཁྲི་པ་ལོ་བཅུ་བྱས་རིང་གྲྭ་ཆུང་ཚུན་ལ་ཆད་ལས་ཆེན་པོ་དང་གནས་དབྱུང་གཏང་བ་སོགས་མཛད་མ་མྱོངས། ཟུར་དུ་གཞན་ནོར་དར་ཁ་གཅིག་ཀྱང་མི་ལེན་པར་དྲངས་པོའི་གཞུང་བསྲངས་སོ། རབ་བྱུང་སྒྲུབ་པ་ཡང་དྲུག་བརྒྱ་ཁ་ལྷག་བྱུང་། ལྕང་སྐྱ་ལ་བདེ་མཆོག་གི་དབང་ཞུས། གསང་མཚན་རོལ་པའི་རྡོ་རྗེ་གསོལ། དགུང་ལོ་དྲུག་ཅུ་རེ་དྲུག་པ་ས་གླང༡༧༦༩ལོར་དབུས་སུ་ཕེབས། གྲྭ་པ་དང་རྒྱུད་པ་གྲྭ་ཚང་མཉམ་ཚོགས་ཀྱི་དབུར་ཕྱིན། ཁྲོམ་པ་ཕོན་ཆེ་བ་ལ་ལམ་རིམ་གྱི་ཁྲིད་ཚེ་དཔག་ལྷ་དགུའི་དབང་གནང་། ཁྱད་པར་ཆོས་གྲྭར་ཚིག་འཕྲི་སྐམ་པོ་མིན་པར་དཀའ་གནད་ཀྱི་དོན་ལ་བགྲོ་གླེང་ཡང་ཡང་མཛད། མཁས་བཙུན་བཟང་པོའི་སྙན་གྲགས་ཀྱིས་ཕྱོགས་ཀུན་ཏུ་ཁྱབ། སླར་ཡང་དགོན་ལུང་དུ་ཕེབས། མདོ་སྔགས་ཀྱི་དབང་ལུང་སྒྲ་དང་སུམ་རྟགས་སྙན་ངག་སྡེབ་སྦྱོར་གསོ་དཔྱད་རྩིས་དཀར་ནག་སོགས་གདུལ་བྱ་རྣམས་ཀྱི་འདོད་མོས་ལྟར་སྐུ་ཚེགས་ལ་མི་གཟིགས་པར་དགུང་ལོ་གྱ་བཞིའི་བར་སློབ་ཁྲིད་གནང་།
དགུང་ལོ་གྱ་བཞི་པ་མེ་ལུག་ལོའི་ཟླ་བ་དང་པོའི་ཚེས་བཅོ་བརྒྱད་ནས་བསྙུན་ཚུལ་བསྟན། ས་སྤྲེལ༡༧༨༨ལོའི་ཟླ་དང་པོའི་ཚེས་ཉེར་དྲུག་སྔ་མོར་སྐུའི་བཀོད་པ་བསྡུས།
ཁོང་གི་སློབ་མ་ནི་ཐུའུ་བཀྭན་ཆོས་ཀྱི་ཉི་མ་དང་། གྲོ་ཚང་བྲག་རིན་པོ་ཆེ་དང་། པཎྜི་ཏ་ཆོས་རྗེ་བློ་བཟང་ལྷུན་གྲུབ་སོགས་མཁས་བཙུན་བཟང་པོ་མང་དུ་བྱུང་།
གསུང་ཆོས་ཀྱང་རྒྱ་དཀར་ནག་བོད་སོག་བཅས་ལ་དམ་ཆོས་ཇི་ལྟར་དར་ཚུལ་དང་། གསོ་རིག སྐར་རྩིས། སྐུ་གཟུགས་ཀྱི་ཆག་ཚད། མཚོ་སྔོན་གྱི་ལོ་རྒྱུས་ཡི་གེའི་བཤད་པ་སོགས་པོ་ཏི་བརྒྱད་དུ་བསྡུས་ཏེ་མཁར་སྔོན་པོ་ཞེས་པའི་ཕོ་བྲང་གི་ཉེར་འདབས་ཆུ་མགོ་སེར་པོའི་དགོན་པར་པར་ཤིང་བཞུགས་ཡོད་འདུག་ཀྱང་ད་ལྟ་བཞུགས་ཡོད་མེད་མ་ངེས་སོ། །
འཕྲིན་སྟེགས། weikangba


text:
སྨན་བླ་གཉིས་པ་ཡོན་ཏན་མགོན་པོ་དང་། །
བྱང་ཟུར་རྣམ་གཉིས་འཕྲིན་ལས་སྐྱོང་བའི་རྒྱུད། །
གཞུང་དང་ལག་ལེན་མ་ལུས་གསལ་མཛད་པས། །
གསོ་རིག་བསྟན་པ་ཕྱོགས་མཐར་ཁྱབ་པར་ཤོགས། །
དྲང་སྲོང་རིག་པའི་ཡེ་ཤེས་ཡིད་ལས་སྐྱེས། །
སྨན་བླ་སྐུ་གསུངས་ཐུགས་སྤྲུལ་མཛད་རྣམས་འདིས། །
གངས་ཅན་སྐྱེ་འགྲོ་ཀུན་གྱི་ཉོན་མོངས་སེལ། །
ཡིད་རང་དད་པའི་སྒོ་ནས་ཕྱག་འཚལ་ལོ། །
ནང་དོན་གནད་བསྡུས། སྐྱེ་བོ་སུ་ཞིག་ཡིན་ནའང་ཚེ་སྲོག་ལ་གཅེས་མཁན་དང་བདེ་ཐང་འདོད་མཁན་ཁོ་ན་ཡིན་པ་ནི་སྨོས་མི་དགོས་པ་ཞིག་རེད། ཡིན་ནའང་རང་རང་གི་ཚེ་སྲོག་ལ་གཅེས་སྤྲས་དང་བདེ་ཐང་ལ་དགའ་བ་ཙམ་གྱིས་མི་ཆོག་པར་རྣམ་ཀུན་གྱི་ཟས་སྤྱོད་སྤང་བླང་དང་གཙང་སྦྲ་འཕྲོད་སྟེན་ལ་སྣང་ཆེན་བྱེད་དགོས་ཤིང་སེམས་ཁམས་ཀྱི་བདེ་ཐང་ཐད་ལ་དེ་བས་གལ་ཆེན་བྱ་དགོས། དེ་ན་འཕྲོད་སྟེན་མི་སྣའམ་སྨན་པ་ཚོས་བདེ་ཐང་ཞེས་པ་ནི་སྨན་བཅོས་ཁོ་ན་མ་ཡིན་པར་དེ་ལས་གལ་ཆེ་འགངས་ཆེ་བ་ནི་བདེ་སྲུང་ཞེས་ཟས་སྤྱོད་དང་གཙང་སྦྲའི་ཐད་ཀྱི་ཤེས་བྱ་གང་མང་ཞིང་འབྲོག་མང་ཚོགས་རྣམས་ལ་གསལ་འགྲེལ་བྱ་རྒྱུ་ནི་ཧ་ཅང་གལ་ཆེན་དང་སྨན་པའི་འོས་འགན་ལྟ་བུར་མཐོང་བས་འདིར་གནད་དོན་དེའི་སྐོར་ནས་རང་གི་མྱོང་བ་མདོར་ཙམ་ཞིག་བརྗོད་པར་བྱ།
ས་བཅད་དང་པོ། འགྲོ་བ་མི་ལ་ཚེ་ཚད་རིང་དུ་འདོད་ཐབས་སྨན་པས་བསླབ་དགོས་པའི་སྐོར།
ཀ་དང་པོ། ཚེ་ཞེས་པའི་གོ་དོན་བཤད་པ།
སྔོན་བསགས་ལས་འབྲས་ཀྱི་ཤ་དང་ཁྲག་རུས་སོགས་ཀྱིས་གྲུབ་པའི་ཕུང་པོ་དེ་ལ་ལུས་སུ་གྲུབ་པ་གང་ཞིག་སྐྱེ་ནས་མ་ཤི་བར་དུ་དུས་ངེས་པ་ལ་ཚེ་ཞེས་བཏགས་ཏེ། དེའི་དུས་དང་དེའི་ཚེ་ཞེས་པ་ལྟར་རོ།། དེའི་བྱེད་ལས་ནི། སློབ་དཔོན་དབྱིག་གཉེན་གྱིས། སྲོག་ནི་ཚེ་ཡི་དྲོད་དང་ནི། ། རྣམ་ཤེས་རྟེན་གང་ཡིན་པའོ། །ཞེས་དང་། 《ཟླ་ཟེར》དུ། ལུས་དང་དབང་པོ་སེམས་ཅན་བདག །འདུས་པའི་གཞི་ཡི་འཚོ་བ་སྟེ། །རྟག་པར་འགྲོ་ཞིང་རྗེས་འབྲེལ་བ། །ཚེ་ཡི་རྣམས་གྲངས་ཡིན་པར་བཤད། དེས་ན་སྐྱེ་བ་འདི་ལ་དལ་འབྱོར་གྱི་མི་ལུས་རིན་པོ་ཆེའི་རྟེན་བཟང་པོ་ཐོབ་ཀྱང་ཚེ་འདི་ཙམ་གྱིས་ལྟོ་གོས་དང་འཇིག་རྟེན་ཆོས་བརྒྱད་ཁོ་ན་གཉེར་བ་ཙམ་གྱིས་ག་ལ་རུང་།
ཀ་གཉིས་པ། སྨན་པས་ཚེ་རིང་བ་ཐབས་ཆེད་སེམས་ཁམས་སྐོར་སློབ་གསོ་དོན་གཉེར་དགོས་པའི་སྐོར།
བདག་གཞན་སུ་ཡིན་རུང་ཚེ་ཚད་དེ་ག་ཚོད་ཡིན་ན་རིང་དུ་གནས་པའི་རེ་བ་འཆང་གི་ཡོད་པ་ནི་སྨོས་ཅི་དགོས། ཡིན་ནའང་དེ་ནི་དོན་དངོས་སུ་རང་ལ་རག་ལས་མིན་དེ་སྐྱེ་བོ་ཕལ་མོ་ཆེས་མི་ཤེས་པའམ་འགའ་ཞིག་གིས་ཤེས་ཀྱང་དཔལ་འབྱོར་ལ་ཆེད་སྲེད་པའི་དབང་གིས་ཆོག་ཤེས་ཀྱི་ཚོད་འཛིན་མ་ཐུབ་པའི་རྐྱེན་གྱིས་ཕྱིའི་དངོས་པོ་རང་དུ་བསམ་བློ་བཏང་དྲགས་ནས་ཡིད་མི་བདེ་བ་ལས་ནད་ཕོག་པ་རེད། དེ་ཡང་རྒྱུད་ལས། ལས་ངན་བག་ཆགས་རྒྱུན་ཁྲིགས་བསགས་པ་ཡིས། ། འཁོར་བའི་ཁ་བརྒྱུད་ལས་ངན་སྣ་ཚོགས་བླངས། །དེ་ཕྱིར་ལས་དང་ཉེས་པ་ལས་བྱུང་བའི། །བཞི་བརྒྱ་རྩ་བཞིའི་ནད་དུ་གྲགས་པ་ཡིས། །བདེ་བའི་བར་གོ་སྐབས་མེད་པས་ལུས་སེམས་གདུངས། ཞེས་གསུངས་སོ།། ལུས་ཀྱི་ན་ཚ་ཐམས་ཅད་འབྱུང་ཁུངས་འཁྲུལ་བའི་རྣམ་རྟོག་ཡིན་པ་ནི་སྨོས་ཅི་དགོས། ཇོ་བོ་ཨ་ཏི་ཤས། བྱང་ཆུབ་ལམ་སྒྲོན་ནང་དུ། རྣམ་རྟོག་མ་རིག་ཆེན་པོ་སྟེ། །འཁོར་བའི་རྒྱ་མཚོར་ལྟུང་པར་བྱེད། །རྟོག་མེད་ཏིང་འཛིན་ལ་གནས་པ། །ནམ་མཁའ་བཞིན་དུ་རྟོག་མེད་གསལ། །འདྲ་མིན་གཞན་དག་ལ་རེ་བ་དང་། །ཞེས་གསུངས་ཡོད། མི་སུ་ཡིན་ཡང་འདོད་ཆགས་ཞེ་སྡང་གི་འཛིན་སྟངས་ཤུགས་ཆེ་དྲགས་ཚེ་ལུས་སེམས་བདེ་ཐང་མི་ཡོང་བ་རེད། དཔེར་ན། ཁྱོད་རང་གཞན་པའི་མི་དང་ཁ་མཆུ་བྱུང་ན་ཉིན་མང་པོ་ཞིག་ལ་ཁོང་ཁྲོ་ལངས་སྲིད་པ་དང་། ཐ་ན་མཚན་མོ་གཉིད་ཀྱང་མི་ཁུག ཡིན་ཡང་སྨན་པས་སེམས་ཁམས་སྙོམས་སྒྲིག་དེ་དུས་རྒྱུན་སློབ་གསོ་བཏང་ན་ནད་མི་སློང་བའི་ཕན་འབྲས་ཐོན་གྱི་ཡོད་དེ། རྒྱ་ཡུལ་གྱི་སློབ་དཔོན་ཆེན་མོ་ཀྲི་ཀྲིག་གིས། རང་སེམས་ལེགས་པར་དུལ་བ་ཡིས། །བཞི་བརྒྱ་རྩ་བཞིའི་ནད་རྣམས་ཞི། །ཞེས་གསུངས་པ་དང་། མཉམ་མེད་ཐུབ་པའི་དབང་པོས། འཇིག་རྟེན་རྒུད་པ་ཇི་སྙེད་པ། །དེ་ཡི་རྩ་བ་མ་རིག་སྟེ།ཞེས་གསུངས་པ་ལྟར་དེང་སང་འགྲན་རྩོད་སྤྱི་ཚོགས་ཀྱི་ཁྲོད་དུ་ཕྱིར་དངོས་པོའི་དཔལ་འབྱོར་ཐད་ཡར་རྒྱས་གཏོང་ཐབས་རང་ལ་དམིགས་ནས་ནང་སེམས་ཁམས་མི་སྙོམས་པའི་རྐྱེན་གྱིས་སེམས་ཀྱི་སྡུག་བསྔལ་ཚད་མེད་མྱང་བའི་འགྲོ་བ་མི་ལ་སྨན་པས་གཞན་གཅེས་པའི་བློ་སེམས་གཙོ་བོར་འཛིན་ནས། རང་རྒྱུད་ལ་ཡོད་ པའི་བདག་མེད་དོན་མ་རྟོགས་པ་མ་རིག་བྱ་བ་དེ་ཉིན་རེ་བཞིན་འབྲི་བའི་ཐབས་སྟོན་ནས་སེམས་ཅན་གཞན་གྱི་ལུས་ལས་སེམས་ཁམས་སྙོམས་སྒྲིག་དགོས་པ་གལ་ཆེའོ། །གང་ཞེ་ན། ནུབ་ཕྱོགས་མི་རིགས་ཕལ་ཆེ་ཤོས་ཀྱིས་གསུངས་པ་ལྟར་ན། སྐུ་ཉིད་དགུང་ལོ་བརྒྱ་སོན་པའི་རེ་བ་ཡོད་ན། ནོ་པེར་གསོ་རིག་བྱ་དགའ་ཐོབ་མཁན་གྱི་དྲུང་ནས་ཚེ་རིང་པོ་ཡོང་བའི་གདམས་ངག་བཀའ་འདྲི་ཞུ་ཆོག་ཅེས་སོ། དེའི་ཕྱིར་ང་ཚོའི་བོད་ཀྱི་གསོ་རིག་ཏུ་ཚེ་རིང་བའི་ཐབས་ལམ་རྒྱས་བསྡུས་ཚད་མེད་བསྟན་ཡོད་པ་རྣམས་སྨན་པས་ལག་ཏུ་ལེན་ནས་དུས་ནམ་ཡང་འགྲོ་བ་མི་ལ་བསླབ་ན་ནམ་ཞིག་ཚེ་རིང་བར་འདོད་ན་བོད་ཀྱི་སྨན་པའི་མདུན་ནས་གདམས་ངག་ཞུས་ཟེར་སྐྱེ་འགྲོ་ཀུན་གྱིས་བཤད་ཐག་གཅོད་རེད། དབྱིན་ཇིའི་ཞིབ་འཇུག་འབྲས་བུ་ཞིག་ལས་གསལ་བར། ནོ་པེར་བྱ་དགའ་ཐོབ་པ་མང་ཆེ་བ་ཚེ་རིང་པོ་ཡོད་ཅིང་། ཆ་སྙོམས་ཚེ་ཚད་ལོ77ཟིན་གྱི་ཡོད་པ་དེ་གྲགས་ཅན་ཚན་རིག་མཁས་ཅན་གཞན་དག་ལས་ལོ་གཅིག་ལྷག་གིས་ཚེ་རིང་བ་ཡོད་གསུངས་སོ།། ཨ་རིའི《ཀློག་པ་པོའི》དུས་དེབ་ནང་གནས་ཚུལ་སྤེལ་བར་གཞིགས་ན། སྤྱི་ལོ2009ལོའི་ནོ་པེར་སྐྱེ་ཁམས་རིག་པའམ་གསོ་རིག་བྱ་དགའ་ཐོབ་མཁན། པུར་ལེན་དང་ཧྲོ་སི་ཐ་ཁེས། མི་ཚེ་རིང་པོ་ཡོང་བ་བྱེད་པའི་བསླབ་བྱའི་གདམས་ངག་ཕྱོགས་བསྡོམ་གནང་བ་གཤམ་གསལ། ནད་མེད་ཚེ་རིང་ ཡོང་བའི་གདམས་ངག་འགའ་ཡོད་ཀྱང་དང་པོ། བློ་བདེ་བག་ཕེབས་དང་ཕུག་བསམ་ལྡན་པའི་སྒོ་ནས་མི་ཚེ་བསྐྱལ་རྒྱུ་དེ་ཡིན། ཞེས་སོ།། འཕྲོད་བསྟེན་པུའི་བདེ་སྲུང་རིགས་གཅིག་མཁས་པ་ཧུང་ཧྲའོ་ཀོང་གིས། གལ་ཏེ་ཁྱེད་ཉིད་ལོ་བརྒྱ་ལྷག་སོན་པ་བྱེད་དགོས་ན་སེམས་མཐའ་གཉིས་སུ་མ་ལྷུང་བར་དོ་མཉམ་ཡོང་བ་བྱེད་དགོས་། དེ་ཡང་ནད་མེད་ཚེ་རིང་ཡོང་བའི་རྒྱུ་རྐྱེན་ནང་སེམས་ཁམས་ནུས་པས་བརྒྱ་ཆའི50ཟིན་པ་དང་། ལུགས་མཐུན་གྱི་ཟས་སྤྱོད་སྟེན་སྟངས་ཀྱིས་བརྒྱ་ཆའི25ཟིན་པ། རྒྱུ་རྐྱེན་གཞན་དག་གིས་བརྒྱ་ཆའི25ཟིན་གྱི་ཡོད་ཅེས་གསུངས་པ་དང་། མཁས་པ་ཀྲང་འུན་ཐན་གྱིས། མི་ཚེ་ལ་སྙིང་པོ་འདོད་ན་ཚེ་སྲོག་སྤེལ་རྒྱུ་ལས་མ་འདས། དགའ་སྐྱིད་ནི་ཚེ་སྲོག་སྤེལ་བའི་ཐབས་མཆོག་ཡིན་ཞེས་གསུངས་ཡོད། ནད་མེད་ཚེ་རིང་ཡོང་བའི་བསླབ་བྱ་གཙོ་བོ་ནི་གསོ་བ་རིག་པ་སྦྱང་མཁན་གྱིས་འཕྲོད་བསྟེན་སློབ་གསོ་ཁྱབ་བསྒྲགས་དང་སེམས་ཁམས་སྙོམས་སྒྲིག་གིས་ནད་མེད་པའི་ཐབས་ཤེས་པར་བྱ་བ་དང་། སེམས་ཅན་སྣ་ཚོགས་ཀྱི་ནད་སྣ་ཚོགས་ཞི་བར་བྱས་ཏེ་ལུས་སེམས་གཉིས་ཀ་གསོ་བར་བྱེད་པའི་རིག་པའི་གཞུང་ལུགས་ཤིག་ཡིན་པས་ནད་ཅན་ནད་མེད་གང་ཞིག་ལ་སེམས་ཀྱི་འཁྱེར་སོ་ལེགས་པོ་ཞིག་དགོས་ལུགས་དང་། དངོས་པོའི་དཔལ་ཡོན་ལ་ཆོག་ཤེས་ཚུལ་ལྡན་ངང་འཚོ་བའི་རིན་ཐང་ངམ་མི་ཚེ་རིན་ཐང་ལ་ལམ་སྟོན་དགོས། རྒྱུད་ལས། ཆོག་ཤེས་གྱུར་ན་རང་གཞན་ཕན་ཐོག་འགྱུར།ཞེས་པའི་གདམས་ངག་དེ་དང་། ཐོག་མར་སྨན་པ་རང་གིས་ཉམས་སུ་ལེན་ནས་མཐར་བདག་གཞན་གཉིས་ཀའི་རང་སྲོག་འཚོ་བའི་ཐབས་ལམ་ལས་ཐོག་མར་སེམས་གཙོ་ཆེ་བའི་རང་གིས་རང་ལ་དྲན་གསོ་དང་གཞན་ལ་སྐུལ་འདེད་གཏོང་དགོས། ཨ་རིའི་བུ་མེད་བདེ་སྲུང་ཞིབ་འཇུག་གིས་བུད་མེད་འབུམ་གཅིག་ལ་བརྟག་དཔྱད་བྱས་པ་ལས་ཤེས་རྟོགས་བྱུང་གསལ། སྤྲོ་སྣང་ཅན་གྱི་མི་དག་དུས་མ་ཡིན་པར་འཆི་བའི་ཉེན་ཁ་དེ་སྐྱོ་སྣང་ཅན་གྱི་མི་ལས་བརྒྱ་ཆའི14ཡིས་ཆུང་བ་ཡོད་གསུངས་སོ།། སྤྲོ་སྣང་ལྡན་དགོས་ན་ཆོག་ཤེས་དགོས་ལ་རང་གཞན་བདེ་སྡུག་ལ་བསམ་གཞིགས་དང་ངོས་འཛིན་གང་ལེགས་བྱས་ནས་ཕྱི་ཚུལ་ཙམ་ཡིན་པར་ནང་སེམས་ཀྱི་བདེ་སྐྱིད་ལ་བརྩོན་པར་བྱ།
ཀ་གསུམ་པ། བོད་ལུགས་གསོ་རིག་ནང་སེམས་དང་ལུས་གཉིས་གསོ་བའི་དམིགས་གསལ་ཁྱད་ཆོས་ལྡན་པའི་སྐོར།
བོད་ཀྱི་གསོ་བ་རིག་པ་ནི་ལོ་ངོ་སྟོང་ཕྲག་གི་སྔོན་དུ་སེམས་དང་ལུས་གཉིས་ཀའི་ནད་ཞི་བར་བྱ་ཐབས་དང་ལུས་ངག་ཡིད་གསུམ་མིའི་རིགས་ཀྱི་བསམ་པའི་དཔལ་ཡོན་དང་འཇིག་རྟེན་འཚོ་བ་དངོས་ཀྱི་ལག་ལེན་དང་ཉམས་མྱོང་གི་ཕྱོགས་བསྡོམས་ཤིག་ཡིན་སྟབས། རྗེ་ཟུར་མཁར་པས། ཁོ་བོ་སྒྱུ་ལུས་སྙོམས་པའི་གྲོང་ཁྱེར་ན། །རྟོགས་པ་སེམས་ཀྱི་ངོ་བོའི་སྨན་པ་དང་། །སེམས་བྱུང་རྣམ་པར་རྟོགཔའི་སྨན་པ་གཉིས་ཡོད་པས།ཞེས་གསུངས་པ་དང་། རྒྱུད་ལས། ཚེ་ཟད་རྒས་པའི་ནད་ལས་བསྲིང་བ་ནི། །བཅུད་ལེན་ཕན་ཡོན་གནས་རྟེན་བྱ་ཐབས་ བཞི། །ཕན་ཡོན་ཚེ་རིང་ནར་ཚོད་དར་ལ་འཇོགས། །ལུས་མདངས་སྟོབས་སྐྱེད་དབང་པོ་གསལ་བར་བྱེད། གསུངས་པ་ལྟར། གཞུང་ལུགས་དང་ལག་ལེན་ཆ་ཚང་བའི་རྗེས་འཛིན་གྱི་རིག་པ་ཐུན་མོང་མ་ཡིན་པ་ཞིག་ཡིན་པར་མ་ཟད། སྨན་སྦྱོར་ཚན་རིག་དང་མཐུན་ཞིང་ཚེའི་རིག་བྱེད་མགོ་རྩོམ་ནས་སྐྱེ་འགྲོ་མཐའ་དག་ལ་གང་ལ་གང་དགོས་ཀྱི་འདོད་དོན་ཐམས་ཅད་འབྱུང་བ་ཞེས་བྱ་བ་མིང་དོན་མཚུངས་པའོ།།
ས་བཅད་གཉིས་པ། སྨན་པས་ཟས་སྤྱོད་སྨན་དཔྱད་གོ་རིམས་ངེས་པར་འཛིན་དགོས་ཚུལ་སྐོར།
ཀ་དང་པོ། ཟས་གཙོ་ཆེར་བཤད་པ།
ཆོས་དང་འཇིག་རྟེན་གྱི་ལས་ན་གང་ཞིག་བསྒྲུབས་ཀྱང་གཟུགས་པོ་བདེ་ཐང་ནི་སྔོན་འགྲོའི་ཆ་རྐྱེན་མེད་དུ་མི་རུང་ཞིག་ཡིན་པས། རྗེ་གཡུ་ཐོག་པས། ཐོག་མར་ཉིད་ནས་བྱ་བ་སྤྱོད་ལམ་གནས་ལ་བསླབས་དགོས་པ་བསྟན་ཡོད་པ་དང་། དཔལ་མགོན་འཕགས་པ་ཀླུ་སྒྲུབ་ཀྱིས། ཁ་ཟས་སྨན་དང་འདྲ་བར་རིག་པ་ཡིས། །འདོད་ཆགས་ཞེ་སྡང་མེད་པ་བསྟེན་བགྱི་སྟེ། ། རྒྱགས་ཕྱིར་མ་ལགས་མསྙེམས་པའི་ཕྱིར་མ་ལགས། །མཚག་ཕྱིར་མ་ལགས་ལུས་གནས་འབའ་ཞིག་ཕྱིར། ཞེས་གསུངས་སོ། དེ་ཕྱིར་ཟས་སྤྱོད་སྤང་བླང་ནི་མི་བདེ་ཐང་གི་རྒྱུ་རྩ་བ་ཡིན་ལ་ནད་འགོག་གི་ནུས་པའི་ཐབས་ལམ་གལ་ཆེ་ཞིག་ཡིན་ནོ།། རྒྱུད་ལས། ཟས་སྐོམ་བསྡམ་བྱ་དུག་ལྡན་མི་འཕྲོད་ཟས། དེ་ཕྱིར་ཟས་སྐོམ་སྦྱོར་བ་མཁས་པ་གཅེས། ཞེས་དང་། མེ་ཞལ་ལས། ཟས་ལ་ལེགས་ན་གནོད་བྱ་འཕེལ་བའི་བདག་ཉིད་དང་། ཟས་ཉེས་ན་གནོད་བྱ་འཇོམས་པའི་བདག་ཉིད་ཡིན་ནོ།། གསུངས་སོ།། གལ་ཏེ་མངལ་སྐྱེས་ཁམས་དྲུག་ལྡན་གྱི་སྐྱེ་བུ་གང་ཞིག་ཐ་མལ་ནད་ཀྱིས་མནར་ཚེ་ཕྱི་རོལ་ནས་བདེ་བའི་ཆ་རྐྱེན་ཇི་ལྟར་བསྐྲུན་ཀྱང་སྐྱེ་བུ་དེ་ཉིད་ལ་བདེ་བའི་གོ་སྐབས་མི་འབྱུང་ཞིང་། ལྷག་པར་ནད་ཀྱིས་མནར་བའི་མི་དག་གིས་ལས་གང་ཞིག་བསྒྲུབས་ཀྱང་མཐུའམ་ནུས་པ་ཆུང་བར་གྱུར་པ་སྟེ། རྒྱ་སྲས་ཞི་བ་ལྷས། ནད་ཀྱི་དཀྲུགས་པའི་མི་དག་ནི། །ལས་རྣམས་ཀུན་ལ་མཐུ་མེད་དོ། །ཞེས་གསུངས་པ་དང་། མཉམ་འབྲེལ་རྒྱལ་ཚོགས་འཛམ་གླིང་འཕྲོད་བསྟེན་རྩ་འཛུགས་ཀྱིས། ལུས་སེམས་བདེ་ཐང་ཡིན་མིན་གྱི་ཚད་གཞི་ཁག་བརྒྱད་ཙམ་བཏོན་ཡོད་པ་སྟེ། དེ་རིང་སྐབས་བབས་དང་དུས་ཚོད་ཀྱི་དབང་གིས་གསུམ་ལས་བསྟན་མེད། ༡ ཟས་ཀྱི་དང་ག་བདེ་བ། ཟས་ཀྱི་དང་ག་བདེ་ན་བྲོ་བ་ལེགས་ཉེས་ལ་མ་བལྟོས་པའི་ཟས་ཚང་མ་ཟ་ཐུབ་ཀྱི་ཡོད་པས་དེའི་ཐོག་ནས་དོན་ལྔ་སྣོད་དྲུག་གི་ནུས་པ་ལེགས་པོ་ཡོད་པ་མཚོན་ཐུབ། ༢ བཙོག་གཅིན་བདེ་བླག་ངང་གཏོང་ཐུབ་པ། དེ་ཡང་བཙོག་གཅིན་བཏང་རྗེས་ལྷུག་ཤིག་ཤིག་གི་ཚོར་སྣང་བྱུང་ཚེཕོ་བ་དང་རྒྱུ་མའི་ནུས་པ་ལེགས་པོ་ཡོད་པ་མཚོན་ཐུབ། ༣ གཉིད་དུ་ཡུར་བདེ་བ། དེ་ཡང་ཆོས་ཉིད་རང་བཞིན་ལྡན་པའི་ངང་གཉིད་ཡུར་བ་དང་། དགོང་མོ་སྔས་མགོའི་ཐོག་མགོ་མགོབཞག་མ་ཐག་གཉིད་དུ་ཡུར་བ་མ་ཟད། གཉིད་ཡག་པོ་ཁུག་ཐུབ་ཅིང་། གཉིད་སངས་རྗེས་རིག་པ་དངས་གསལ་ཡིན་ན་དབང་རྩའི་མ་ལག་གི་ནུས་པ་ལེགས་པོ་ཡིན་པ་མཚོན་ཐུབ་ལ། ལུས་པོའི་ནང་ཁྲོལ་ཁག་གིས་གཙོ་གདོམས་དབང་རྩའི་མ་ལག་ལ་འགོག་རྐྱེན་བཟོས་མེད་པ་ཡང་མཚོན་ཐུབ། ཅེས་གསུངས་པ་དང་། གཉིད་ནི་རྒྱུན་མཐོང་ངལ་གསོ་བྱེད་ཐབས་ཤིག་ཡིན། གཉིད་ལ་གོ་རིམས་ཞིག་དགོས་པ་ལས། གཉིད་ཡུན་རིང་དྲགས་ན་ཤེས་པ་ཐམ་ཐོམ་དུ་གཏོང་ངེས་པ་དང་། ཡུན་ཐུང་དྲགས་ན་ལུས་སྟོབས་གསོ་མི་ཐུབ། བཅོམ་ལྡན་འདས་ཀྱིས། དགེ་སློང་དག་ཉིན་ཞག་ཆ་གསུམ་ལས་ཆ་གཅིག་ཉལ་བར་བྱའོ།། ཞེས་དང་། ཨ་རི་སྙིང་ནད་ཆེད་ལས་སྒྲེ་བུ་སྒྲསDayd1996ལོ་ནས་མགོ་བརྩམས་ཏེ་ལོ40ནས80བར་ཕོ་མོ་ལ་གཏད་ནས། བཤེར་འཚོལ་དུ་ཁྲ་འབུམ་བརྒྱད་ཙམ་བཀྲམས་ཏེ། ལོ་གཉིས་ཀྱི་རྗེས་སུ་དབྱེ་འབྱེད་དང་ཞིབ་བསྡུས་བྱས་པ་ལྟར་གཉིད་ཆེ་བའི་མི་དག་ལ་གློ་བུར་དུ་སྙིང་ནད་དང་གྲིབ་ནད་འབྱུང་ཟེར་ཐག་བཅད་ཡོད།
ཀ་གཉིས་པ། ཟས་དང་སྤྱོད་ལམ་གཉིས་ནི་ནད་མེད་ཚེ་རིང་འདོད་ཐབས་གནད་འགག་གཙོ་ཆེར་ཡིན་པའི་སྐོར།
འགྲོ་དྲུག་གཙོ་བོར་གྱུར་པའི་མི་ལུས་འདི་མི་ན་བ་གནས་པར་བྱ་བ་དང་ན་བ་གསོ་བར་བྱ་བའི་ཐབས་ལམ་གཙོ་བོའི་འདི་གཉིས་ནི་རང་ཅག་བོད་ཀྱི་གསོ་བ་རིག་པའི་གཞུང་གི་དགོངས་དོན་སྙིང་པོ་ཞིག་སྟེ། རྒྱུད་ལས། མི་ན་བ་གནས་པར་བྱ་བ་དང་ན་བ་གསོ་བར་འདོད་པའི་གང་ཟག་གིས་གསོ་བ་རིག་པའི་མན་ངག་ལ་བསླབ་པར་བྱའོ། །ཚེ་རིང་བར་འདོད་པའི་གང་ཟག་གི་གསོ་བ་རིག་པའི་མན་ངག་ལ་བསླབ་པར་བྱའོ། ཞེས་གསུངས་སོ། ། དེ་ནི་བོད་ལུགས་སྨན་དོན་པ་ཞིག་གི་ངོས་ནས་མཚོན་ན་རྗེ་བཙུན་གཡུ་ཐོག་པས་བསྩལ་བའི་ལས་འགན་ཞིག་དང་འགན་འཁྲི་ཞིག་ཀྱང་ཡིན། དེ་ཕྱིར་ཟས་དང་སྤྱོད་ལམ་ནི་རིན་བྲལ་གྱི་ཚེ་སྲོག་རིང་ནས་རིང་དུ་བསྲིང་བའི་ཆ་རྐྱེན་ལེགས་ཤོས་ཡིན་པ་མ་ཟད་ལུས་སྲོག་འཚོ་བར་བྱེད་པའི་རྒྱུ་གཙོ་བོར་གྱུར་པ་ནི་ཅི་སྨོས། རྒྱུད་ལས། དང་པོ་མི་ན་གནས་པར་བྱ་བ་ནི། །ནད་ཀུན་རྒྱུ་ལས་རྐྱེན་གྱིས་བསླངས་ལས་བྱུང་། །རྐྱེན་མེད་རྒྱུ་ལས་འབྲས་བུ་འབྱུང་མི་སྲིད། །དེ་ཕྱིར་ནད་རྣམས་ཀུན་གྱི་རྐྱེན་སྤང་བྱ། །ཞེས་གསུངས་སོ།། དེའི་ཕྱིར་ཟས་མི་མཐུན་པ་དང་སྤྱོད་ལམ་མི་མཐུན་པ་གཉིས་ཐོག་ མར་ཉིད་ནས་ནད་ཅན་ནད་མེད་གང་རུང་ཞིག་ལ་སྨན་པས་ལུགས་མཐུན་བཟའ་ བཏུང་གི་གོམ་གཤིས་འཇགས་ཐབས་ཀྱི་བསླབ་བྱ་བྱེད་དགོས། གང་ཞེ་ན། དེང་སང་གད་སྙིགས་ལྟ་བུའི་ཟས་རིགས་ལ་མི་མང་པོས་ཁ་འཛེམ་གྱི་མེད། འོ་ན་གད་སྙིགས་ལྟ་བུའི་ཟས་རིགས་ཞེས་པ་དེ་གང་འདྲ་ཞིག་ལ་གོ་དགོས་སམ་ཞེ་ན། ༡ ཚ་དྲོད་ལྡན་པ་ལས་འཚོ་བཅུད་གཞན་གང་ཡང་མེད་པའི་ཟས་རིགས་དང་། ༢ འཚོ་བཅུད་མིའི་གཟུགས་པོའི་དགོས་མཁོ་ལས་བརྒལ་བའི་ཟས་རིགས་ལ་གོ་དགོས། རང་རྒྱལ་དུ་གད་སྙིགས་ལྟ་བུའི་ཟས་རིགས་ནི་ཤིན་ཏུ་མང་བ་མ་ཚད་ཉིན་རེ་ནས་ཉིན་རེ་མང་དུ་འགྲོ་ཡི་ཡོད། གད་སྙིགས་ལྟ་བུ་ཟས་རིགས་ནི། རྒྱ་ཁོག་དང་། སྣུམ་སྲེག་ཟས་རིགས། ཚལ་བསྙལ་མ། ལས་སྣོན་བྱས་པའི་ཤ་རིགས་དང་། དེ་བཞིན་ཆུ་མངར་མོ་སོགས་ལྦུ་བ་ཡོད་པའི་བཏུང་བྱ་དང་། སྟབས་བདེའི་ཐུག་པ་བཅས་སོ།། ཧྲན་ཤི་ཞིང་ཆེན་མི་དམངས་སྨན་ཁང་གི་འཚོ་བཅུད་ཚན་ཁག་གི་ཀྲུའུ་རིན་ཀྲང་པིང་གིས། ད་ལྟ་མི་མང་པོས་ཞག་ཚིལ་ཉུང་བའི་ཟས་རིགས་བཟའ་རྒྱུའི་གོམས་གཤིས་འཇགས་གང་ཐུབ་དགོས། ཞེས་གསུངས་ཡོད། ཕྱི་རྒྱལ་གྱི་མཁས་པ་དག་གིས་ནད་སྔོན་འགོག་བྱེད་པ་ལས་ནད་ཕོག་རྗེས་སྨན་བཅོས་འབའ་ཞིག་སྒུག་མི་སྲིད། ཞེས་གསུངས་སོ།། དོན་དངོས་ཐོག་གད་སྙིགས་ལྟ་བུ་ཟས་རིགས་ནི་འགྲོ་བ་མིའི་རིགས་ཀྱི་ཚེ་སྲོག་གི་དགྲ་བོར་གྱུར་པ་དང་། ད་ལྟ་རྒྱལ་ཁབ་མང་པོས་ཞིག་གིས་བྱ་ཐབས་མང་པོ་བེད་སྤྱད་ནས་གད་སྙིགས་ལྟ་བུའི་ཟས་རིགས་ཀྱི་འཛད་སྤྱོད་པ་བྱིས་པའི་ཁྲོད་དང་འཕྲོད་བསྟེན་ཆ་རྐྱེན་ཞན་པའམ་འཕྲོད་བསྟེན་ཤེས་ཚད་དམའ་བའི་ས་ཁུལ་དུ་བདེ་ཐང་སྲུང་སྐྱོབ་གཙོ་བོ་བྱེད་བཞིན་ཡོད། ང་རང་ཚོ་བོད་ཁུལ་ནི་འཛམ་བུ་གླིང་ནང་ནས་འཕྲོད་བསྟེན་ཤེས་བྱའི་ཆུ་ཚད་དམའ་ཤོས་ཡིན་པ་ནི་བརྗོད་མི་དགོས། དེ་ཕྱིར་ཐོག་མ་ཉིད་ནས་བོད་སྨན་པས་འགན་འཁྲི་ཕྲག་ཏུ་འཁུར་ནས། ཟས་སྤྱོད་སྤང་བླང་རྣམས་སྦྱངས་བ་ཙམ་མིན་པར། ནད་ཅན་ནད་མེད་ཐམས་ཅད་ལ་ཞོར་དུ་བསླབས་དགོས་པ་གལ་ཆེའོ།།
ཀ་གསུམ་པ། གད་སྙིགས་ལྟ་བུའི་ཟས་རིགས་ཀྱིས་ནད་དངོས་སུ་སློང་བའི་རྒྱུ་མཚན་བཤད་པ།
དེང་སྐབས་འགྲོ་བ་མིའི་རིགས་ལ་ནད་འབྱུང་ཚད་མང་དུ་འགྲོ་བའི་རྒྱུ་རྐྱེན་གཙོ་ཆེ་ནི། རྒྱུན་དུ་མིའི་རིགས་ཀྱིས་ཟས་སྤྱོད་ཚུལ་བཞིན་མ་བསྟེན་པའམ། ཟས་གཡོ་བསྒྱུར་སྐོར་ལ་འཕྲོད་པའི་ཟས་དང་མི་འཕྲོད་པའི་ཟས་གཉིས་ཕན་ཚུལ་དབྱེ་འབྱེད་མ་ཤེས་པ་དང་། ཟས་དུས་ཐོག་ཏུ་མི་ཟ་བ་སོགས་ཀྱིས་ནད་སློང་བ་ནི། དེང་སང་མི་མང་དག་ཅིག་བྲེལ་གྱིས་རྐྱེན་པས་དབང་དང་། ཐོབ་གོ་སར་དགའ་ཆེ་བ་དང་། ཞོགས་ཉལ་ལ་དགའ་ཆེ་བའི་དབང་གིས་ཞོགས་ཟས་ཟ་ཁོམ་ཡོང་གི་མེད། དགོང་མོ་ཉལ་ནས་ཞོགས་པ་བར་དུས་ཆུ་ཚོད་བཅུ་ལྷག་ཙམ་ལ་ཆུ་དང་ཟས་གང་ཡང་མེད་པའི་དབང་གིས་མཁྲིས་རྒྱུ་ཕུང་གསོག་ཐེབས་ཀྱི་ཡོད་པ་མ་ཟད། ཞོགས་པའི་དུས་སྐབས་སུ་ཕོ་བའི་ནང་མཁྲིས་པ་འཇུ་བྱེད་ཀྱི་བྱེད་ལས་ཤུགས་ཆེ་བའི་སྒང་ཡིན་པ་མ་ཚད། དེ་ཕྱིར་ཕོ་བའི་རྫིམ་ཤིན་ཏུ་ནས་སྐམ་ཤས་ཆེ་བའི་རྐྱེན་གྱིས་ཕོ་བ་རྨ་ཚད་དང་། བད་ཀན་སེར་པོ་འམ། ཕོ་བ་སྨུག་པོའི་ནད་ན་མཁན་ཧ་ཅང་མང་ངོ་།། 《རྒྱལ་སྤྱིའི་གསོ་རིག་མཁས་པས་ཞིབ་འཇུག་བསྡོམ་ཚིག》ལས། ཞོགས་ཟས་མ་བཟས་ན་མཁྲིས་རྡོ་ཆགས་སླ་པོ་ཡོད་ཅེས་གསུངས་ཡོད་པ་དང་། རྟག་ཏུ་ཟ་ཁང་ནས་ཟ་དགའ་བའི་མི་རྣམས་དང་། མཐོན་པོ་དཔོན་ལ་དགའ་ཆེ་བའི་མི་དག་ཕྱི་ནས་མ་ཟ་ཐབས་མེད་ཡིན་སྟབས་གཅིན་སྙི་ཟ་ཁུའི་ནད་ཕོག་ཉེན་ཆེན་པོ་ཡོད། ཞིབ་འཇུག་མི་སྣས་དམིགས་ཚད་ཁག་ལ་ཕྱོགས་བསྡོམས་དང་འབྲེལ་དབྱེ་ཞིབ་བྱས་པ་ལས་ཤེས་རྟོགས་བྱུང་བར། གལ་ཏེ་སྐྱེས་པས་གཟའ་འཁོར་རེར་ཕྱི་རོལ་དུ་ཟ་མ་ཟ་ཐེངས་བཞི་ལས་བརྒལ་ན་ཤ་རྒྱགས་པ་ཆགས་པ་དང་། ཁྲག་གི་མངར་ཆ་རྒྱས་པ་སོགས་ཀྱི་ནད་རྟགས་ཐོན་སླ་པོ་ཡོད་ལ། གཅིན་སྙི་ཟ་ཁུའི་ནད་སོགས་ཕོག་པའི་ཉེན་ཁ་མི་གཞན་ལས་ལྡབ་གཅིག་ཙམ་གྱིས་ཆེ་བ་ཡོད་གསུངས་སོ།། དེའི་རྒྱུ་མཚན་ནི་རང་གི་མིག་ལམ་དུ་སྣེ་ཁ་འཛོམས་པོ་ཡོད་པ་ཙམ་གྱིས་དོན་དངོས་ཀྱིས་གྲུབ་ཆ་སྣང་མེད་ངང་སྤྲོ་བ་རབ་ཏུ་འཕེལ་སྐབས་འཚོ་བཅུད་ཀྱི་གྲུབ་ཆ་ལུགས་དང་མི་མཐུན་པར་ཚལ་ནང་གི་ཞག་ཚིལ་དང་། སྣུམ། སྤྲི་དཀར། མངར་ཆ། ཚ་སོགས་མིའི་གཟུགས་པོར་མཁོ་སྤྲོད་བྱ་རྒྱུ་མང་དྲགས་པས་རྐྱེན་གྱིས་གཅིན་སྙིའི་ནད་འབྱུང་ངོ་།། ཁ་ཆེ་ཕ་ལུ་ལས། འགྲོ་ཚོད་སྡོད་ཚོད་ཤོད་ཚོད་བྱེད་ཚོད་དང་། །སྐྱིད་པོ་བྱེད་ཚོད་སྡུག་པོའི་འཁུར་ཚོད་དང་། །ཞིམ་པོ་ཟ་ཚོད་འཇམ་པོ་གྱོན་ཚོད་རྣམས། །མི་ལ་ཚང་ན་མཁས་པའི་ཡང་རྩེ་ཡིན། ། གསུངས་པ་ལྟར། ཁ་ལ་བྲོ་བ་ཞིམ་པོ་ཞིག་བྱུང་མ་ཐག་ཟ་བ་དང་། དེང་སང་རྒྱ་ཁོག་ལྟ་བུ་རྟག་ཏུ་རྒྱས་སྤྲོས་ལོངས་སྤྱོད་ངང་བཟའ་བཏུང་བྲོ་བ་ཆེན་པོ་ཡོད་པ་ཙམ་གྱིས་ ཚང་མ་བཟས་ན་གོང་བཤད་ལྟར་མ་ཚད་ནད་སྡུག་པ་སྐྲན་ནད་ཅན་ཟས་ཉེས་པའི་དབང་གིས་འབྱུང་ངོ་།།
ས་བཅད་གསུམ་པ། སྨན་པ་རང་ཉིད་རྒྱུ་དང་མིང་ལ་དམིགས་པ་ཆེ་བས་རྒྱུད་ཀྱི་དགོངས་དོན་གོ་རིམས་འཁྲུགས་པ།
ཀ་དང་པོ། སྨན་པས་ཟས་ལས་སྨན་གཙོ་ཆེར་འཛིན་པའི་སྐྱོན་བཤད་པ།
སྤྱིར་བོད་ཀྱི་གསོ་བ་རིག་པ་ལས་ལོ་ངོ་སྟོང་ཁྲག་གི་སྔོན་དུ་སྨན་ནི་ལུས་ལ་གནོད་ནད་ལ་ཕན་ཞེས་གསུངས་ཡོད་པས་སྨན་མིང་འཛིན་པ་རྣམས་ཀྱིས་ཤེས་གསལ་རེད་ལ། དེང་སང་སྨན་པ་རྣམས་ཀྱིས་བསྡོམ་ཚིག་དེ་ལ་དཔྱད་ཞིབ་དང་དོ་སྣང་བྱེད་དགོས་པ་གལ་ཆེའི་རང་བཞིན་ཡིན་པ་ངོས་འཛིན་མཁན་ནི་ཉི་མོའི་སྐར་མ་ལྟར་སྣང་ངོ་།། གང་ཞེ་ན། སྨན་པ་རྣམས་ཀྱིས་རང་ཉིད་ཀྱི་མཚན་སྙན་གྲགས་ཆེད་དུ་ཆམ་པ་ཙམ་ཕོག་མཁན་ནད་པ་རྣམས་ལ་ལམ་སེང་རྩ་རྒྱུད་དུ་ཆུ་མདའ་རྒྱག་པ་དང་གཟེར་བཅག་སྨན་བཏང་བ་དེ་བཞིན་བོད་སྨན་བཟི་ཆེ་བའི་སྨན་རིགས། དཔེར་ན། བསམ་ཁྱུང་། ཉི་ཁྱུང་། སྤོས་ཁྱུང་། རུ་ཁྱུང་། སོ་ཁྱུང་། གྷ་ཁྱུང་། ཞེས་སྨན་ཤོག་གཅིག་ལ་ཁྱུང་ལྔ་བསྡེབས་པས་སྨན་གཉིས་ཙམ་བཏང་ནས་ནད་པའི་གནས་སྐབས་སུ་ན་ཟུག་བཅག་དུས་སྨན་པ་མཁས་པ་དང་བཀའ་དྲིན་ཅན་ཡིན་ཞེས་བརྗོད་ཚེ། སྨན་པ་རང་ཉིད་དེ་བས་ང་མཁས་པ་ཡིན་སྙམ་པའི་སྤོབས་པ་དེ་ཉིན་རེ་ནས་ཉིན་རེ་ཆེ་རུ་ཕྱིན་ནས་དུས་མ་ཡིན་པ་ལ་ཁྲག་གཏར་བ་དང་མེ་བཙའ་བཞག་པ་ནི་མིག་མཐོང་ལག་ཟིན་རེད། ཁྲག་ནི་ལུས་ཟུངས་བདུན་གྱི་ནང་ནས་གཙོ་ཆེ་བ་ཞིག་ཡིན་པ་མ་ཟད། མཁས་དབང་དགེ་ཆོས་ཀྱིས། ཟས་ཀྱི་དངས་མ་ཐིགས་པ་བདུན་ཙམ་གྱིས། མི་ཡི་ལུས་ཁྲག་ཐིག་གཅིག་ཙམ་འབྱུང་། ཞེས་པ་དང་། ཕྱི་རྒྱལ་མཁས་པ་པ་སི་ཏེས་ཀྱིས། ཚན་རིག་པ་ཞིག་གི་ངོས་ནས་བཤད་ན། འབྱུང་འགྱུར་གྱི་གཏམ་དོན་ལ་བསམ་གཞིགས་བྱ་དགོས་པ་ལས། གནས་སྐབས་ཀྱི་བསྟོད་པ་དང་སྨད་པ་གང་ཞིག་ལའང་བསམ་གཞིགས་བྱ་རིན་མེད་པ་ཞིག་རེད། ཞེས་གསུངས་པ་དང་། 《བཤེས་སྤྲིང》ལས། རང་དོན་འབད་པས་བསྒྲུབ་འདོད་ན། །དེ་ཡི་དང་པོར་གཞན་དོན་བསྒྲུབས། །རང་དོན་ཁོ་ན་གཙོར་བྱེད་པ། །དེ་ཡིས་རང་དོན་འགྲུབ་མི་སྲིད། །ཅེས་པའི་གདམ་ངག་དེ་རྣམས་སྣང་མེད་དུ་བཏང་རུང་ངམ། གང་ཞིག་ནད་ཅན་ཞིག་ལ་ངེས་པར་གཏར་དགོས་པ་བྱུང་ན་ཐོག་མར་ཟས་སྤྱོད་སྨན་གྱིས་ནད་ཀྱི་བསྡོང་ཟླ་ཞི་བའི་ཐབས་བསྟེན་ནས་མ་ཞི་ན་མཐར་དཔྱད་ལ་འཇུགས་དགོས། ཁྲག་གཏར་ཞེས་པ་དེ་གཏར་ཤེས་པ་ཙམ་གྱིས་ག་ལ་རུང་།
ཀ་གཉིས་པ། སྨན་པས་རྒྱུད་ཀྱི་དགོངས་དོན་གོ་རིམ་འཁྲུགས་པའི་མངོན་འགྱུར་བཤད་པ།
རྒྱུད་ལས། ཟས་སྐོམ་ལེགས་སྤྱད་ལུས་དང་སྲོག་འཚོ་ཞིང་། །དེ་ཕྱིར་ཟས་སྐོམ་སྦྱོར་མ་ མཁས་པ་གཅེས། ཞེས་དང་། རྗེ་སྒམ་པོ་པས། ཆོས་ཆོས་བཞིན་མ་བྱས་ན། ཆོས་ ཀྱིས་སླར་ངན་སོང་དུ་འགྲོ་བ་ཡོད། གསུངས་པ་དང་། 《བཅོམ་ལྡན་འདས་ཀྱིས་གསུངས་པའི་འཕགས་པ་ལྗོན་ཤིང་གི་མདོ》ལས། ང་ཡི་བསྟན་པ་ཟབ་མོ་འདི། །ང་མིན་ང་འདྲ་གཅིག་གིས་བཤིགས། གསུངས་པ་ལྟར། དེ་བཞིན་བོད་ཀྱི་གསོ་བ་རིག་པ་འདི་ཉམས་པ་སླར་གསོ་ཕར་བཞག མི་ཉམས་ཚུལ་གནས་དེ་ལ་མགོ་མཇུག་ལོག་ནས་ཉམས་པ་བྱས་པར་རྐྱེན་གཙོ་བོ་ནི་སྨན་པ་རྣམས་ཀྱིས་རྩ་ལ་རེག་ཙམ་དང་ཆུ་ལ་དཀྲུགས་ཙམ་གྱིས་ནད་འདི་རེད་འདི་མ་རེད་ཅེས་ཁ་དམར་གདགས་པའམ་གཏར་ག་དང་མེ་བཙའ་ཐོག་མར་ཉིད་ནས་ལག་ལེན་སྟར་བ་དང་། ཆམ་པ་ལ་རྒྱ་སྨན་གྱིས་མ་གཏོགས་བོད་སྨན་གྱིས་ཕན་གྱིན་མ་རེད་ཅེས་དང་། ད་རུང་ཀོང་པོ་ཁུལ་དུ་བོད་སྨན་ཁ་ཤས་མིང་རྣམས་མ་དག་རྒྱུད་འཇམས་བྲིས་པ། དཔེར་ན། བཅོ་ལྔ་དྲག་སྦྱོར་ལ་བཅོ་ལྔ་དྲག་པ་ཞེས་སོགས་པའི་སྨན་པ་རྣམས་ཀྱིས་རང་གི་མགོ་ལ་རང་གིས་རྡོ་བརྡུངས་ཀྱི་ཡོད།《ས་སྐྱ་གྲགས་པ་རྒྱ་མཚན་གྱིས་གསོ་དཔྱད་རྒྱལ་པོ་དཀོར་མཛོད》ལས། ནད་དང་སྨན་གཉིས་འདི་ཞེས་བྱ། །མི་སྨྲ་བ་ནི་དམ་ཚིག་ཡིན། །ཞེས་གསུངས་ཡོད་པ་དེ་དང་། རྗེ་ཟུར་མཁར་བས། ལག་འཇུ་མ་སྔ་ནད་ཀྱི་སྐད་ལ་དྲིས་ཞེས་དང་། རྗེ་གཡུ་ཐོག་པས། ཟས་དང་སྤྱོད་ལམ་སྨན་དཔྱད་བཞི་ཡིན། ཞེས་པའི་ཞལ་གདམས་དེ་ཚོ་དོན་མེད་དང་ཁུངས་མེད་ལུང་མེད་ངང་ནས་གསུངས་པ་ཡིན་ནམ།
ཀ་གསུམ་པ། སྨན་པས་ཟས་སྤྱོད་སྨན་གྱི་གོ་རིམ་འཁྲུགས་པའི་ལས་དེའི་རྐྱེན་བཤད་པ།
དེ་ཕྱིར་ཐོག་མར་ཉིད་ནས་དཔྱད་བྱེད་པ་དང་གཟེར་བཅག་སྨན་བཏང་བ་རྣམས་ནི་དོན་དུ་ལུས་ཀྱི་ནད་འགོག་ནུས་པ་དེ་སྨན་དང་དཔྱད་ཀྱིས་རྩ་མེད་ག་ཚོད་གཏོང་གིས་ཡོད་མེད་སྨན་པ་རང་ཉིད་ཀྱིས་མི་ཤེས་སམ། ཤེས་ཀྱང་དཔལ་འབྱོར་ཁོ་ནར་དམིགས་ནས་རང་མ་གཏོགས་གསོ་བྱ་ཉིད་ལ་སྣང་མེད་ངང་སྨན་བཏང་བའི་རྐྱེན་གྱིས་སོ།། 《ས་སྐྱ་ལེགས་བཤད》ལས། གང་ན་བཟའ་བཏུང་ཡོད་དེར་རྒྱུག །དགོས་པའི་བྱ་བ་བཅོལ་ཡང་འབྲོས། །གཏམ་དང་བཞད་གད་ཤེས་ན་ཡང་། ། མཇུག་མ་མེད་པའི་ཁྱི་རྒན་ཡིན། །གསུངས་པ་ལྟར་རོ།།ལྷག་པར་དུ་བོད་ཁུལ་དུ་མི་རྣམས་ནི་འཕྲོད་བསྟེན་གྱི་ཤེས་བྱའི་ཆུ་ཚད་ནི་ཞན་པའི་ཐོག་ཏུ་བོད་ སྨན་པ་རྣམས་ཀྱིས་གཅིག་ཐོག་གཉིས་བཞག་ལྟར་ཁྱིའི་མིའི་སོའི་ཞེས་པའི་སྨན་དེ་སྨན་ཤོག་སྟེང་དུ་མ་བྲིས་ཐབས་མེད་ཆགས་འདུག དེ་ཕྱིར་བོད་མི་རྣམས་ནི་ཁྱིའི་མིའི་སོའི་ཞེས་པའི་སྨན་དེ་ཟ་མ་ལྟར་ཉིན་རེ་ནས་ཉིན་རེ་བཞིན་མང་དུ་བཏང་ནས་ཟ་བཞིན་ཡོད་པས་མི་རང་ཉིད་ལ་ལྷན་སྐྱེས་སུ་ཡོད་པའི་ནད་འགོག་ནུས་པ抵抗力དེ་བྱིས་པའི་དུས་ནས་རྩ་མེད་བཟོས་ཚར་བ་ནི་མིག་མཐོང་ལག་ཟིན་རེད། ཕྲན་གྱིས་གོ་བ་ལྟར་ན། ལོ་ངོ་ཁ་ཤས་སྔོན་དུ་བོད་ལྗོངས་སྨན་རྩིས་ཁང་དུ་ཕྱི་རྒྱལ་མི་སྣ་ཁ་ཤས་ཤིག་འཚམས་འདྲིར་ཕེབས་སྐབས་སྨན་པ་རྣམས་ལ་ཁྱེད་རང་ཚོའི་སྨན་ཁང་གི་ནད་པ་འདི་རྣམས་རེ་བ་མེད་པ་ཤ་སྟག་རེད་དམ་ཞེས་སྐད་ཆ་དྲིས་པས། སྨན་པས་མ་རེད་ལགས། འདི་ཚོ་རྒྱུན་ལྡན་གྱི་ནད་ཕོག་པའི་ནད་པ་རེད། ཅེས་བརྗོད་སྐབས། ཕྱི་རྒྱལ་བ་དེ་ཚོ་ཧ་ལས་ཧང་སངས་ངང་ཡིད་སྐྱོ་ནས། ང་ཚོའི་རྒྱལ་ཁབ་ཏུ་ཤིན་ཏུ་ཚབས་ཆེན་ནད་པ་དང་གསོན་པའི་རེ་བ་བརྒྱ་ཆའི20ལས་མེད་སྐབས་སྨན་ཁྱི་མིའི་སོའུ་རིགས་གཞི་ནས་བེད་སྤྱོད་བཏང་གི་ཅེས་བཤད་ཡོད། དོན་དུ་ཁོ་ཚོས་ཁྱི་མིའི་སོ་ཡིས་མིའི་རང་བཞིན་ནད་འགོག་ནུས་པ་ཉམས་ཞན་དང་རྩ་མེད་དུ་འགྲོ་བ་ཤེས་ནས་མིའི་བདེ་ཐང་དང་མཐར་ཐུག་མཇུག་འབྲས་ལ་བསམ་བློ་གཏོང་གི་ཡོད། སྐྱེམ་པས། དེང་སང་གསོ་དཔྱད་མིང་ཙམ་ལྷག་མ་ལུས། །དེ་ཡང་རི་མོའི་མར་མེ་ལྟ་བུར་གྱུར། །གཞུང་འགྲེལ་འཆད་དང་ཉན་པའང་ལྟར་སྣང་ཙམ། །འདོད་པས་གཞན་སྲོག་འཇོམས་འདི་མཐོང་བས་སྐྱོ། ཞེས་གསུངས་་པ་ལྟར་གསོ་བ་པོ་སྨན་པས་ཟས་སྤྱོད་སྨན་གྱིས་གོ་རིམས་འཁྲུགས་ན་མཐར་ལུས་ཟུངས་ཟད་པ་དང་། རིན་བྲལ་གྱི་ཚེ་སྲོག་འཕྲོག་རྒྱུ་ནི་སྨོན་མི་དགོས།
མདོར་ན། བདེ་ཐང་མེད་ན་མི་སྒེར་དང་མི་རིགས་སམ་སྤྱི་ཚོགས་ཧྲིལ་པོར་ཡར་ཐོན་དང་འཕེལ་རྒྱས་ཡོང་དོན་མེད་ལ། བདེ་སྐྱིད་ཀྱི་འཚོ་བ་ནི་དེ་བས་ཀྱང་ཡོང་མི་སྲིད། དེས་ན་བདེ་ཐང་ནི་ཚེ་གང་གི་བྱ་བ་དང་ཕུགས་བསམ་མངོན་འགྱུར་བྱེད་པའི་འབྱུང་རྩའམ་མ་རྩ་ལྟ་བུ་ཡིན་པས་རང་གཞན་སྐྱེ་བོ་ཚང་མས་ཟས་སྤྱོད་སྤང་བླང་དང་གཙང་སྦྲ་འཕྲོད་སྟེན་སོགས་ཚུལ་བཞིན་བསྟེན་ཏེ་མི་རབས་ནས་མི་རབས་བར་བདེ་ཐང་ངང་འཚོ་གནས་བྱ་ཐུབ་པའི་རེ་བ་དང་དྲན་སྐུལ་སྙིང་དབུས་ནས་ཞུ་བཞིན་ཡོད།
དཔྱད་གཞི་ཡིག་ཆ།
གསོ་རིག་རྒྱུད་བཞི། གཡུ་ཐོག་ཡོན་ཏན་མགོན་པོས་བརྩམས། བོད་ལྗོང་མི་དམངས་དཔེ་སྐྲུན་ཁང་།
རྒྱུད་བཞི་རྣམ་བཤད། སྐྱེམ་པ་ཚེ་དབང་གིས་བརྩམས། མཚོ་སྔོན་མི་རིགས་དཔེ་སྐྲུན་ཁང་།
གསོ་རིག་ཉེར་མཁོ་གཅེས་བསྡུས་ཨེམ་སྨྱོན་ཉམས་མྱོང་དྲན་པའི་གསལ་བྱེད་ཅེས་བྱ་བ། སྨྲ་བསམ་རིན་ཆེན་གྱིས་བརྩམས། མི་རིགས་དཔེ་སྐྲུན་ཁང་།
བོད་ཀྱི་བསམ་བློ་དང་རིག་གནས་ཞིབ་འཇུག ཁུ་བྱུག་གིས་བརྩམས། བོད་ལྗོངས་མི་དམངས་དཔེ་སྐྲུན་ཁང་།
མེས་པོའི་ཞལ་ལུང་། ཟུར་མཁར་བློ་གྲོས་རྒྱལ་པོས་བརྩམས། ཀན་སུའུ་མི་རིགས་དཔེ་སྐྲུན་ཁང་།
བཤེས་སྤྲིང་། དཔལ་མགོན་འཕགས་པ་ཀླུབ་སྒྲུབ་ཀྱིས་མཛད། སེར་གཙུག་ནང་བསྟན་དཔེ་རྙིང་འཚོལ་བསྡུ་ཕྱོགས་སྒྲིག་ཁང་།
དུས་ཀྱི་ཟླ་འོད། མཁན་བསོད་དར་རྒྱས་ཀྱིས་བརྩམས། ཀན་སུའུ་མི་རིགས་དཔེ་བསྐྲུན་ཁང་།
བདེ་ཐང་ལམ་སྒྲོན། བསོད་ནམ་ཆོས་སྒྲོན་གྱིས་རྩོམ་སྒྱུར་བྱས། བོད་ལྗོངས་མི་དམངས་དཔེ་སྐྲུན་ཁང་།
ཕྱི་རྒྱལ་མཁས་དབང་གྲགས་ཅན་གྱི་གདམས་ངག་ཕྱོགས་བསྒྲིགས། དཔལ་བྱང་ཉི་མ་རྒྱལ་གྱིས་བསྒྱུར། བོད་ལྗོངས་མི་དམངས་དཔེ་སྐྲུན་ཁང་།
གདམས་ངག་གཟི་ཕྲེང་། བཀྲ་ཤིས་དབྱངས་ཀྱིས་བསྒྱུར་བསྒྲིགས་བྱས། བོད་ལྗོངས་མི་དམངས་དཔེ་སྐྲུན་ཁང་།
ལེགས་པར་བཤད་པ་རིན་པོ་ཆེ་གཏེར་དང་དེའི་འགྲེལ་པ། ས་སྐྱ་རིན་པོ་ཆེས་མཛད།
ལེགས་བཤད་བསྟན་བཅོས་ཕྱོགས་བསྒྲིགས། མཚོ་སྔོན་མི་རིགས་དཔེ་སྐྲུན་ཁང་།
གསོ་དཔྱད་རྒྱལ་པོ་དཀོར་མཛོད། ས་སྐྱ་གྲགས་པ་རྒྱ་མཚན་གྱིས་བརྩམས། མཚོ་སྔོན་མི་རིགས་དཔེ་སྐྲུན་ཁང་།


text:
ཕྱི་ལོ་ ༢༠༡༧ ལོ་གཅིག་པུར་རྒྱ་ནག་ཀང་ཏུང་ཞིང་ཆེན་ནང་མྱོས་རྫས་སྤྱོད་མཁན་ ༡༠༤༠༠༠ ལྷག་འཛིན་བཟུང་བྱས་ཏེ་མྱོས་རྫས་ལྗིད་ཚད་ཊིན་ ༡༠.༤ ལྷག་ལག་སོན་བྱུང་ཡོད་ཟེར།
རྒྱལ་སྤྱིའི་གསར་ལམ་ཁག་ཏུ་གནས་ཚུལ་ཐོན་པ་ལྟར་ན། རྒྱ་ནག་གི་ལྷོ་རྒྱུད་ཀང་ཏུང་ཞིང་ཆེན་ལོ་ཧྥོང་གྲོང་ཁྱེར་མི་མང་ཁྲིམས་ཁང་དང་ཧྲན་ཝེ་འབྲིང་རིམ་མི་མང་ཁྲིམས་ཁང་གཉིས་མཉམ་འབྲེལ་གྱིས། ཟླ་འདིའི་ཕྱི་ཚེས་ ༡༦ ཉིན་གྱི་སྔ་དྲོའི་ཆུ་ཚོད་ ༩།༣༠ ཐོག་ཀང་ཏུང་ཞིང་ཆེན་གྱི་ལོ་ཧྥིང་ (Lufeng) གྲོང་ཁྱེར་ཏུང་ཧེ་རྩེད་ཐང་དུ། སྲོག་ཁྲིམས་གཅོད་པའི་ཡོངས་བསྒྲགས་ཚོགས་ཆེན་ཟེར་བ་བསྡུས་ཏེ། མི་མང་སྟོང་ཕྲག་ཁ་ཤས་ཀྱི་མདུན་དུ་མྱོས་རྫས་ནག་ཚོང་དང་མི་བསད་ཇག་རྒྱག་གི་ཉེས་མིང་འོག་མི་ ༡༠ ལ་སྲོག་ཁྲིམས་བཅད་ཡོད་འདུག
ཁྲིམས་ཁང་གཉིས་ནས་སྲོག་ཁྲིམས་བཅད་པའི་མི་ ༡༠ ཡི་ནང་ནས་བདུན་གྱིས་མྱོས་རྫས་ནག་ཚོང་བྱས་པ་དང་། གཞན་གསུམ་གྱིས་མི་བསད་པ་དང་ཇག་བརྒྱབས་ཡོད་སྟབས། མི་མང་གི་མདུན་དུ་ཁོ་ཚོར་སྲོག་ཁྲིམས་བཅད་པ་དེས་ཁྲིམས་འགལ་བྱ་སྤྱོད་སྤེལ་མཁན་ཚོར་གཟབ་གཟབ་དགོས་པའི་དྲན་སྐུལ་བྱེད་ཀྱི་ཡོད་སྐོར་བསྒྲགས་འདུག ཡིན་ནའང་། རྒྱ་ནག་གཙོས་པའི་རྒྱལ་སྤྱིའི་ཐོག་ནས་ཀང་ཏུང་ཁྲིམས་ཁང་གི་བྱ་སྤྱོད་དེ་ནི་མི་སྤྱོད་ལས་བརྒལ་ཞིང་། མིའི་ཚེ་སྲོག་དང་རིན་ཐང་ལ་རྡོག་རོལ་བཏང་བ་ཞིག་རེད་ཅེས་སྐྱོན་བརྗོད་བྱེད་ཀྱི་འདུག
ཟླ་འདིའི་ཕྱི་ཚེས་ ༡༢ ཉིན་ལོ་ཧྥོང་གྲོང་ཁྱེར་མི་མང་ཁྲིམས་ཁང་གིས་བརྡ་ཁྱབ་ཅིག་སྤེལ་བའི་ནང་། ཟླ་འདིའི་ཕྱི་ཚེས་ ༡༦ ཉིན་གྱི་ཞོགས་པའི་ཆུ་ཚོད་༩།༣༠ ཐོག ཧྲན་ཝེ་གྲོང་ཁྱེར་འབྲིང་མི་མང་ཁྲིམས་ཁང་དང་ལོ་ཧྥོང་གྲོང་ཁྱེར་མི་མང་ཁྲིམས་ཁང་མཉམ་འབྲེལ་ཐོག ལོ་ཧྥོང་གྲོང་ཁྱེར་ཏུང་ཧེ་ཁུལ་གྱི་རྩེད་ཐང་དུ་ཁྲིམས་གཅོད་ཚོགས་ཆེན་བསྡུས་ཏེ། ཉེས་ཅན་ ༡༢ ལ་ཡོངས་ཁྱབ་ཐོག་ཁྲིམས་ཐག་གཅོད་རྒྱུ་ཡིན་པས། སྐབས་དེར་མི་མང་ཡུལ་དངོས་སུ་ཡོང་ནས་ལྟ་ཉན་བྱེད་ཆོག ཅེས་བསྒྲགས་འདུག
ཉིན་རེའི་བརྡ་འཕྲིན་ (The Dailymail) གསར་ཁང་ལ་རྒྱ་ནག་གི་ཤེས་ཡོན་པ་ཤིན་བྷིན་ (Shen Bin) ཟེར་བ་ཞིག་གིས། སྤྱིར་བཏང་མི་མང་གི་མདུན་དུ་སྲོག་ཁྲིམས་གཅོད་པའི་དམིགས་ཡུལ་ནི། ཁྲིམས་འགལ་བྱས་དང་བྱེད་བཞིན་པའི་མི་ངན་ཚོར་ཞེད་སྣང་སྐུལ་བ་དང་ཉེན་བརྡ་གཏོང་གི་ཡོད་པ་རེད། འོན་ཀྱང་། སྤྱི་ཚོགས་ཀྱི་བདེ་འཇགས་ལ་དམིགས་ནས་མིའི་ཀུན་སྤྱོད་ལས་བརྒལ་བ་ཞིག་བྱེད་ཆོག་གི་ཡོད་པ་མ་རེད་དྲན་གྱི་འདུག ཉེས་ཅན་ཚོར་སྲོག་ཁྲིམས་ཕོག་ཡོད་ཀྱང་། མི་མང་གི་མདུན་དུ་འཁྲིད་དེ་དམའ་འབེབས་བྱས་པ་ནི། ཕྱི་ལོ་ ༡༩༨༨ ལོར་གཏན་འབེབས་བྱས་པའི་རྒྱ་ནག་གི་བཅའ་ཁྲིམས་ནང་ཉེས་ཅན་ལ་མི་མང་གི་མདུན་དུ་བརྙས་སྨོད་བྱེད་མི་ཆོག་ཅེས་པ་དང་ཡོངས་སུ་འགལ་གྱི་ཡོད་པ་རེད། ཅེས་བརྗོད་ཡོད་འདུག
ཀང་ཏུང་དུ་སྤྱི་མང་གི་མདུན་སར་སྲོག་ཁྲིམས་གཅོད་པ་ད་ལན་ཐེངས་དང་པོ་མིན་པ་རེད། འདི་ལོའི་ཕྱི་ཟླ་ ༡༡ ཚེས་ ༢༨ ཉིན་ཅེ་ཡང་དུ་མི་མང་ ༡༠༠༠ བརྒལ་བས་མཐོང་ས་ནས་མྱོས་རྫས་རིགས་ནག་ཚོང་བ་ ༣ ལ་སྲོག་ཁྲིམས་བཅད་ཡོད་པ་དང་། དེ་བཞིན་ཕྱི་ཟླ་ ༦ ཚེས་ ༢༤ ཉིན་ཧྲན་ཝེ་རྩེད་ཐང་དུ་མི་མང་ ༡༠༠༠༠ ཙམ་གྱི་མདུན་དུ་མྱོས་རྫས་ནག་ཚོང་བ་ ༡༣ ལ་སྲོག་ཁྲིམས་བཅད་ཡོད་འདུག
རྒྱ་ནག་གཞུང་འབྲེལ་ཞིན་ཧྭ་གསར་ཁང་གིས། ད་ལོ་གཅིག་པུར་ཀང་ཏུང་ཉེན་རྟོག་པས་མྱོས་རྫས་རིགས་ནག་ཚོང་དང་འབྲེལ་བའི་དོགས་གཞིའི་འོག་མི་གྲངས་ ༡༦༠༠༠ ལྷག་འཛིན་བཟུང་བྱས་པའི་ཁྲོད། མི་གྲངས་ ༡༣༠༠༠ ལྷག་གིས་མྱོས་རྫས་ནག་ཚོང་བྱས་ཡོད་པ་དང་། དེ་བཞིན་མྱོས་རྫས་རིགས་བེད་སྤྱོད་བྱེད་མཁན་མི་གྲངས་ ༡༠༤༠༠༠ ལྷག་འཛིན་བཟུང་བྱས་ཡོད་པ་མ་ཟད། སྔོག་བཤེར་བྱས་ཏེ་མྱོས་རྫས་ལྗིད་ཚད་ཊིན་ (Tonnes) ༡༠.༤ ལྷག་ལག་སོན་བྱུང་ཡོད་སྐོར་བསྒྲགས་འདུག
གསར་འགོད་པ། ཉི་མ་ཚེ་རིང་།


text:
བོད་རང་སྐྱོང་ལྗོངས།
བོད་ལྗོངས་ནི་ཀྲུང་གིའི་ལྷོ་ནུབ་མཐའ་མཚམས་ཏེ་མཚོ་བོད་ས་མཐོའི་ལྷོ་ནུབ་ཁུལ་དུ་གནས་ཡོད། ས་རྒྱར་སྤྱི་ལེ་གྲུ་བཞི་མ་ཁྲི་ཚོ་བརྒྱ་དང་ཉི་ཤུ་ལྷག་ཙམ་ཡོད་པས་ས་ཁྱོན་རྒྱལ་ཡོངས་ཀྱི་བརྒྱད་ཆའི་གཅིག་ཙམ་ཟིན་ཞིང་། ཞིང་ཆེན་དང་རང་སྐྱོང་ལྗོངས་ཁག་གི་ནང་ནས་ས་རྒྱ་ཨང་གཉིས་པར་སླེབས་ཀྱི་ཡོད། བོད་ཀྱི་ས་རྒྱར་མཚོན་ན་ཀྲེ་ཅང་ཞིང་ཆེན་བཅུ་གཅིག་གམ། ཡང་ན་ཐེ་ཝན་ཞིང་ཆེན་སུམ་ཅུ་སོ་གསུམ་གྱི་ས་རྒྱ་དང་མཚུངས། ལྗོངས་ཡོངས་ཀྱི་ཆ་སྙོམས་མཐོ་ཚད་རྒྱ་མཚོའི་ངོས་ལས་བརྩིས་སྤྱི་ཁྲེ་བཞི་སྟོང་ཡན་ཟིན་པས་འཛམ་གླིང་ཐོག་ས་རྒྱ་ཆེ་ཤོས་དང་ས་ཁ་མཐོ་ཤོས་ཀྱི་ས་མཐོའི་ཁུལ་ཡིན་པས་ན་འཛམ་གླིང་ཐོག་ས་རྒྱ་ཆེ་ཤོས་དང་ས་ཁ་མཐོ་ཤོས་ཀྱི་ས་མཐོའི་ཁུལ་ཡིན་པས་ན་འཛམ་གླིང་གི་ཡང་རྩེ་ཞེས་པའི་གྲགས་པ་འཛིན།
བོད་ལྗོངས་འདི་བཞིན་རི་ཀླུང་ལྟ་ན་སྡུག་ལ་ཐོན་ཁུངས་ཕུན་སུམ་ཚོགས་པ། སྐྱེ་བོ་ཀུན་ལས་ལ་བརྩོན་ཞིང་གནའ་ཤུལ་གྲགས་ཅན་མང་བ་སོགས་མཛེས་ཆོས་དུ་མའི་ཕྱུག་པའི་ཡུལ་མཆོག་ཁྱད་པར་ཅན་ཞིག་ཡིན་པ་ཇི་སྐད་དུ་མཛེས་པའི་བོད་ལྗོངས། སྐྱིད་པའི་ཕ་ཡུལ་ཞེས་པའི་གཞས་ཚིག་དོན་ལ་གནས།
ནང་དོན།
- ༡ བོད་རང་སྐྱོང་ལྗོངས་
- ༢ ལོ་རྒྱུས།
- ༣ ས་ཁམས།
- ༤ བོད་རང་སྐྱོང་ལྗོངས་སྲིད་འཛིན་ས་ཁུལ།
- ༥ རིག་གནས་དང་སློབ་གསོ་།
- ༦ ཆོས་ལུགས་བྱེད་སྒོ།
- ༧ བུད་མེད་ཀྱི་གནས་བབ་
- ༨ འགྲིམ་འགྲུལ་།
- ༩ མི་འབོར།
- ༡༠ གནམ་གཤིས་
- ༡༡ མཚོ་དང་མཚེའུ་།
- ༡༢ སྐྱེས་ཁམས་འཛུགས་སྐྱོང་།
- ༡༣ དཔྱད་གཞིའི་དཀར་ཆག།
- ༡༤ ད་དུང་གཟིགས།
- ༡༥ ཕྱི་ཕྱོགས་དྲ་མཐུད།
བོད་རང་སྐྱོང་ལྗོངས་[རྩོམ་སྒྲིག]
བོད་རང་སྐྱོང་ལྗོངས་《 Tibet Autonomous Region 》《 [ 西藏自治区] 》ནི་ཀྲུང་གོའི་ལྷོ་ནུབ་ཀྱི་མཐའ་མཚམས་ཁུལ་དུ་ཡོད་ཅིང་། འཕྲེད་ཐིག་བྱང་མ་ 26°50’ ནས་ 36°53′ བར་དང་། ཤར་ཀྱི་གཞུང་ཐིག་ 78°25′ ནས་ 99°06′ བར་དུ་གནས་ཡོད་ཅིང་། རྒྱ་ཁྱོན་ལ་སྤྱི་ལེ་ངོས་སྙོམས་གྲུ་བཞི་མ་ས་ཡ་གཅིག་དང་འབུམ་གཉིས་ལྷག་ཙམ་ཡོད་པ་དེས་ཀྲུང་གོའི་སྤྱིའི་རྒྱ་ཁྱོན་གྱི་བརྒྱད་ཆ་གཅིག་ཟིན་གྱི་ཡོད་། བོད་ལྗོངས་ཀྱི་བྱང་ངོས་ནི་ཤིན་ཅང་དང་མཚོ་སྔོན་བོད་རིགས་ས་ཁུལ་དང་འབྲེལ་ཡོད་པ་དང་། ཤར་ཕྱོགས་སི་ཁྲོན་དང་། ཡུན་ནན་ལ་འབྲེལ་ཡོད་ཅིང་། ལྷོ་ནུབ་གཉིས་འབར་མ་དང་། རྒྱ་གར་། འབྲས་ལྗོངས་། འབྲུག་ཡུལ་། བལ་ཡུལ་། ཀ་ཤི་སྨིར་།མོན་། ལ་དྭགས་སོགས་དང་འབྲེལ་ཡོད་པ་དང་། རྒྱལ་མཚམས་ས་ཐིག་གི་རིང་ཚད་ལ་སྤྱི་ལེ་4000 ཙམ་ལ་ཉེ་བས་ཕྱི་ཕྱོགས་ལ་སྒོ་མོ་འབྱེད་རྒྱུར་ཆ་རྐྱེན་བཟང་པོ་ཡོད།
བོད་རང་སྐྱོང་ལྗོངས་ཀྱི་མངའ་འོག་ཏུ་ལྷོ་ཁ་དང་། ཉིང་ཁྲི་། མངའ་རིས་། གཞིས་ཀ་རྩེ་། ནག་ཆུ་། ཆབ་མདོ་བཅས་ས་ཁུལ་དྲུག་དང་། ལྷ་ས་  དང་། གཞིས་ཀ་རྩེ་།  བཅས་གྲོང་ཁྱེར་གཉིས་དང་རྫོང་71བཅས་ཡོད་། གཙོ་བོའི་གྲོང་བརྡལ་ཁོངས་ལྷ་ས་གྲོང་ཁྱེར་དང་། གྲོང་ཁྱེར་གཉིས་པ་གཞིས་ཀ་རྩེ་ཕུད་། རྩེད་ཐང་དང་། ཆབ་མདོ་། སེང་གེ་ཁ་འབབ་། བརྒྱད་གཅིག་། ནག་ཆུ་། རྒྱལ་རྩེ་། འགྲམ་སོགས་པའི་གྲོང་བརྡལ་ཡང་ཡོད་།
ལོ་རྒྱུས།[རྩོམ་སྒྲིག]
ས་ཁམས།[རྩོམ་སྒྲིག]
བོད་ལྗོངས་འདི་ནི་རི་རབ་ཀྱི་འཕྲེང་བས་མུ་འཁྱུད་དུ་བསྐོར་ཞིང་། དྲག་ཏུ་རྒྱུག་པའི་ཆུ་ཀླུང་བགྲང་གིས་མི་ལངས་པ་ལྷུང་ལྷུང་དུ་འབབ་པ། སྣ་ཚོགས་མཚེའུ་གཡུ་ཡི་གཅལ་དུ་བཀྲམ་པ། མཐའ་ཡས་ནགས་ཀླུང་སྟུག་པོ་ནམ་མཁའི་ཁྱོན་དང་མཉམ་པ་སོགས་བརྗིད་ཉམས་ལྡན་ཞིང་རང་བྱུང་གི་མཛེས་ཆོས་དུ་མས་ཕྱུག་པ། གཞན་ཡང་དབྱིབས་ཆགས་ཚུལ་འདྲ་མིན་སྣ་ཚོགས་ཡོད་པ་དེ་དག་ལས་མི་ལོ་ཁྲི་ཕྲག་མང་པོའི་རིང་གི་བོད་ལྗོངས་ས་མཐོའི་ཆགས་འཇིག་གི་འགྱུར་བ་ཇི་བྱུང་གསལ་ཐུབ་ལ། བོད་ལྗོངས་ས་མཐོའི་རང་བྱུང་ཆ་རྐྱེན་རྙོག་འཛིང་ཆེ་བ་དང་རང་བྱུང་ཐོན་ཁུངས་ཕུན་སུམ་ཚོགས་པོ་ཡོད་པ་སོགས་ཀྱང་མཚོན་ཐུབ།
ས་གཤིས་ལས་དོན་པས་ཞིབ་འཇུག་བྱས་པར་གཞིགས་ན། བོད་ལྗོངས་ཀྱིས་མཚོན་མཚོ་བོད་ས་མཐོ་ནི་ཆེས་གནའ་བོའི་དུས་མཐའ་ཡང་རྒྱ་མཚོ་ཆེན་པོ་ཞིག་ཡིན་ཞིང་། དུས་ཡུན་ཧ་ཅང་རིང་པོའི་ནང་ས་ཤུན་གྱི་འགུལ་སྐྱོད་ལ་བསྟུན་ནས་བོད་ཀྱི་བྱང་ཕྱོགས་གདང་ལའི་རྒྱུད་དེ་སྐམ་གཤེར་རེ་མོས་ཀྱི་ཆགས་འཇིག་རིམ་པ་བརྒྱུད་མཐར་ས་ཆ་དེ་ཁུལ་ཐོག་མར་སྐམ་སར་གྱུར། དེ་རྗེས་གདང་ལའི་ལྷོ་རྒྱུད་དང་དེ་ནས་ཡར་ཀླུང་གཙང་པོའི་རྒྱུད་ཀྱི་ས་ཆ་རྣམས་རིམ་བཞིན་སྐམ་པར་གྱུར། མཐར་ཧི་མ་ལ་ཡའི་རི་ཁུལ་གྱི་ས་ཆ་རྣམས་ཀྱང་སྐམ་དུ་ཐོན། དེ་ཁུལ་སྐམ་སར་འགྱུར་ཕྱི་ཤོས་ཡིན་སྟབས་ཧི་མ་ལ་ཡའི་རི་རྒྱུད་དེ་འཛམ་གླིང་ཐོག་ས་ཁ་མཐོ་ཤོས་ཀྱི་རི་རྒྱུད་ཅིག་ཡིན་ལ་ན་སོ་ཆུང་ཤོས་ཀྱི་རི་རྒྱུད་ཅིག་ཀྱང་རེད།
ད་ལྗོངས་ས་མཐོ་འདི་ས་གཤིས་ཀྱི་དུས་རབས་མི་འདྲ་བའི་ནང་རིམ་བཞིན་སྐམ་སར་འགྱུར་སྐབས་དེང་གི་ས་ཁ་མཐོ་པོ་འདི་ཙམ་མེད་པ་སྟེ། གནའ་སྔ་མོ་མི་ལོ་བྱེ་བ་མང་པོའི་རིང་ཁུལ་འདི་ཕལ་ཆེར་ས་ཁ་དམའ་བའི་སྐམ་ས་ཞིག་རང་དུ་མཆིས་ཤིང་། དེ་ནས་མི་ལོ་ས་ཡ་འགའི་སྔ་རོལ་ཏུ་གནའ་བོའི་དུས་ཡར་ཀླུང་གཙང་པོའི་ལྷོ་རྒྱུད་རྣམས་དང་ཨེ་ཤི་ཡ་གླིང་ལྷོ་རྒྱུད་ཀྱི་སྐམ་ས་ཆེན་པོ་﹙ཧིན་པ་སྐམ་ས་ཆེན་པོ ﹚གཉིས་ཀ་སའི་གོ་ལའི་དུམ་བུ་ལྷོ་མའི་ཁོངས་ཀྱི་ལྒང་ཝ་ན་ཞེས་པའི་གནའ་བོའི་སྐམ་སར་གཏོགས། ཡར་ཀླུང་གཙང་པོའི་བྱང་རྒྱུད་རྣམས་རང་རྒྱལ་སོགས་ཡོ་རོབ་དང་ཨེ་ཤི་ཡ་ཁུལ་དུ་གཏོགས་པའི་ས་ཁུལ་འགའ་ཤས་དང་འདྲ་བར་ས་ཤུན་གྱི་ཆ་ཤས་གཞན་ཞིག་གི་ཁོངས་སུ་གཏོགས། ཡར་ཀླུང་གཙང་པོ་དང་ཨེ་ཤི་ཡ་གླིང་ལྷོ་རྒྱུད་ཀྱི་སྐམ་ས་ཆེན་པོ་གཉིས་ལྒང་ཝ་ན་ཞེས་པའི་གནའ་བོའི་སྐམ་ས་ལས་བྲལ་རྗེས་རིམ་བཞིན་ལྷོ་ནས་བྱང་དུ་འཕོས་ཤིང་། དེ་ལྟར་མི་ལོ་ཁྲི་ཕྲག་དུ་མ་སོང་བའི་རྗེས་བྱང་རྒྱུད་ཀྱི་དུམ་བུ་དང་རྡུང་ག་ཐུག ཡར་ཀླུང་གཙང་པོའི་རྒྱུད་དེ་ཕལ་ཆེར་རྡུང་ག་ཐུག་མཚམས་སུ་ཁེལ། ས་ཁམས་རིག་པ་མཁས་ཅན་ཚོས་ཞིབ་འཇུག་བྱས་ནས་བོད་ལྗོངས་འདི་འཛམ་གླིང་གི་ཡང་རྩེར་གྱུར་དགོས་དོན་ཡང་གོང་སྨྲས་སྐམ་ས་དུམ་བུ་དབུས་སུ་འབུར་བའི་ངོས་འཛིན་བྱེད།
ས་དབྱིབས་ཁག་བཞི་།[རྩོམ་སྒྲིག]
བོད་ལྗོངས་ནི་ཧི་མ་ལ་ཡ་དང་། ཁུ་ནུ་རི་བོ། གདང་ལ་སོགས་རི་རྒྱུད་ཆེན་པོ་གསུམ་གྱིས་ཡོངས་སུ་བསྐོར་ཞིང་། ཞིབ་པར་དབྱེ་ན་ས་ཁུལ་ཁག་བཞི་ཡོད།
གཅིག བོད་ཀྱི་བྱང་ཕྱོགས་ས་མཐོ། དེ་ནི་ཁུ་ནུ་རི་བོ་དང་། གདང་ལ། གངས་ཏེ་སི་སོགས་རི་རྒྱུད་ཆེན་པོ་གསུམ་དང་གཉན་ཆེན་ཐང་ལྷའི་བར་དུ་གནས་ཡོད། ཁུལ་དེ་ནི་ཡངས་ཤིང་རྒྱ་ཆེ་བའི་བོད་ཀྱི་བྱང་ཐང་ས་ཁུལ་ཡིན། ཁུལ་དེའི་དཀྱུས་ལ་སྤྱི་ལེ་ཉིས་སྟོང་བཞི་བརྒྱ་ལྷག་ཙམ་དང་། ཞེང་དུ་སྤྱི་ལེ་བདུན་རྒྱ་ལྷག་ཙམ་ཡོད་པས་ལྗོངས་ཡོངས་ཀྱི་ས་ཁྱོན་གྱི་གསུམ་ཆའི་གཉིས་ཙམ་ཟིན། ཁུལ་དེའི་རྒྱུད་དུ་ཆ་སྙོམས་མཐོ་ཚད་རྒྱ་མཚོའི་ངོས་ལས་བརྩིས་སྤྱི་ཁྲེ་བཞི་སྟོང་ལྔ་བརྒྱ་ཡན་ཟིན། བྱང་ཐང་ཁུལ་དུ་མཐོ་ཚད་སྤྱི་ཁྲེ་བརྒྱ་ནས་བཞི་བརྒྱ་བར་ཟིན་པའི་དེའུ་འབུར་ཆེ་ཆུང་མང་པོ་ཡོད་ལ་དེ་དག་གི་འདབས་རོལ་ཏུ་སྤང་གཤོངས་གཡུ་ཡི་གཞོང་པ་ལྟ་བུ་ཆགས་ཤིང་ལ་ལར་ལོ་མང་རིང་གི་ཆར་ཆུ་གསོག་ནས་མཚེའུ་ཆུང་ཆུང་འདྲ་ཡང་མང་པོ་ཡོད། བྱང་ཐང་ནི་བོད་ཀྱི་འབྲོག་ལས་ས་ཁུལ་གཙོ་བོ་ཞིག་ཡིན་པས་ས་རྒྱ་ཤིན་ཏུ་ཡངས།
གཉིས། བོད་ཀྱི་ལྷོ་ཕྱོགས་རོང་ས། དེ་ནི་གངས་ཏེ་སི་དང་ཧི་མ་ལ་ཡའི་རི་རྒྱུད་ཆེན་པོ་གཉིས་ཀྱི་བར་དུ་གནས་ཤིང་། དེ་ཡང་ཡར་ཀླུང་གཙང་པོ་དང་དེའི་ཆུ་ལག་རྒྱུག་ཡུལ་གྱི་ས་ཁུལ་ཁག་ཡིན། དེ་ཁུལ་གྱི་ཆུ་བོའི་གཞུང་དུ་ལུང་གཞུང་མང་པོ་ཡོད་པ་དཔེར་ན། སྐྱིད་ཆུའི་ལུང་གཞུང་དང་། མྱང་ཆུའི་ལུང་གཞུང་། ཉང་ཆུའི་ལུང་གཞུང་སོགས་ཡོད། ལུང་གཞུང་དེ་ཚོའི་ཞེང་ཚད་སྤྱི་ལེ་ལྔ་ནས་བརྒྱད་བར་དང་རིང་ཚད་སྤྱི་ལེ་བདུན་ཅུ་ནས་བརྒྱ་ལྷག་ཙམ་ཟིན། ཆ་སྙོམས་མཐོ་ཚད་རྒྱ་མཚོའི་ངོས་ལས་བརྩིས་སྤྱི་ཁྲེ་སུམ་སྟོང་ལྔ་བརྒྱ་ཡས་མས་སུ་གནས། ཁུལ་དེའི་རྒྱུད་དུ་བདེ་གཤོངས་སྙོམས་ལ་ས་རྒྱུ་གཤིན་པ། ཆུ་ཕྲན་ཀུན་ནས་བཞུར་ཞིང་རྩི་ཤིང་ལོ་ཏོག་རྒྱས་པ། ཐོན་ཁུངས་འཛོམས་ལ་ཡུལ་ལྗོངས་མཛེས་པ་སོགས་ཀྱི་དགེ་མཚན་ལྡན་པ་དེ་རྒྱུད་ནི་བོད་ཀྱི་རོང་ས་ཡིན།
གསུམ། བོད་ཤར་ཕྱོགས་ཀྱི་རི་ཆེན་གྲོག་རོང་ཁུལ། དེ་ནི་ནག་ཆུའི་ཤར་རྒྱུད་ནས་བརྩིས་རི་ཆེན་གྲོག་རོང་དུ་མ་རིམ་བཞིན་ཤར་ལྷོ་ཕྱོགས་སུ་འཁོར་ནས་ཆགས་ཤིང་། བོད་ཤར་ལྷོའི་མཚམས་ཀྱི་ཕྲེད་རྒྱུག་རི་རྒྱུད་དང་གཙང་ཆེན་གསུམ་རྒྱུག་ཡུལ་གྱི་ས་ཁུལ་དེ་དག་ཡིན། ཁུལ་དེའི་རྒྱུད་ཀྱི་ས་བབ་ནི་བྱང་མཐོ་ཞིང་ལྷོ་དམའ་བ། བྱང་རྒྱུད་ཀྱི་མཐོ་ཚད་རྒྱ་མཚོའི་ངོས་ལས་བརྩིས་སྤྱི་ཁྲེ་ལྔ་སྟོང་ཉིས་བརྒྱ་ཡས་མས་སུ་ཟིན་ཞིང་རི་རྩེ་གཟར་གཟུགས་ཆུང་བ། ལྷོ་རྒྱུད་ཀྱི་མཐོ་ཚད་རྒྱ་མཚོའི་ལས་བརྩིས་སྤྱི་ཁྲེ་བཞི་སྟོང་ཡས་མས་ཟིན་ལ་རི་བོ་གཡང་གཟར་ཆེ་བ། རི་རྩེ་ནས་གྲོག་མོའི་རོང་བར་གཟར་རྟིང་སྤྱི་ཁྲེ་ཉིས་སྟོང་ལྔ་བརྒྱ་ཙམ་ཡོད་པ་བཅས་དང་། རི་རྩེར་སྲིད་པའི་གངས་ཀྱིས་བཀབ་ཅིང་རི་སྐེད་ནགས་ཀྱིས་བཏུམས་པ། རི་འདབས་སུ་དུས་བཞི་དབྱེར་མེད་ཀྱི་ཞིང་ཐང་སོགས་ལྷོ་ཕྱོགས་རོང་སའི་རྨད་བྱུང་གི་མཛེས་ཆོས་དག་ཡོངས་སུ་འདུས་པས་ཤིན་ཏུ་ཕུན་སུམ་ཚོགས་ཤིང་ལྟ་ན་སྡུག་པར་སྣང་།
བཞི་པ། ཧི་མ་ལ་ཡའི་རི་ཁུལ། དེ་ནི་བོད་ཀྱི་ལྷོ་རྒྱུད་དུ་གནས་ཤིང་། དེ་ཡང་རང་རྒྱལ་དང་རྒྱ་གར། བལ་པོ། འབྲུག་པ། འབྲས་ལྗོངས་སོགས་རྒྱལ་ཁབ་དང་ས་འབྲེལ་དུ་གནས་པའི་ས་ཁུལ་དེ་དག་ཡིན། དེ་ཁུལ་ནི་གཞུང་དུ་བརྒྱུགས་པའི་རི་རྒྱུད་འགའ་ཞིག་གིས་བསྐོར་ཞིང་དེའི་དཀྱུས་ལ་སྤྱི་ལེ་ཉིས་སྟོང་ཡས་མས་ཟིན་གཤིས་འཛམ་གླིང་ཐོག་གི་རི་རྒྱུད་མཐོ་ཤོས་དེ་ཡིན། རི་ཁུལ་དེའི་ནུབ་རྒྱུད་ས་ཆ་རྣམས་ཅུང་ཁ་མཐོ་ལ་སྐམ་ཤས་ཆེ་ཞིང་གྲང་ངར་ཆེ་བ། ཤར་རྒྱུད་རྣམས་གནམ་གཤིས་དྲོ་ལ་ཆར་ཆུ་བཟང་བ། ནགས་ཚལ་སྟུག་པ། སྐྱེ་དངོས་འཛོམས་པ་སོགས་བརྗིད་ཆགས་ཡིད་དབང་འཕྲོག་པར་སྣང་།
བོད་རང་སྐྱོང་ལྗོངས་སྲིད་འཛིན་ས་ཁུལ།[རྩོམ་སྒྲིག]
བོད་རང་སྐྱོང་ལྗོངས་ནི་ས་ཁུལ་དྲུག་དང་། ས་ཁུལ་རིམ་པའི་གྲོང་ཁྱེར་གཅིག་ལ་དབྱེ་ཡོད་།
ལྷ་ས་  དང་། གཞིས་ཀ་རྩེ་།  བཅས་གྲོང་ཁྱེར་གཉིས་དང་རྫོང་71བཅས་ཡོད་། གཙོ་བོའི་གྲོང་བརྡལ་ཁོངས་ལྷ་ས་གྲོང་ཁྱེར་དང་། གྲོང་ཁྱེར་གཉིས་པ་གཞིས་ཀ་རྩེ་ཕུད་། རྩེད་ཐང་དང་། ཆབ་མདོ་། སེང་གེ་ཁ་འབབ་། བརྒྱད་གཅིག་། ནག་ཆུ་། རྒྱལ་རྩེ་། འགྲམ་སོགས་པའི་གྲོང་བརྡལ་ཡང་ཡོད་།
རིག་གནས་དང་སློབ་གསོ་།[རྩོམ་སྒྲིག]
བོད་ཀྱི་སྐད་དང་ཡི་གེ་སྤྱི་ཚོགས་ཀྱི་འཚོ་བའི་ཕྱོགས་གང་སར་བཀོལ་སྤྱོད་ཐུབ་ཡོད།རླུང་འཕྲིན་དང་བརྙན་འཕྲིན་ཉིན་རེར་བོད་སྐད་ཀྱི་ཐོག་ནས་སྒྲོག་སྦྱང་བྱེད་ཚད་ཆུ་ཚོད20ལྷག་ཙམ་ཟིན་པ་དང་། སྤྱི་ལོ1989ལོ་ནས་བཟུང་པར་སྐྲུན་བྱས་པའི་བོད་ཡིག་གི་དཔེ་ཆ 400 ལྷག་ཙམ་ཟིན་པ་དང་། སློབ་གསོའི་ཁྱབ་ཁོངས་སུ་བོད་ཀྱི་སྐད་ཡིག་ཐོག་ནས་སློབ་ཁྲིད་བྱེད་རྒྱུ་གཙོ་བོ་བྱེད་པའི་སྐད་གཉིས་སློབ་གསོ་ཕྱོགས་ཡོངས་ནས་ཁྱབ་གདལ་བྱེད་འགོ་ཚུགས་ཟིན་པ་རེད། མི་རིགས་སློབ་གསོ་ཚ་ཚ་འུར་འུར་ངང་འཕེལ་རྒྱས་འགྲོ་བཞིན་ཡོད། ད་བར་བོད་ལྗོངས་སུ་གསོ་སྐྱོང་བྱས་པའི་སློབ་གྲྭ་ཆེན་མོའི་སློབ་མ་ཁྲི 2 ལྷག་ཙམ་ཡོད་པ་དང་།འབྲིང་རིམ་ཆེད་ལས་ཀྱི་སློབ་ཐོན་སློབ་མ་ཁྲི 2.3 ལྷག་ཙམ་ཡོད་པ་དང་།བོད་རིགས་ཀྱི་འབུམ་རམས་པ་དང་།རབ་འབྱམས་པ་ཁག་གཅིག་ཡོད་པ་མ་ཟད།བོད་རིག་གི་ཚན་རིག་མཁས་ཅན་དང་། བཟོ་སྐྲུན་མཁས་པ། སློབ་དཔོན་ཆེན་མོ། སྨན་པ་གྲགས་ཅན། རྩོམ་རིག་སྒྱུ་རྩལ་མཁས་པ་སོགས་ཆེད་ལས་ཤེས་ལྡན་མི་ཁག་གཅིག་ཡོད།
བོད་རིག་པའི་ཞིབ་འཇུག་ཉིན་རེ་བཞིན་གོང་འཕེལ་འགྲོ་བ་དང་།བོད་ཀྱི་གསོ་རིག་དང་བོད་སྨན་གྱི་དགེ་མཚན་སླར་ཡང་མངོན་པ།བོད་རིག་པའི་ཞིབ་འཇུག་དེ་རླབས་ཆེ་བའི་རིག་ཚན་གྱི་མ་ལག་ཅིག་ཏུ་གྱུར་ཟིན་པ་རེད།ཀྲུང་གོར་ད་ལྟ་བོད་རིག་པའི་ཞིབ་འཇུག་ཚན་པ50ལྷག་ཡོད་པ་དང་།རིག་གཅིག་མཁས་པ1000 ལྷག་ཙམ་ཡོད།བོད་ཀྱི་གསོ་རིག་དང་བོད་སྨན་ཚན་པ 20 ལྷག་ཙམ་ལ་འཕེལ་རྒྱས་སོང་ཡོད་པ་དང་།རྫོང 60 ལྷག་ཙམ་གྱི་སྨན་ཁང་དུ་བོད་སྨན་སྡེ་ཁག་ཡོད།བོད་ཀྱི་གསོ་རིག་དང་བོད་སྨན་གྱི་ལས་བྱེད་མི་སྣ 2000 ལྷག་ཙམ་ཡོད།
ཆོས་ལུགས་བྱེད་སྒོ།[རྩོམ་སྒྲིག]
གཙོ་གནད་ཀྱི་དགོན་སྡེ་ཆེ་ཁག་ཁ་ཤས་རྒྱལ་ཁབ་ཀྱི་རིག་དངོས་གཙོ་གནད་ཀྱི་སྲུང་སྐྱོབ་བྱ་ཡུལ་གྱི་ཚན་པའི་ཁོངས་སུ་བཞག་ཡོད་པ་དང་།པོ་ཏ་ལ་སོགས་རིག་དངོས་གཙོ་གནད་ལ་ཞིག་གསོ་གང་ལེགས་བྱུང་ཡོད།བོད་ལྗོངས་སུ་ད་ལྟ་བོད་བརྒྱུད་ནང་བསྟན་གྱི་བྱེད་སྒོ་སྤེལ་གནས 1700 ལྷག་ཙམ་ཡོད་པ་དང་།དགོན་སྡེར་བཞུགས་མཁན་གྲྭ་བཙུན་ཁྲི 46 ཡོད་པ་དང་།ཁ་ཆེ་ལྷ་ཁང་ 4 ཡོད་ཅིང་།ཡི་ཤུའི་ཆོས་དད་པ 3000ཡོད་པ།གནམ་བདག་ཆོས་ཁང 7 ཡོད་ཅིང་།དད་པ་བྱེད་མཁན་མི་ 700 ལྷག་ཙམ་ཡོད་ལ།ཆོས་ལུགས་བྱེད་སྒོ་འདྲ་མིན་དང་སྲོལ་རྒྱུན་འདྲ་མིན།གསར་དར་དུས་ཆེན་འདུ་ཚོགས་བཅས་དུས་བཀག་ལྟར་སྤེལ་བཞིན་ཡོད།
བུད་མེད་ཀྱི་གནས་བབ་[རྩོམ་སྒྲིག]
བོད་ལྗོངས་ཀྱི་བུད་མེད་ནི་ལས་རིགས་ཁག་གི་གཙོ་ཤུགས་དམག་ཏུ་གྱུར་ཡོད་པ་དང་།གནས་བབ་ཀྱང་མངོན་གསལ་དོད་པོས་མཐོ་རུ་སོང་ཡོད།བོད་ལྗོངས་ཡོངས་ཀྱི་ལས་ཁུངས་ནང་བོད་རིགས་བུད་མེད་ཀྱི་གཞུང་ཞབས་པས་གཞུང་ཞབས་པ་མི་གྲངས་ཡོངས་ཀྱི་བསྡུར་ཚད་བརྒྱ་ཆ37.99ཟིན་གྱི་ཡོད།ཆེད་ལས་ལག་རྩལ་འདྲ་མིན་གྱི་བོད་རིགས་བུད་མེད་ཀྱིས་བོད་ལྗོངས་ཡོངས་ཀྱི་ཆེད་ལས་ལག་རྩལ་མི་སྣ་ཁྱོན་ཡོངས་ཀྱི་བརྒྱ་ཆ43.77ཟིན་གྱི་ཡོད།བོད་ལྗོངས་ཀྱི་བོད་མིའི་ཚན་རྩལ་ལས་བྱེད་མི་སྣས་བོད་ལྗོངས་ཡོངས་ཀྱི་ཚན་རྩལ་ལས་བྱེད་མི་སྣ་ཁྱོན་ཡོངས་ཀྱི་བརྒྱ་ཆ42.58ཟིན་གྱི་ཡོད།
འགྲིམ་འགྲུལ་།[རྩོམ་སྒྲིག]
གཞུང་ལམ་འགྲིམ་འགྲུལ་།[རྩོམ་སྒྲིག]
སྐམ་ཐོག་ནས་བོད་ལ་འགྲོ་བསྐྱོད་དང་ཕྱིར་ལོག་ཆོག་པའི་གཙོ་བོའི་གཞུང་ལམ་ནི་མཚོ་བོད་དང་། ཁྲོན་བོད་། ཏེན་བོད་། ཤིན་བོད་། ཀྲུང་བལ་མཛའ་མཐུན་གཞུང་ལམ་བཅས་ཡིན་།
མཚོ་བོད་གཞུང་ལམ་།[རྩོམ་སྒྲིག]
ཁྲོན་བོད་གཞུང་ལམ་།[རྩོམ་སྒྲིག]
ཏེན་བོད་གཞུང་ལམ་།[རྩོམ་སྒྲིག]
ཤིན་བོད་གཞུང་ལམ་།[རྩོམ་སྒྲིག]
ཀྲུང་བལ་མཛའ་མཐུན་གཞུང་ལམ་[རྩོམ་སྒྲིག]
མྱུར་འགྲོད་གཞུང་ལམ་[རྩོམ་སྒྲིག]
ལྷ་ས་ནས་གོང་དཀར་གནམ་གྲུ་ཐང་བར་གྱི་ཆེད་སྤྱོད་གཞུང་ལམ་གྱི་རིང་ཚད་ཡོངས་ལ་སྤྱི་ལེ་ 37.9 ཡོད་པ་དང་།ལམ་གཡས་གཡོན་སོ་སོར་འཁོར་ལམ་བཞི་ཡོད་པ། མྱུར་ཚད་ཆུ་ཚོད་རེར་སྤྱི་ལེ་༨༠རྒྱུག་ཐུབ་པའི་ཇུས་འགོད་བྱས་ཡོད། གཞུང་ལམ་གྱི་འགོ་འཛུགས་ས་ནི་ལྷ་ས་གྲོང་ཁྱེར་སྣེའུ་ཁུལ་གསར་གྱི་དུས་རབས་ལམ་ཆེན་ཡིན་པ་དང་སྣེའུ་གསར་སྤེལ་ཁུལ་དང་ཚལ་སྣེ་ཤང་བརྒྱུད་མཐར་ལྷ་ས་སྐྱིད་ཆུའི་ཟམ་ཆེན་གྱི་ལྷོ་འགོར་འབྱོར་གྱི་ཡོད། ལམ་ཐིག་དེ་སྤྱིར་ལྷ་ས་སྐྱིད་ཆུའི་ལྷོ་ངོས་བརྒྱུད་ནས་ཇུས་འགོད་བྱས་ཡོད་པ་དེ་ནུབ་ནས་ཤར་གྱི་ཕྱོགས་སུ་ཡིན།
ལྕགས་ལམ་འགྲིམ་འགྲུལ་།[རྩོམ་སྒྲིག]
མཚོ་བོད་ལྕགས་ལམ་གྱི་ཟི་ལིང་ནས་ན་གོར་མོ་བར་གྱི་ལྕགས་ལམ་གཉིས་པའི་བཟོ་སྐྲུན་གྱི་ཝ་འཇོག་ཕུག་ལམ་དང་ཆུ་ལེན་སྲང་ལམ་གྱི་ཟམ་ཆེན་ལས་གཞན། ལྕགས་ལམ་ཧྲིལ་བོ་ལེགས་འགྲུབ་བྱུང་སྟེ་མེ་འཁོར་གཏོང་འགོ་ཚུགས་པས། ཟི་ལིང་ནས་ན་གོར་མོ་བར་མེ་འཁོར་སྐྱོད་པའི་དུས་ཡུན་དེ་དུས་ཚོད་བཅུ་གསུམ་ཡས་མས་ནས་དུས་ཚོད་བརྒྱད་ཡས་མས་སུ་ཇེ་ཐུང་ལ་སོང་བ་དང་། ཟི་ལིང་ནས་ལྷ་སའི་བར་དུས་ཚོད་ཉི་ཤུ་ཡས་མས་སུ་ཇེ་ཐུང་ལ་སོང་།
2007 ལོའི་ཟླ 9 བའི་ཚེས 9 ཉིན་ལས་འགོ་བརྩམས་པའི་ཟི་ལིང་ནས་ན་གོར་མོ་བར་གྱི་ལྕགས་ལམ་གཉིས་པ་དེ་སྔོན་ཆད་ཀྱི་རྨང་གཞིའི་སྟེང་། ཟི་ལིང་དངོས་རྫས་སྐྱེལ་ལེན་ས་ཚིགས་ནས་ན་གོར་མོ་བར་གྱི་ལྕགས་ལམ་གཉིས་པ་དེ་ཡོངས་སུ་གློག་ཤུགས་ཅན་དུ་བསྒྱུར་ཡོད་པ་དང་། བཟོ་སྐྲུན་དེའི་ཐད་ལ་འགྲོ་སོང་སྒོར་མོ་དུང་ཕྱུར་བརྒྱ་དང་དྲུག་ལྷག་བཏང་
ལྷ་ས་ནས་གཞིས་རྩེ་བར་གྱི་ལྕགས་ལམ་དང་མཚོ་བོད་ལྕགས་ལམ་སྦྲེལ་མཐུད་ཐུབ་ཡོད་པ་དང་། དེས་ལྷ་ས་ནས་གཞིས་རྩེ་བར་གྱི་ལྕགས་ལམ་དངོས་སུ་མེ་འཁོར་འཁོར་བསྐྱོད་བྱེད་ཆོག་པའི་ཆ་རྐྱེན་འཛོམས་པ་མཚོན་གྱི་ཡོད། འཛམ་གླིང་ཐོག་རྒྱ་མཚོའི་ངོས་ལས་མཐོ་ཚད་མཐོ་ཤོས་ཡིན་པའི་མཚོ་བོད་ལྕགས་ལམ་གྱི་སྣུར་སྲིང་ལམ་ཐིག་ཡིན་པའི་ངོས་ནས་ལྷ་ས་ནས་གཞི་རྩེ་བར་གྱི་ལྕགས་ལམ་གྱི་སྤྱིའི་རིང་ཚད་ལ་སྤྱི་ལེ་ 253 ཡོད་པ་ད་ལོའི་ལོ་མཇུག་ལ་ལྕགས་ལམ་འདིང་ཚར་རྒྱུ་ཡིན་པ་རེད
།མེ་འཁོར་ལ་བསྡད་དེ་མཚོ་བོད་མཐོ་སྒང་གི་ལྟ་ན་སྡུག་པའི་རང་བྱུང་བཀོད་པ་ཉམས་སུ་མྱོང་བའི་གནས་སྐོར་པ་ཉིན་བཞིན་ཇེ་མང་ཡིན་པར་དམིགས་ཏེ། མཚོ་བོད་ལྕགས་ལམ་ཀུང་ཟིས་ 2013 ཟླ་ལྔ་བའི་ཚེས་དྲུག་ཉིན་ནས་བཟུང་ཟི་ལིང་ནས་ལྷ་སའི་བར་གྱི་གཏོང་ཐེངསK9811གནས་སྐོར་པའི་མེ་འཁོར་གཏོང་མགོ་བརྩམས་།
གྲོང་བརྡལ་འགྲིམ་འགྲུལ་།[རྩོམ་སྒྲིག]
ལྷ་ས་གྲོང་ཁྱེར་གྱི་སྤྱི་སྦྱོད་རླངས་འཁོར་ 232ཙམ་ 2010 ཟླ་ 12 པའི་ཚེས་ 19 ཉིན་ནས་དངོས་སུ་སྤྱོད་འགོ་བརྩམས་པ་རེད། ཀྲུང་པ་རླངས་འཁོར་ཁྲོམ་ར་ནས་ཕྱིར་ཕུད་བཏང་བ་དང་། སྤྱི་སྤྱོད་རླངས་འཁོར་གསར་བ་སྤྱོད་འགོ་བརྩམས་པ་ནི་ 2010 ལོའི་དམངས་འཚོའི་ལས་དོན་གྱི་ཡ་གྱལ་ཞིག་ཡིན་ལ། 2010 ལོའི་ཟླ་ 3 པ་ནས་འགོ་བརྩམས་པ་རེད། མིག་སྔར་ལྷ་ས་གྲོང་ཁྱེར་གྱི་ཀྲུང་པ་རླངས་འཁོར་ 579 ཚང་མ་ཁྲོམ་ར་ནས་ཕྱིར་ཕུད་བཏང་བ་དང་། སྲིད་གཞུང་གིས་སྤྱི་སྤྱོད་རླངས་འཁོར་གསར་པ 232 གསར་དུ་ཉོས་ཏེ་ཚང་མ་སྤྱོད་འགོ་བརྩམས་པ་རེད། ད་ལྟ་ལྷ་ས་གྲོང་ཁྱེར་དུ་སྤྱི་སྤྱོད་རླངས་འཁོར་སྡོད་གནས་ཐང་ཆེན་བཞི་ཡོད་པ་དང་། སྤྱི་སྤྱོད་སྡོད་ཚིགས་ 259 ཡོད། གསར་དུ་བསྡུས་པའི་རླངས་འཁོར་ཁ་ལོ་བ་དང་རླངས་འཁོར་ཞབས་ཞུ་བ་ 800 ལྷག་གིས་གསོ་སྐྱོང་སྦྱོང་བརྡར་ཡང་བྱས་ཚར་ཡོད་པ་རེད།
མི་འབོར།[རྩོམ་སྒྲིག]
བོད་ལྗོངས་ནི་མི་འདུས་ཚད་ཆུང་ཤོས་ཀྱི་ཞིང་ཆེན་རིམ་པའི་རང་སྐྱོང་ལྗོངས་ཤིག་ཡིན་ཞིང་། ཆ་སྙོམས་སྤྱི་ལེ་ངོས་སྙོམས་གྲུ་བཞི་མ་རེའི་ཐོག་ཏུ་མི་གཉིས་ཡང་ཟིན་གྱི་མེད་། བོད་ལྗོངས་སུ་བོད་རིགས་ཀྱིས་ 96.4% དང་། རྒྱ་རིགས་ཀྱིས་ 2.8% མོན་པ་རིགས་དང་། ལྷོ་པ་རིགས་། ཧུའེ་རིགས་ འཇང་རིགས་སོགས་པའི་མི་རིགས་ཀྱིས་ 0.8% བཅས་ཟིན་གྱི་ཡོད་།
གནམ་གཤིས་[རྩོམ་སྒྲིག]
བོད་ལྗོངས་ས་མཐོའི་ངོ་མཚར་ཆེ་བའི་ས་བབ་དང་བར་སྣང་རླུང་གི་རྒྱུ་བ། གཞན་ཡང་གནམ་གཤིས་བཅས་ཀྱིས་རྐྱེན་པས་འདིར་དམིགས་བསལ་གྱི་ཁྱད་ཆོས་ལྡན་པའི་ནམ་ཟླ་དཔོག་པར་དཀའ་བ་ཞིག་ཡོད། སྤྱིར་ན་བོད་ཀྱི་ནུབ་བྱང་གཉིས་གནམ་གཤིས་གྲང་ལ་སྐམ་ཤས་ཆེ་བ་དང་། ཤར་ལྷོ་གཉིས་གནམ་གཤིས་དྲོ་ལ་གཤེར་བ་སོགས་ཀྱི་ཁྱད་ཆོས་ལྡན་ཞིང་། དེ་ཡང་ཤར་ལྷོ་ནས་ནུབ་བྱང་བར་ཚ་བའི་ཁུལ་དང་། ཅུང་ཚ་བའི་ཁུལ། དྲོ་ཁུལ། གྲང་བའི་ས་ཁུལ། གྲང་ངར་ཆེ་བའི་ས་ཁུལ་བཅས་དང་། གནམ་གཤིས་གཤེར་བ་དང་། ཅུང་གཤེར་བ། སྐམ་ཤས་ཅུང་ཡོད་པ། སྐམ་ཤས་ཆེ་བ་བཅས་གོ་རིམ་ལྟར་གནས་ཡོད། བརྗོད་མ་ཐག་པའི་ས་གནས་དང་གནམ་གཤིས་ཀྱི་ཁྱད་ཆོས་དེ་ས་ངོས་ཀྱི་མཚོན་བྱེད་ནི་གོང་གསལ་སྔ་རྟིང་ལྟར་ནགས་ཚལ་དང་། རི་མ་ནགས། རྩྭ་ཐང་། ཐང་རྒོད་སོགས་ཡིན། བོད་འདིའི་ས་དབྱིབས་ཆགས་ཚུལ་རྙོག་འཛིང་ཆེ་གཤིས་སྤྱིར་བོད་ལྗོངས་ཀྱི་ནམ་ཟླའི་འཕེལ་ཕྱོགས་ལ་ཆོས་ཉིད་ངེས་ཅན་ཞིག་ཡོད་ཀྱང་སྒོས་སུ་གྲོང་ཚོ་ཡས་མས་དབར་ལ་ཡང་དྲོ་གྲང་གོས་ཀྱི་ཁྱད་པར་ཞེས་དང་ཉིན་གཅིག་དུས་བཞིའི་འགྱུར་བ་ཞེས་པའི་དཔེ་ལྟར་ས་གནས་སོ་སོའི་རྒྱུད་ཀྱི་ནམ་ཟླར་ཁྱད་པར་ཆེ། བོད་ལྗོངས་ས་མཐོའི་ནམ་ཟླ་དམིགས་བསལ་ཡིན་དོན་ནི་ཉི་མ་ཚ་ལ་ཕོག་ཡུན་རིང་བ། གནམ་གཤིས་གྲང་ལ་ཉིན་མཚན་དབར་གྱི་དྲོ་གྲང་ཏེ་ཧེ་བག་ཆེ་བ། ནམ་ཟླ་སྐམ་གཤེར་དབྱེ་བ་གསལ་བ། མཚན་ཆར་མང་བ། དགུན་དཔྱིད་གཉིས་ལ་སྐམ་ཤས་ཆེ་ཞིང་ལྷགས་པ་ཚ་བ། རླུང་གནོན་ཆུང་ལ་གསོ་རླུང་ལྡེང་པོ་མེད་པ་བཅས་ཀྱིས་རེད།
མཚོ་དང་མཚེའུ་།[རྩོམ་སྒྲིག]
བོད་ལྗོངས་ནི་འཛམ་གླིང་སྟེང་གྱི་མཚོ་དང་མཚེའུ་མང་ཤོས་ཀྱི་ས་ཁུལ་ཞིག་ཡིན། བོད་ཡོངས་ཀྱི་མཚོ་དང་མཚོའུའི་རྒྱ་ཁྱོན་སྤྱི་ལེ་གྲུ་བཞི་མ་ཉིས་ཁྲི་སུམ་སྟོང་བརྒྱད་ཡོད་པས་ཀྲུང་གོའི་རྒྱལ་ཡོངས་ཀྱི་མཚོ་དང་མཚོའུའི་རྒྱ་ཁྱོན་གྱི་༣༠%ཙམ་ཟིན། བསྡོམས་རྩིས་བྱས་པར་གཞིགས་ན་བོད་ཡོངས་ལ་མཚོ་དང་མཚོའུ་ཆེ་ཆུང་ཆིག་སྟོང་ལྔ་བརྒྱ་ལྷག་ཙམ་ཡོད་ཁོངས་ནས་རྒྱ་ཁྱོན་སྤྱི་ལེ་གྲུ་བཞི་མ་སྟོང་ཁ་བརྒལ་བའི་མཚོ་ཆེན་གནམ་མཚོ་ཕྱུག་མོ་དང་། སེར་གླིང་མཚོ། བཀྲ་རི་གནམ་མཚོ་བཅས་གསུམ་དང་། རྒྱ་ཁྱོན་སྤྱི་ལེ་གྲུ་བཞི་མ་ལྔ་ནས་བཅུ་བར་ཟིན་པའི་མཚོ་ཁག་སུམ་བརྒྱ་ཉེར་གཅིག་བཅས་ཡོད།
བོད་ཀྱི་མཚོ་ལ་ཡང་ནང་འབབ་དང་ཕྱི་འབབ་ཁག་གཉིས་སུ་དབྱེ་བ་ལས་ཕལ་ཆེ་བ་ནང་འབབ་རང་དུ་མཆིས་ཤིང་། དེ་དག་ནི་བོད་ཀྱི་ལྷོ་བྱང་གཉིས་ནས་བཞུར་བའི་ནང་འབབ་ཆུ་བོ་རྒྱུག་ཁུལ་གྱིས་གཙོ་བོ་བྱས་པའི་ས་ཁུལ་དུ་གྲམ་ཡོད། ཆུ་བོ་དེ་རྣམས་རི་རབ་དང་ས་ཤུན་གྱི་ཆགས་འཇིག་རིམ་པ་བརྒྱུད་ནས་བྱུང་བ་ཞིག་རེད། བོད་ཀྱི་བྱང་ཕྱོགས་ཁུལ་དུ་གནམ་མཚོ་ཕྱུག་མོ་དང་། སེར་གླིང་མཚོ། བཀྲ་རི་གནམ་མཚོ་སོགས་མཚོ་ཆེན་གསུམ་ཕུད་ད་དུང་སྐ་རིང་མཚོ་དང་། སྟག་རྩེ་མཚོ། ངང་རྩི་མཚོ། འུར་དུ་མཚོ་སོགས་ཀྱང་ཡོད། གཞན་ཡང་བོད་ཀྱི་ལྷོ་ཕྱོགས་ཁུལ་དུ་གྲི་གུ་མཚོ་དང་། ཕུ་མ་གཡུ་མཚོ། ཡར་འབྲོག་གཡུ་མཚོ། མདོ་ཆེན་མཚོ། པད་ཁུད་མཚོ། མ་ཕམ་གཡུ་མཚོ། ལ་ལྔ་མཚོ་སོགས་ཡོད།
ཕྱི་འབབ་མཚོ་ནི་རི་རུད་བྱུང་ནས་གཙང་ཆུ་བཀག་སྟེ་མཚོར་གྲུབ་པ་ཁག་གཅིག་དང་གཞན་ཡང་གངས་རི་བཞུར་རྒྱུན་ལས་གྲུབ་པའི་མཚོ་བཅས་རིགས་གཉིས་ཡོད་པ་ལས་སྔ་མ་དེ་རིགས་ཕལ་ཆེ་བ་བོད་ཀྱི་ཤར་ལྷོ་ཁུལ་དུ་ཡོད་པ་དཔེར་ན། ཕར་ལུང་གཙང་པོའི་སྟོད་རྒྱུད་དཔའ་ཤོད་རྫོང་ཁོངས་ཀྱི་ར་འོག་མཚོ་དང་། ཡིད་འོང་གཙང་པོའི་སྨད་རྒྱུད། སྤོ་བོ་རྫོང་ཁོངས་ཀྱི་ཡིད་འོང་མཚོ་སོགས་དང་། ཕྱི་མ་དེ་ཕལ་ཆེ་བ་བོད་ཀྱི་ལྷོ་ཕྱོགས་དང་ཤར་ལྷོའི་རྒྱུད་ཀྱི་སྲིད་པའི་གངས་རི་ཆགས་ཁུལ་དུ་ཡོད་པ་དཔེར་ན། ཀོང་པོ་རྒྱ་མདའ་རྫོང་ཁོངས་ཀྱི་བྲག་གསུམ་མཚོ་དང་། སྟེང་ཆེན་རྫོང་ཁོངས་ཀྱི་སྤུས་ཐོང་མཚོ་ཆུང་སོགས་ཡོད། བོད་ཀྱི་མཚོ་དང་མཚོའུ་རྣམས་ལ་ལོ་རྒྱུས་རིང་པོ་ཡོད་ལ་ཆགས་འཇིག་ཀྱང་རིམ་པ་བྱུང་ཞིང་། སྤྱིར་ན་རིམ་བཞིན་ཆུང་དུ་འགྲོ་བ་རེད། ལྷག་དོན་བོད་བྱང་ཕྱོགས་ཁུལ་དུ་སྐམ་ཤས་ཆེ་བས་དེ་ཁུལ་གྱི་ནང་འབབ་མཚོ་རྣམས་བྲི་ཤུགས་ཆེ་བ་ཡོད་ལ་མཚོ་དང་མཚོའུ་ཕལ་མོ་ཆེ་བ་ཚྭ་ཅན་དུ་གྱུར་དོན་ཡང་དེར་ཐུག་གོ །
བོད་བྱང་རྒྱུད་ཀྱི་མཚོ་ཆེན་དང་པོ་གནམ་མཚོ་ཕྱུག་མོ། བོད་ལྷོ་ཕྱོགས་ཀྱི་མཚོ་ཆེན་གྲགས་ཆེན་ཡར་འབྲོག་གཡུ་མཚོ་གཉིས་རགས་ཙམ་གླེང་ན།
བྱང་གི་གནམ་མཚོ་ཕྱུག་མོ་ནི་འདམ་གཞུང་གི་ནུབ་ཕྱོགས་སུ་གནས་ཤིང་མཚོ་ངོས་མཐོ་ཚད་རྒྱ་མཚོའི་ངོས་ལས་བརྩིས་སྤྱི་ཁྲེ་བཞི་སྟོང་བདུན་བརྒྱ་བཅོ་བརྒྱད་ཟིན། མཚོ་ཆེན་འདིའི་དཀྱུས་སུ་སྤྱི་ལེ་བདུན་ཅུ་དང་ཞེང་དུ་སྤྱི་ལེ་སུམ་ཅུ་ཡོད། མཚོ་ཧྲིལ་པོའི་རྒྱ་ཁྱོན་སྤྱི་ལེ་གྲུ་བཞི་མ་ཆིག་སྟོང་དགུ་བརྒྱ་བཞི་བཅུ་ཟིན་གཤིས་དེ་ནི་རང་རྒྱལ་དུ་མཚོ་སྔོན་པོ་ཕུད་ཚྭ་ལྡན་མཚོ་ཆེ་ཤོས་དེ་ཡིན། གནམ་མཚོ་ཕྱུག་མོའི་དཀྱིལ་དུ་གླིང་ཕྲན་ཁག་གསུམ་ཡོད་ལ་ད་དུང་རྡོ་ཐལ་བྲག་ལས་གྲུབ་པའི་གླིང་ཕྲན་འདྲ་བ་ཞིག་ཀྱང་ཡོད་པ་དེའི་ཐོག་རྡོ་ཡི་ཀ་བ་དང་། ལྷུན་གྱིས་གྲུབ་པའི་རྡོ་ཟམ། བྲག་ཕུག་ལ་སོགས་པའི་ས་དབྱིབས་ཀྱི་ཆགས་ཚུལ་ངོ་མཚར་ཆེ་ཞིང་རང་བྱུང་གི་མཛེས་ཆོས་དུ་མ་དང་ལྡན། གནམ་མཚོ་ཕྱུག་མོ་འདི་ཉིད་བསྐལ་པའི་དུས་རིམ་གསུམ་པའི་ནང་ཧི་མ་ལ་ཡའི་རི་བོ་འགུལ་སྐྱོད་བྱེད་སྐབས་གསར་དུ་བྱུང་བ་ཞིག་ཡིན་ཞིང་། ད་ཕན་མི་ལོ་ཁྲི་ཚོ་གཅིག་ཙམ་རིང་བོད་ལྗོངས་ས་མཐོའི་གནམ་གཤིས་སྐམ་ཤས་ཇེ་ཆེར་སོང་སྟབས་མཚོ་འདི་ཆག་ཤུགས་ཆེན་པོ་བྱུང་ཡོད་པ་སྟེ། དེང་སྐབས་མཐོང་རྒྱུ་ཡོད་པའི་གནའ་བོའི་ཆུ་རིས་ཁག་གསུམ་ཡོད་པ་ལས་ཆུ་རིས་མཐོ་ཤོས་དེ་ད་ལྟའི་མཚོ་ངོས་ལས་སྤྱི་ཁྲེ་བརྒྱད་ཅུས་མཐོ་བ་ཡོད། མཚོ་དབུས་ཀྱི་གླིང་ཕྲན་ཐོག་ལོ་ལྟར་དཔྱིད་མཇུག་དང་དབྱར་སྟོད་གཉིས་ལ་ས་ཕྱོགས་གཞན་ནས་འཕུར་འོང་པའི་བྱ་རིགས་ཀྱིས་གླིང་ཕྲན་ཁེབས་པས་སྒོ་ང་ཡང་གང་འདོད་ལྟར་བསྒྲུག་རྒྱུ་ཡོད། ཡངས་ཤིང་རྒྱ་ཆེ་བའི་མཚོ་འགྲམ་གྱི་སྤང་ལྗོངས་ཐོག་སྤྲ་བ་དང་སྲོ་དྲེག་སོགས་རྩྭ་སྣ་མང་པོ་སྐྱེས་ཤིང་། དེ་རྒྱུད་ཀྱི་ས་ཆ་རྣམས་རྩྭ་ཆུ་འཛོམས་པའི་འབྲོག་ཐང་ཡིད་དུ་འོང་བ་ཞིག་ཡིན་པས་ལོ་ཧྲིལ་པོར་སེམས་ཅན་རྩྭ་ཁར་རྒྱག་ཆོག གནམ་མཚོ་ཕྱུག་མོའི་རྒྱུད་དུ་འབྲོང་དང་། གནའ་བ། རི་བོང་སོགས་རི་དྭགས་གཅན་གཟན་གྱི་རྒྱུ་བ་རྟག་ཏུ་མཆིས། མཚོ་འདི་ཅུང་ཚྭ་ཁུ་བ་དང་མཚོ་ནང་དུ་ཉ་རིགས་ཀྱི་ཐོན་ཁུངས་ཕུན་སུམ་ཚོགས་པོ་ཡོད་པས་ལོ་ལྟར་དཔྱིད་ཀ་ཤར་དུས་ཉ་མོ་འཛིན་པའི་དུས་ཚོད་ལེགས་ཤོས་ཡིན།
ཡར་འབྲོག་གཡུ་མཚོ། མཚོ་ཆེན་འདི་ནི་སྣ་དཀར་རྩེ་རྫོང་ཁོངས་སུ་གནས་ཤིང་། མཚོ་ངོས་ཀྱི་མཐོ་ཚད་རྒྱ་མཚོའི་ངོས་ལས་བརྩིས་སྤྱི་ཁྲེ་བཞི་སྟོང་བཞི་བརྒྱ་བཞི་བཅུ་ཞེ་གཅིག་དང་མཚོ་ངོས་ཀྱི་རྒྱ་ཁྱོན་སྤྱི་ལེ་གྲུ་བཞི་མ་དྲུག་བརྒྱ་སུམ་བཅུ་ལྷག་ཙམ་ཡོད་པ་དང་། མཚོ་འདིའི་མཐའ་སྐོར་གྱི་རིང་ཚད་སྤྱི་ལེ་གཏིང་ཚད་སྤྱི་ལེ་ཉིས་བརྒྱ་ལྔ་བཅུ་ལྷག་ཙམ་ཡོད་པ་དང་མཚོའི་གཏིང་ཚད་སྤྱི་ཁྲེ་སུམ་ཅུ་ནས་བཞི་བཅུ་བར་ཟིན་ཞིང་། མཚོའི་ཤར་རྒྱུད་དང་མཚོ་དབུས་ཀྱི་གཏིང་ཚད་རིང་ཤོས་ལ་སྤྱི་ཁྲེ་དྲུག་ཅུར་ཉེ་བ་ཡོད། མཚོ་འདི་ནི་བོད་ཀྱི་གཡུ་མཚོ་ གྲགས་ཅན་བཞིའི་ཡ་གྱལ་དུ་གཏོགས་﹙གཡུ་མཚོ་བཞི་ནི་ཡར་འབྲོག་གཡུ་མཚོ་དང་། ཕུ་མ་གཡུ་མཚོ། མ་ཕམ་གཡུ་མཚོ། དྭངས་ར་གཡུ་མཚོ་བཅས་སོ།﹚ཤིང་། དེ་ནི་ཆར་ཆུ་དང་། གངས་ཆུ། འཁྱག་རླུང་བཅས་ཀྱིས་ཁ་གསབ་བྱུང་བའི་མཚོ་ཞིག་ཡིན་ལ་འདི་ཡང་བོད་ལྗོངས་ས་མཐོའི་ཕྱི་སྣོད་ཀྱི་འཇིག་རྟེན་ཆགས་པའི་བརྒྱུད་པའི་རིམ་ནས་ཀོང་རོང་དུ་གྱུར་པར་ངེས། མཚོ་དང་ཐོག་ཡར་ཀླུང་གཙང་པོ་དང་འབྲེལ་བའི་ཕྱི་འབབ་མཚོ་མོ་ཞིག་ཡིན་རུང་མི་ལོ་ས་ཡ་གཅིག་གི་སྔ་རོལ་དུ་རི་རུད་ཆེན་པོ་ཞིག་བྱུང་ནས་ཡུལ་དཔལ་དིའི་ནུབ་རྒྱུད་སྤྱི་ལེ་ཉི་ཤུའི་མཚམས་ཀྱི་ཉེ་འདབས་སུ་རྨ་ཆུའི་སྟོད་རྒྱུད་ཀྱི་ལུང་གཞུང་འགག་སྟབས་མཚོ་འདི་ནང་འབབ་མཚོར་གྱུར། མཚོ་ནང་དུ་སྲོག་ཆགས་ཆུང་རིགས་མང་པོ་ཡོད་པས་ཉ་རིགས་འཚོ་རྟེན་ཕུན་སུམ་ཚོགས་པོ་ཡོད། འབྲེལ་ཡོད་ཙན་པས་ཚོད་དཔག་བྱས་པར་གཞིགས་ན་མཚོ་འདིའི་ནང་ཉ་རིགས་རྒྱ་མ་དུང་ཕྱུར་དྲུག་བར་ཡོད་ཚོད་ལ་བརྟེན་བོད་ཀྱི་ཉ་མཛོད་དུ་གྲགས། གཞན་ཡང་མཚོ་ཐོག་ཏུ་བྱ་ངུར་པ་དང་ཆུ་སྐྱར་སོགས་བྱ་རིགས་ཀྱང་མང་པོ་གནས་ཡོད། མཚོའི་མཐའ་སྐོར་དུ་རྩྭ་ཆུ་འཛོམས་པའི་རྩྭ་ཐང་མུའུ་བྱེ་བ་གཅིག་ཙམ་ཡོད་པས་བོད་ཀྱི་འབྲོག་ཐང་ཆེ་གྲས་ཤིག་ཡིན།
སྐྱེས་ཁམས་འཛུགས་སྐྱོང་།[རྩོམ་སྒྲིག]
སྐྱེས་ཁམས་འཛུགས་སྐྱོང་དང་ཁོར་ཡུག་སྲུང་སྐྱོབ་ལ་གྲུབ་འབྲས་རླབས་བུ་ཆེ་ཐོབ་ཡོད།བོད་རང་སྐྱོང་ལྗོངས་སྲིད་གཞུས་གིས་སྐྱེས་ཁམས་འཛུགས་སྐྱོང་དང་ཁོར་ཡུག་སྲུང་སྐྱོང་བྱ་རྒྱུའི་ཐད་འབད་འབུངས་ཧ་ཅང་ཆེན་པོ་བྱས་ཡོད།བོད་ལྗོངས་ཀྱི་སྐྱེས་ཁམས་འཛུགས་སྐྱོང་དང་ཁོར་ཡུག་སྲུང་སྐྱོབ་བྱེད་རྒྱུར་གྲུབ་འབྲས་རླབས་པོ་ཆེ་ཐོབ་ཡོད།གཙང་པོ་གཅིག་དང་ཆུ་བོ་གཉིས་ཏེ﹙ཡར་ཀླུང་གཙང་པོ་དང་།ལྷ་ས་སྐྱིད་ཆུ།མྱང་ཆུ་།﹚རྒྱུག་ཡུལ་དབུས་ཁུལ་དུ་ཞིང་ལས་ཕྱོགས་བསྡུས་ཀྱི་གསར་སྤེལ་དང་མཚོ་བོད་ལྕགས་ལམ་སོགས་སྐྱེས་ཁམས་ཁོར་ཡུག་ལེགས་བཅོས་བྱེད་རྒྱུ་གཙོ་གནད་དུ་བཟུང་བའི་ལས་གྲྭའི་རྣམ་གྲངས་ཁག་གཅིག་གསར་འཛུགས་བྱས་ཡོད།


text:
བཀའ་དྲིན་རྗེས་དྲན་གྱི་བརྟན་བཞུགས།
སྤྱི་ལོ་ ༢༠༡༢ ཟླ་ ༡༢ པའི་ཚེས་ ༢༩ ཉིན་རྒྱ་གར་ལྷོ་ཕྱོགས་ཀརྣ་ཊ་ཀའི་མངའ་སྡེ། ཅམ་རཱ་ཇཱུ་ན་གྷར་རྫོང་། ཀོ་ལེ་གྷལ་དོན་ལྡན་གླིང་གཞིས་སྤྱི་ཐུན་མོང་དང་། གྲུབ་དབང་རྫོགས་ཆེན་པའི་མཁན་སྤྲུལ་ལྷན་འཛོམས་ཐེངས་གསུམ་པའི་ཚོགས་བཅར་བ་རྣམས་ཀྱིས། གྲུབ་དབང་རྫོགས་ཆེན་ཡིད་བཞིན་ནོར་བུ་ཐུབ་བསྟན་འཇིགས་མེད་བློ་གསལ་དབང་པོ་མཆོག་གི་སྐུ་ཚེ་སྐལ་བརྒྱར་བརྟན་པ་དང་བཀའ་དྲིན་རྗེས་དྲན་གྱི་བརྟན་བཞུགས་རྒྱས་པ་ཞིག་ཕུལ་ཡོད་པ་རེད།
དེ་ཡང་སྤྱི་ལོ་ ༡༩༨༥ ལོ་ནས་༸སྐྱབས་མགོན་རྒྱལ་བ་རིན་པོ་ཆེ་མཆོག་གི་བཀའ་དགོངས་ལྟར། སྐྱབས་རྗེ་གྲུབ་དབང་རྫོགས་ཆེན་ཡིད་བཞིན་ནོར་བུ་མཆོག་དོན་ལྡན་གླིང་གཞིས་ཆགས་ཀྱི་སེར་སྐྱ་མི་མང་ཡོངས་ཀྱི་འདི་ཕྱིའི་སྐྱབས་གནས་ཀྱི་བླ་མར་ཆིབས་བསྒྱུར་གནང་ཞིང་། བྱེས་ཀྱི་སྔ་འགྱུར་གྲུབ་དབང་རྫོགས་ཆེན་དགོན་ཨོ་རྒྱན་བསམ་གཏན་ཆོས་གླིང་ཕྱག་བཏབ་གནང་བ་ནས་ས་གནས་མི་མང་གི་འཚོ་བ་དང་། ཤེས་ཡོན། འཕྲོན་བསྟེན་སོགས་ཚེ་འདི་དང་ཕྱི་མ་གཉིས་ཀྱི་བདེ་སྡུག་ལ་ཐུགས་ཁུར་ཆེར་བཞེས་གནང་སྟེ། ཕྱོགས་ཡོངས་ལ་གཟིགས་སྐྱོང་བླ་ན་མེད་པ་གནང་དང་གནང་བཞིན་ཡོད་པར་བརྟེན། སྤྱི་ལོ་ ༢༠༡༢ ལོའི་དོན་ལྡན་གླིང་ས་གནས་འཐུས་མིའི་ཚོགས་འདུ་སྐབས་ ༧ པའི་ཚོགས་དུས་ ༥ པའི་ཐོག་ས་གནས་གཞིས་ཆགས་འགོ་མང་ཡོངས་ནས་སྐྱབས་རྗེ་གྲུབ་དབང་རྫོགས་ཆེན་ཡིད་བཞིན་ནོར་བུ་མཆོག་ལ་བཀའ་དྲིན་རྗེས་དྲན་ཆེད། བརྟན་བཞུགས་རྒྱས་པ་ཞིག་འབུལ་རྒྱུའི་སྤྱི་མོས་གྲོས་ཆོད་བྱུང་སྟེ། རྡོ་གྲུབ་ཆེན་དགོན་པ་ནས་སྐྱབས་རྗེ་རྡོ་གྲུབ་རིན་པོའི་ཆེས་བླ་ཚབ་གདན་ཞུས་ཀྱིས་ཉིན་མང་པོའི་རིང་ལ་བླ་མ་རིག་འཛིན་འདུས་པའི་ཆོ་གའི་ཚོམ་བུ་ཚོགས་སྒྲུབ་སྔོན་དུ་བཏང་བ་དང་།
སྤྱི་ཚེས་ ༣༡ ཉིན་གྱི་ཞོགས་པ་ཆུ་ཚོད་ ༨ : ༣༠ ཐོག་དོན་ལྡན་གླིང་ས་གནས་འགོ་འཛིན་ཕུན་ཚོགས་རིང་ལགས་ཀྱིས་གཙོས་པའི། ས་གནས་འཐུས་ཚོགས་དང་། ས་གནས་རང་བདེན་ཚོགས་ཆུང་། ས་གནས་མཉམ་འབྲེལ། ས་གནས་ཀྱི་གཞིས་གྲོང་ཁག་གི་འཐུས་མི་དང་སྡེ་ཚན་གཞན་ཁག་གི་འཐུས་མི། དེ་བཞིན་སེར་སྐྱ་མི་མང་སུམ་བརྒྱ་བརྒལ་བ་དང་། གྲུབ་དབང་རྫོགས་ཆེན་པའི་མཁན་སྤྲུལ་ལྷན་འཛོམས་ཐེངས་གསུམ་པར་ཕེབས་པའི་རྫོགས་ཆེན་དགེ་མང་མཆོག་སྤྲུལ་རིན་པོ་ཆེ་མཆོག་དང་། སྐྱབས་རྗེ་རྡོ་གྲུབ་རིན་པོ་ཆེའི་བླ་ཚབ་བཅས་བོད་ཕྱི་ནང་གི་དགོན་སྡེ་ ༤༠ ལྷག་གི་བླ་སྤྲུལ་རྣམས་དང་། གཞན་ཡང་འཛམ་གླིང་ཤར་ནུབ་གྱི་རྫོགས་ཆེན་ཡིད་བཞིན་ནོར་བུའི་ཞལ་སློབ་དད་ལྡན་མི་མང་བཅས་མཉམ་འཛོམས་བྱུང་ཐོག སྐྱབས་རྗེ་གྲུབ་དབང་རྫོགས་ཆེན་ཡིད་བཞིན་ནོར་བུ་མཆོག་སྤོས་རྒྱ་སེར་ཕྲེང་གིས་གདན་ཞུས་བྱས་ཤིང་། གཙུག་ལག་ཁང་གི་འཕགས་ཚོགས་འདུའི་ཚོགས་མགོན་དུ་ཞབས་པད་གསེར་ཀྱི་ཁྲི་ལ་འཁོད་པ་དང་། ཐོག་མར་འཕགས་པ་བཀྲ་ཤིས་བརྒྱད་པའི་ཚིགས་སུ་བཅད་པས་མདུན་བསུས་ཏེ། བླ་མ་རིག་འཛིན་འདུས་པའི་ཆོ་ག་ལ་བརྟེན་པའི་བརྟན་བཞུགས་དངོས་ཀྱི་གསོལ་འདེབས་རྟེན་འབུལ་ཞུ་བའི་ཐོག་མར། འཕགས་ཡུལ་རྫོགས་ཆེན་ཤྲཱི་སེང་བཤད་གྲྭའི་ལས་ཐོག་མཁན་རབས་བཞི་པ་འཇམ་དཔལ་བསྟན་འཛིན་མཆོག་གིས་མཎྜལ་ལྗགས་བཤད་གནང་ཞིང་།
ས་གནས་གཞིས་སྤྱིའི་སྐུ་ཚབ་ས་གནས་འགོ་འཛིན་གྱིས་མཎྜལ་རྟེན་གསུམ་གྱིས་སྣེ་དྲངས་ཏེ། བརྟན་བཞུགས་འབུལ་ཚོན་བསྟར་འབུལ་ཞུས་ཡོད་པ་དང་། དེའི་རྗེས་སུ་དགེ་མང་མཆོག་སྤྲུལ་རིན་པོ་ཆེ་མཆོག་གིས་གཙོས་པའི་རྫོགས་ཆེན་ཀོང་སྤྲུལ་སོགས་བོད་ཕྱི་ནང་ནས་ཕེབས་པའི་དགོན་སྡེ་ཁག་ ༤༠ ལྷག་གི་བླ་སྤྲུལ་རྣམས་ཀྱིས་ཀྱང་རང་རང་སོ་སོའི་དགོན་པའི་ཚབ་བྱས་ནས་འབུལ་ཚན་བསྟར་འབུལ་ཞུས་ཡོད་པ་རེད་ལ། གཞན་ཡང་འཛམ་གླིང་ཤར་ནུབ་ནས་ཕེབས་པའི་དད་ལྡན་མི་མང་བཅས་ཀྱིས་ཀྱང་འབུལ་མཚོན་བསྟར་འབུལ་བྱས། དེའི་རྗེ་སུ་ས་གནས་སེར་སྐྱ་མང་ཚོགས་ལ་མཇལ་ཁ་གནང་སྐབས།
རྫོགས་ཆེན་ཡིད་བཞིན་ནོར་བུ་མཆོག་གིས་ “ཁྱེད་རྣམས་ཀྱིས་ཞབས་བརྟན་གསུང་གི་ཡོད་རེད། ཐུགས་སྨོན་གནང་གི་ཡོད་རེད། ཚེ་སྒྲུབ་གནང་གི་ཡོད་རེད། གང་ལྟར་བསྟན་པ་དང་སེམས་ཅན་ལ་ཕན་ཐོག་གི་ཡོད་ན་ཚེ་རིང་དགོས་ཀྱི་རེད། བསྟན་པ་དང་སེམས་ཅན་ལ་ཕན་མི་ཐོག་མཁན་ཞིག་ཡིན་ན་ཚེ་རིང་མ་དགོས་པ་ཞིག་རེད། གནད་འགག་དེ་ལ་ཐུག་བསྡད་ཡོད་རེད། དེ་འདྲ་ཡིན་ཙང་གང་ལྟར་ང་བསྡད་པའི་རིང་ལ་བསྟན་པ་ལ་ཞབས་ཕྱི་ཞུ་རྒྱུ་དེ་ང་རང་གི་ལས་འགན་འདྲ་པོ་དེ་ཡིན། ” ཅེས་དང་། གཞན་ཡང་མི་མང་གིས་ཆོས་དང་དགེ་བ་སྒྲུབ་རྒྱུ་དང་། དགོན་པའི་ངོས་ནས་ཀྱང་ཆོས་ཆོས་སུ་འགྲོ་བའི་ལས་ཀ་བྱེད་དགོས་སྐོར་ཀྱི་བཀའ་སློབ་གནང་ཡོད་པ་བཅས་གསར་འགྱུར་མདོར་བསྡུས་སུ། །


text:
༈ སྟག་ཚང་རས་པ་སྐུ་ཕྲེང་གཉིས་པ་མཚོ་སྐྱེས་རྡོ་རྗེ་ནི། རྗེ་གོང་མའི་ཞལ་ཆེམས་སུ། ང་ཧེ་མི་ནས་ལྷོ་ཕྱོགས་ཆུ་བོ་ཆེན་པོ་བརྒལ་བའི་ལྗོངས་གནྡྷོ་ལ་དང་ཉེ་བའི་ཡུལ་དུ་འགྲོ་རྒྱུ་ཡིན་ཞེས་གསུངས་པ་ལྟར། ཆོས་རྒྱལ་བདེ་ལྡན་རྣམ་རྒྱལ་གྱི་དུས། གར་ཞ་གུ་རང་མཁར་གྱི་ལྷ་ལྕམ་གྱི་སྲས་སུ། ཡ་ནམ་མཚོ་འགྲམ་དུ་རབ་བྱུང་བཅུ་གཅིག་པའི་ཤིང་ལུག་༼༡༦༥༥༽ལོ་ཙམ་ལ་སྐུ་འཁྲུངས། དེའི་ཕྱིར་མཚན་ཡང་མཚོ་སྐྱེས་རྡོ་རྗེ་ཞེས་གསོལ། དགོན་པ་གསར་བཞེངས་དང༌། མགོན་པོའི་དབང་ཆོག་བཙུགས། དངུལ་གྱི་གདུང་རྟེན་དང༌། གཞན་ཡང་མཆོད་རྫས་མང་དུ་བསྐྲུན། ཟངས་དཀར་ཨ་ཏིང་གྲུབ་ཆེན་གྱི་རྣམ་ཐར་ལས། ཟངས་དཀར་རྒྱལ་པོ་བདེ་མཆོག་དང་ཁྲི་རྒྱལ་མོ་གཉིས་ཀྱིས་ཡུལ་དེར་གདན་ཞུས་ལྟར་ཀ་ནི་ཀ་དང་རྫོང་ཁུལ་དུ་ཕེབས། རྒྱལ་བུ་རྣམས་ཀྱི་སྐྲ་ཕུད་དང་མི་མང་ལ་ཚེ་དབང་སོགས་བཀའ་ཆོས་མང་པོ་གནང༌། བརྒྱ་འབུལ་ཕུལ་བར་གསུངས། དགུང་ན་ཕྲ་མོ་ལ་ཞི་བར་གཤེགས་པར་གྲགས་སོ། །
སྟག་ཚང་རས་པ་སྐུ་ཕྲེང་གཉིས་པ་མཚོ་སྐྱེས་རྡོ་རྗེའི་རྣམ་ཐར།
- སྐུ་ཕྲེང་གསུམ་པ་བདེ་ཆེན་རྡོ་རྗེའི་རྣམ་ཐར།
- སྟག་ཚང་རས་པ་ངག་དབང་རྒྱ་མཚོའི་རྣམ་ཐར།


text:
རྩོམ་པ་པོ། བོན་ནག་ཚང་ཡེ་ཤེས་བློ་གྲོས། རྩོམ་ཁུངས། རེབ་གོང་བོན་མང་དྲ་བ།
སྔོན་གླེང་།
འདས་པའི་ལོ་ཁ་ཤས་ཀྱི་སྔོན་ནས་ཀོང་ཙེ་ཡི་རྗེས་ཤུལ་ལ་ཟུར་ཙམ་རེ་ལྟ་ཁུལ་བྱས་པ་ཡིན། ད་ལོའི་རྒྱ་ཟླ་བཅུ་བའི་ཚེས་གཉིས་ཉིན་དངོས་སུ་ག་ཅུའི་མཁར་ཤུལ་དང་མཆོད་རྟེན་རིང་མོ་སོགས་དངོས་འཚོལ་ཐོག་མཇལ་བ་ཡིན། མཆོད་རྟེན་རིང་མོ་ནི་ལེན་ཧྭའ་གྲོང་ཁྱེར་གྱི་ཉེ་འགྲམ་ན་དབུ་འཕང་གནམ་ཏུ་ཟུག་ཅིང་རབ་ཏུ་རྔམ་བརྗིད་དང་ལྡན་པའི་སྒོ་ནས་འདས་པའི་ལོ་ངོ་སྟོང་ཕྲག་མང་པོའི་ལོ་རྒྱུས་ཀྱི་རྒྱབ་ལྗོངས་གསོན་པོ་ཞིག་ངོམ་ཞིང་གང་ལ་འཁྲེང་སེམས་དང་བཅས་པའི་ཁེར་རྐྱང་གི་ངང་དུ་གྲོང་ངེར་འགྲེང་བཞིན་འདུག
དངོས་གླེང་།
དངོས་བརྗོད་རིང་ལུགས་ཀྱི་ལྟ་བའི་ཐོག་ནས་བཤད་ན་མདོ་སྨད་དང་ཡང་སྒོས་སུ་ག་ཅུ་ཡི་གཞོང་བ་འདི་ལ་བོད་རང་གི་ཐུན་མོངས་མ་ཡིན་པའི་རིག་པའི་གཞུང་ལུགས་ཧ་ཅང་གི་ལོ་རབས་སྔ་མོ་ནས་དར་ཡོད་ལ་ཡོད་པའི་བདེན་རྟགས་ཀྱང་འདྲ་མིན་དངོས་ཐོག་བདེན་འཚོལ་གྱི་སྒོ་ནས་ལོ་རྒྱུས་ཀྱིས་གསལ་བཤད་བྱེད་བཞིན་འདུག གཞོང་བ་འདི་ལ་ཤེས་རིག་གི་འོད་སྣང་ཐོག་མར་སྒྲོན་མཁན་དེ་ཀོང་ཙེ་འཕྲུལ་རྒྱལ་དང་ཁོང་གི་ཚ་བོ་འཕྲུལ་བུ་ཆུང་སོགས་ཡིན་པར་སྙམ། ཅིའི་ཕྱིར་ན། མཆོད་རྟེན་རིང་མོ་དང་། ཀོང་ཙེས་བཞེངས་པའི་འཇམ་དབྱང་ལྷ་ཁང་། ཀོང་ཙེས་བཞེངས་པའི་བྱམས་པ་འབུམ་གླིང་གི་བྱམས་སྐུ་སོགས་ཀྱིས་མཚོན་ཐུབ། དུས་རབས་ཤིག་གི་བར་སྐབས་སུ་ཐུབ་བསྟན་རིག་གནས་ཡང་དར་བར་བྱས་སོ།།
ག་ཅུ་ཞེས་པའི་མིང་བརྡ་འབྲི་སྟངས་ཀྱི་ཐད་ལ་ཡང་མང་པོ་ཞིག་ཡོད། ཀྭ་ཅུ ( བོད་ཡིག་བརྡ་རྙིང་ཚིག་མཛོད ) དང་། ག་ཆུ ( འདུལ་བ་ཀུན་འདུས་ཀྱི་འགྲེལ་བ་འཕྲུལ་གྱི་སྒྲོལ་མེ ) ། ག་ཅུ ( མདོ་དྲི་མེད་གཟི་བརྗིད ) ། ག་ཅུ( ཏུན་ཧོང་གཏེར་ཡིག )། ཀ་ཇུ ( མདོ་སྨད་ཆོས་འབྱུང ) སོགས་གཞུང་མང་པོ་ཞིག་ཡོད་ལ་མིང་གི་གོ་དོན་གྱི་ཆ་ནས་ས་གནས་ཀྱི་མིང་ཡིན་ལ་འདོད་རྒྱལ་དང་རྗེས་གྲུབ་གཉིས་ལས་འདོད་རྒྱལ་ལས་མ་འདས་པར་སྙམ།
སྤྱིར་མཆོད་རྟེན་ལ་བཟོ་དབྱིབས་འདྲ་མིན་ཡོད་པ་དང་། བན་དང་བོན་གང་ཡིན་ཡང་མཆོད་རྟེན་གྱི་བཟོ་དབྱིབས་ལ་གཅིག་གྱུར་གྱི་འདི་ཞེས་པའི་ངེས་གཏད་མེད། བོན་ལུགས་ནས་ཀྱང་ཀློང་ལས་ཅི་ཡང་སྤྲུལ་བའི་མཆོད་རྟེན་བརྒྱ་དང་ཉི་ཤུའི་བཟོ་དབྱིབས་ཀྱང་མི་འདྲ་བར་གནས་ཡོད། ག་ཅུའི་མཆོད་རྟེན་རིང་མོ་འདི་ཡི་བཟོ་དབྱིབས་ནི་ཟུར་བཞི་གླིང་བརྒྱད་དུ་གྲུབ་ཅིང་རྩ་བ་སྤར་ཁ་བརྒྱད་ཀྱི་ཕྱག་བརྒྱས་བསྐོར་ཡོད། ཕྱོགས་གཅིག་ནས་ལྟོས་ན་བཀྲ་ཤིས་སྒོ་མང་མཆོད་རྟེན་དང་བཟོ་དབྱིབས་ཅུང་མཚུངས་ལ་ཕྱོགས་གཅིག་ནས་ལྟོས་ན་ཤར་རྒྱལ་མོ་རོང་གི་ཟུར་དྲུག་ཟུར་བརྒྱད་ཅན་གྱི་གསས་མཁར་རིང་མོ་ཞིག་གི་རྣམ་པ་དང་ཡོངས་སུ་འདྲ་བར་མངོན་ཡོད།
ག་ཅུའི་མཆོད་རྟེན་རིང་མོ་འདི་ཡི་བཟོ་སྐྲུན་པ་ཐོག་མ་དེ་སུ་ཡིན་ཞེ་ན་མདོ་སྨད་ཆོས་འབྱུང་ལས། མཁར་གྱི་ཕྱི་རོལ་ཏུ་ཐཱ་རི་ཟི་སྟེ་མཆོད་རྟེན་རིང་མོ་ནི། གནའ་གཏམ་ངག་རྒྱུན་དུ། ཀོང་ཙེ་འཕྲུལ་རྒྱལ་གྱི་བུས་ནུབ་གཅིག་ལ་བཞེངས་ཟེར། རྒྱུ་སོ་ཕག་ལྟ་བུ་ལ་ཁང་བུ་བརྩེགས་པའི་བཟོ་དབྱིབས་ངོ་མཚར་བ་སྣང1 ཞེས་བཀོད་ཡོད། ཡང་སྙིང་ཀོང་ཙེ་ཡི་བུ་ཞེས་པ་དེ་གང་ལ་ངོས་འཛིན། བཀའ་ཆེམས་ཀ་ཁོལ་མ་ལས། ཤར་ཕྱོགས་རྒྱ་ནག་གི་ཡུལ་གྲོང་འཁྱེར་ཀེ་ཤི་ཁྲི་སྒོ་བྱ་བ་ན། རྒྱལ་པོ་ཀོང་རྩེ(ཙེ) འཕྲུལ་ཆུང་བྱ་བ་ལ་ལྷ་ཅིག་ཨོང་ཅོང་བྱ་བ 2 ཞེས་དང་། ཚིག་དེ་རྒྱས་པར་བཀྲལ་བ་མདོ་སྨད་ཆོས་འབྱུང་ལས། དཔྱོད་ལྡན་འགའ་ཞིག་གིས་མ་ཎི་བཀའ་འབུམ་དུ། རྒྱ་ནག་ཀེ་ཤིང་ཁྲི་སྒོ་ནས་རྒྱ་རྗེ་ཀོང་ཙེ་འཕྲུལ་གྱི་རྒྱལ་པོའི་སྲས་ཀོང་ཙེ་འཕྲུལ་ཆུང་བྱ་བའི་སྲས་མོ་ལྷ་ཅིག་ཀོང་ཇོ 3 ཞེས་བཀོད་ཡོད། འདི་དག་ལ་གཞིག་ན་འཕྲུལ་བུ་ཆུང་ནི་ཀོང་ཙེ་ཡི་སྲས་ལ་ངོས་བཟུང་བ་དང་མཆོད་རྟེན་རིང་མོ་ཡི་བཟོ་སྐྲུན་པ་ཐོག་མ་དེ་ཡང་དོན་ལ་འཕྲུལ་བུ་ཆུང་ཡིན་པར་བརྗོད་འདུག
གཞུང་འདིའི་ནང་གི་ནོར་དོགས་དེ་གང་རེད་ཅེ་ན་འཕྲུལ་བུ་ཆུང་ནི་ཀོང་ཙེ་ཡི་སྲས་མ་ཡིན་ལ་ཀོང་ཙེ་ཡི་ཚ་བོ་དང་སྟོན་པ་གཤེན་རབ་ཀྱི་སྐུ་སྲས་ཡིན་པ་དཔྱོད་ལྡན་འགའ་ཞིག་གིས་མཁྱེན་རྟོགས་བྱུང་མེད། བོན་གྱི་གཞུང་ལུགས་མདོ་གཟེར་མིག་དང་མདོ་དྲི་མེད་གཟི་བརྗིད་ན་འདིའི་སྐོར་ཅུང་གསལ་བར་ཡོད།
སྟོན་པ་གཤེན་རབ་ཀྱི་རྣམ་ཐར་རྒྱས་པ་མདོ་དྲི་མེད་གཟི་བརྗིད་ལས། ཁྲུས་བདག་སྤང་ལ་གནམ་གཤེན་ཁྱོད། འདི་ནས་འཛམ་གླིང་ཤར་ཕྱོགས་ཀྱི། ག་ཅུ་རྒྱ་ཡི་རྒྱལ་ས་རུ། ཅི་ཙེ་འཕྲུལ་གྱི་རྒྱལ་པོར་འཁྲུངས། བདུད་རྒྱལ་འཁོར་བས་བསྒྱུར་བ་ཡི། མི་མཐུན་ལོག་པའི་རྩིས་སྦྱོར་ལ། གཙུག་ལག་འཕྲུལ་གྱི་གབ་ཙེར་བསྒྱུར། བསྟན་པའི་མཐའ་ཡུན་བརྟན་པར་གྱིས། དེ་ནས་འོག་མིན་གནས་སུ་གྲུབ 4 ཅེས་གསུངས་ཡོད་ལ། འདིའི་ནང་གི་ཅི་ཙེ་འཕྲུལ་གྱི་རྒྱལ་པོ་དེས་ག་ཅུའི་གཞོང་བ་རུ་གབ་ཙེའམ་རྩིས་ཀྱི་བསྟན་པ་ཁྱབ་བདལ་དུ་བཏང་བ་ངེས་ལ་ཅི་ཙེ་འཕྲུལ་གྱི་རྒྱལ་པོ་དེ་ཡང་སྙིང་ཀོང་ཙེ་འཕྲུལ་རྒྱལ་དང་ཀོང་ཚ་འཕྲུལ་བུ་ཆུང་སོགས་གང་ཡིན་པ་ཐག་གཅོད་དཀའ་བར་སྙམ།
དངོས་ཡོད་ཀྱི་དཔེ་གཞུང་འདི་དག་ལས་ང་ཚོས་ཟུར་ཙམ་གོ་ཐུབ་པ་ནི་ག་ཅུའི་གཞོང་བ་འདི་ལ་བོད་ཀྱི་ཤེས་རིག་སྔ་མོ་ནས་དར་ཡོད་པ་དང་། ཀོང་ཙེ་ཁུ་ཚ་དག་གི་རྗེས་ཤུལ་ད་རུང་མ་ཡལ་བར་གནས་ཡོད་པ་ང་ཚོས་ཤེས་རྟོགས་བྱུང་ཐུབ་ལ་ནམ་ཞིག་གི་ལོ་ལ་བཞེངས་པ་ཡིན་ནམ་ཞེ་ན། འདི་ཡི་ལོ་ཞེས་པའི་གསལ་ཁ་མ་ངེས་ན་ཡང་ཀོང་ཙེ་དང་ཁོང་གི་ཚ་བུ་འཕྲུལ་བུ་ཆུང་གཉིས་སྐྱེས་པའི་ལོ་ཚིགས་ནི། བོན་གྱི་ལོ་རྒྱུས་ཡིག་ཆ་ཕྱོགས་སྒྲིག་ལས། སྤྱི་ལོའི་སྔོན་གྱི་ལོ ( ༡༣༦༡༦ ) དང ( ༡༣༥༥༦ )སྟོན་པ་གཤེན་རབ་གཤེན་ལོ་ཉེར་ལྔའི་སྐབས་སུ་རྒྱ་རྗེ་ཀོང་ཙེ་འཕྲུལ་རྒྱལ་གྱིས་གསས་ཁང་དཀར་ནག་བཀྲ་གསལ་འབར་གྱི་མགོན་དུ་རྣམ་པར་རྒྱལ་བའི་སྐུ་བཞེངས་བདུད་སྲིན་གཡུལ་ངོ་བཟློག་ནས་རབ་གནས་མཛད 5 ཅེས་དང་། ཡང་དེ་ཉིད་ལས། སྤྱི་ལོ་སྔོན་གྱི་ལོ ( ༡༣༡༡༦ ) དང ( ༡༣༠༧༦ ) སྟོན་པ་གཤེན་རབ་གཤེན་ལོ་སུམ་བཅུ་པའི་སྐབས་སུ་རྒྱ་བཟའ་འཕྲུལ་སྒྱུར་ལ་རྒྱལ་སྲས་ཀོང་ཚ་འཕྲུལ་བུ་འཁྲུངས་པ་དེ་ལ་གཙུག་ལག་རྩིས་རྒྱུད་བསྟན་པ་གཉེར་གཏད་མཛད 6 ཅེས་བཀོད་པ་ལ་གཞིག་ན་ཀོང་ཙེ་ཁུ་ཚ་གཉིས་ཀ་ཕལ་ཆེར་སྤྱི་ལོའི་སྔོན་གྱི་ལོ ( ༡༣༠༧༦ )ཡན་གྱི་བོད་མི་ཞིག་ཡིན་པ་ངེས་ཐུབ་ལ་སྐུ་ཚེ་སྨད་ཀྱི་ཆ་ལ་མདོ་སྨད་དུ་ཕེབས་ནས་བསྟན་པ་སྤེལ་བ་ལོས་ཡིན་སྙམ་པའི་སྣང་ཚུལ་བྱུང་།
ཀོང་ཙེ་ཁུ་ཚ་སོགས་མདོ་སྨད་དུ་ཕེབས་ནས་ཞང་བོད་ཤེས་རིག་དར་སྤེལ་བཏང་བའི་ལོ་རྒྱུས་ནི་བོན་གྱི་རིག་གཞུང་ན་མང་པོ་མི་གསལ་ལ་མཁར་ནག་ཆོས་འབྱུང་སོགས་ན་ཅུང་གསལ་བའི་ཁུངས་དེ་གང་ན་ཡོད་པ་དང་སུ་ཡིས་བྲིས་པ། ཇི་ལྟར་འཇིག་པ་སོགས་ལ་ངེས་པར་དུ་དཔྱད་དགོས་པ་ཞིག་རེད། མདོ་སྨད་ཆོས་འབྱུང་ལས། འཕགས་པའི་གྲྭ་ཆེན་བཞིས་མདོ་སྨད་ལྷོ་རྒྱུད་ཀྱི་བོན་བསྒྱུར་ཏེ་སོ་སོས་གནས་གཞི་བརྩིགས 7 ཤེས་དང་། བྱ་ཁྱུང་གདན་རབས་ལས། ས་སྐྱའི་འགྲོ་མགོན་འཕགས་པ་སློབ་མ་གྲྭ་ཆེན་བཞི་ཡོད་པའི་གཅིག་ལ་ཏཱ་དབོན་དྲུང་རིན་ཆེན་གྲགས་ཟེར། འདིས་འཕགས་བོད་དུ་བྱོན་པའི་སྐུ་ཚབ་མཛད། ཧོར་རྒྱལ་པོས་འཕགས་པ་དང་མཚུངས་པར་བཀུར། ཤིང་ཀུན་དཔལ་གྱི་སྡེ་ཆེན་སོགས་གདན་ས་གསུམ་གྲགས་པའི་སྡེ་ཆེན་བཙུགས། དེའི་དབོན་པོ་དྲུང་མཛེས་པའི་ཏོག་གམ་དཀོན་མཆོག་རིན་ཆེན་ཏེ་ཁུ་དབོན་གཉིས་ཀའང་འགྲོ་མགོན་འཕགས་པའི་དངོས་སློབ་ཡིན། རྨ་ཆེན་གངས་ལ་ཐུག་པའི་བར་གྱི་མདོ་སྨད་ཀྱི་བོན་མཐའ་དག་བནྡེར་བསྒྱུར་བ་སོགས་ཕྱག་རྗེས་ཆེ 8 ཞེས་གསུངས་པ་དག་ལ་གཞིན་ན་མདོ་སྨད་དུ་བོན་བསྟན་དར་བའི་བྱུང་རབས་ཀྱི་ལོ་རྒྱུས་རྣམས་འཕགས་པའི་གྲྭ་ཆེན་བཞི་ཡི་དུས་སྐབས་སུ་འཇིག་གནས་ཐིམ་གསུམ་བྱས་པ་ཤེས་ཐུབ།
ད་སྐབས་ཀྱི་དུས་འདི་ལ་ག་ཅུའི་མཆོད་རྟེན་རིང་མོ་ནི་རྒྱའི་ཏོ་ལུགས་པས་བཟུང་ཡོད་ལ་ཏོ་ལུགས་པས་ནམ་ཞིག་བཟུང་བའི་ལོ་ཚིགས་བོད་ཀྱི་ཡིག་ཚང་ན་གསལ་བོ་མེད་ན་ཡང་མདོ་སྨད་ཆོས་འབྱུང་ལས། ཕྱིས་སུ་བར་དུ་བྱ་ཚང་ཆུད་པའི་སེར་ཁ་བྱུང་བར། ཉིན་གཅིག་ཏོའུ་ཞིན་ཞིག་འོང་། ལྷ་ཁང་འཁྱམས་ནས་བསྡད། དེ་ནུབ་རླུང་དམར་དྲག་པོ་ནམ་ལང་བར་དུ་གཡོ་བ་བྱུང་བའི་ཕྱི་ཉིན་གས་སྲུབ་མི་མངོན་པར་བྱ་ཚང་ཐང་ལ་བྲུལ། རྩེ་མོ་ན་རྩེ་གསུམ་འགའ་རེ་ཡོད་པའི་གཅིག་དང་ཧ་ཤང་ཡང་མི་སྣང་། 9 ཞེས་གསུངས་ཤིང་ཧ་ཤང་སྐབས་འཕྲད་དེ་མ་སྣང་ཡང་མཆོད་རྟེན་རིང་མོ་བཟུང་བའི་མགོ་བརྩམས་འདུག རྒྱའི་ཏོ་ལུགས་པ་བང་ཙོང་ཉན་གྱིས་བསྒྲིགས་པའི་ཀན་སུའུ་ལེན་ཞ་བན་ཧྲོའི་ཀོན་ཞེས་པའི་ནང་དུ་ཅུང་སྔ་མོའི་དུས་སུ་ཏོ་ལུགས་བྱུང་བར་མངོན། གང་ལྟར་ག་ཅུའི་མཆོད་རྟེན་རིང་མོ་ནི་ཀོང་ཙེ་ཁུ་ཚ་དག་གིས་བཞེངས་ཤིང་ཕྱིས་སུ་རིམ་གྱིས་རིམ་གྱིས་ཏོ་ལུགས་སོགས་ཀྱིས་བཟུང་ནས་མཆོད་རྟེན་རིང་མོ་འདི་མ་འཇིག་པར་ད་ལྟའི་བར་དུ་གནས་ཐུབ་པ་བྱུང་།
མཇུག་གཏམ།
ག་ཅུའི་ཕྱོགས་ནི་རྒྱའི་ཡུལ་ཁོ་ན་མ་ཡིན་པར་བོད་དང་བོད་ཀྱི་ཤེས་རིག་གི་རྫོང་འཐུག་པོ་འདྲ་ཡོད་པའི་ས་གནས་ཞིག་ཏུ་འཁུམས། ཅིའི་ཕྱིར་ན། ཆེས་གདོད་མའི་དུས་སྐབས་སུ་དར་བའི་འབུམ་གླིང་བྱམས་སྐུ་དང་མཆོད་རྟེན་དཀར་པོ། མཆོད་རྟེན་རིང་མོ་སོགས་ཡོད་པས་ཡིན། ད་རུང་མུ་མཐུད་དུ་ག་ཅུའི་ཕྱོགས་འདི་ལ་བོད་པ་ཚོས་ཤེས་རིག་ཞིབ་འཇུག་གི་ཁ་ཕྱོགས་ཆེ་བར་བཏང་ནས་ཞིབ་འཇུག་བྱ་རྒྱུ་ནི་བོད་ཀྱི་དགོས་ངེས་ཤིག་ཏུ་འདོད་དོ།།
༢༠༡༧ ,༧ ,༨ ཉིན་བྲིས།
༡༽ བྲག་སྒོམ་པའི་མདོ་སྨད་ཆོས་འབྱུང་གི་ཤོག་གྲངས ༥༨༤ ན་གསལ། ཀན་སུའུ་མི་རིགས་དཔེ་སྐྲུན་ཁང་གིས་བསྐྲུན།
༢༽ བཀའ་ཆེམས་ཀ་ཁོལ་མའི་ཤོག་གྲངས ༡༢༧ ན་གསལ། ཀན་སུའུ་མི་རིགས་དཔེ་སྐྲུན་ཁང་གིས་བསྐྲུན།
༣༽ མདོ་སྨད་ཆོས་འབྱུང་གི་ཤོག་གྲངས ༢༢༨ ན་གསལ། ཀན་སུའུ་མི་རིགས་དཔེ་སྐྲུན་ཁང་གིས་བསྐྲུན།
༤༽ དྲི་མེད་གཟི་བརྗིད། པོད་བཅུ་གཉིས་པའི་ཤོག་གྲངས ༥༠༩ ན་གསལ། བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་གིས་བསྐྲུན།
༥༽ བོན་གྱི་ལོ་རྒྱུས་ཡིག་ཆ་ཕྱོགས་སྒྲིག་གི་ཤོག་གྲངས ༤༤༣ ན་གསལ། བོད་ལྗོངས་བོད་ཡིག་དཔེ་རྙིང་དཔེ་སྐྲུན་ཁང་གིས་བསྐྲུན།
༦༽ བོན་གྱི་ལོ་རྒྱུས་ཡིག་ཆ་ཕྱོགས་སྒྲིག་གི་ཤོག་གྲངས ༤༤༤ ན་གསལ
༧༽ མདོ་སྨད་ཆོས་འབྱུང་གི་ཤོག་གྲངས ༢༡ ན་གསལ། ཀན་སུའུ་མི་རིགས་དཔེ་སྐྲུན་ཁང་གིས་བསྐྲུན།
༨༽ ཚེ་ཏན་གསུང་འབུམ། གླེགས་བམ་གསུམ་པ། བྱ་ཁྱུང་གདན་རབས་ཀྱི་ཤོག་གྲངས ༥༧ ན་གསལ། མི་རིགས་དཔེ་སྐྲུན་ཁང་གིས་བསྐྲུན།
༩༽ མདོ་སྨད་ཆོས་འབྱུང་གི་ཤོག་གྲངས ༥༨༥ ན་གསལ། ཀན་སུའུ་མི་རིགས་དཔེ་སྐྲུན་ཁང་གིས་བསྐྲུན།


text:
ཁ་སང་མོན་རྟ་དབང་ཁུལ་གྱི་ཆོས་འབྲེལ་གྲུབ་སྐབས་༧གོང་ས་མཆོག་གིས་ཁུལ་དེའི་མང་ཚོགས་ཀྱིས་དད་པ་དམ་ཚིག་གཡོ་བ་མེད་པ་དང་ཆོས་དོན་གཉེར་ཆེན་པོ་གནང་བཞིན་པར་ཧ་ཅང་ཐུགས་དགྱེས་པོ་བྱུང་ཡོད་སྐོར་གསུངས་འདུག
༧གོང་ས་མཆོག་ནས་རྒྱ་གར་བྱང་ཤར་ཁུལ་གྱི་ཨ་སམ་དང་ཨ་རུ་ན་ཅལ་མངའ་སྡེའི་ནང་ཟླ་ཕྱེད་མ་ཟིན་ཙམ་གྱི་རིང་ཆོས་ཕྱོགས་ཀྱི་མཛད་འཕྲིན་བསྐྱངས་གྲུབ་སྟེ། དེ་རིང་སྔ་དྲོའི་ཆུ་ཚོད་ ༡༡ མ་ཟིན་ཙམ་གྱི་ཐོག་དྷ་རམ་ས་ལ་ཁུལ་གྱི་གཞུང་མང་གཉིས་ཀྱི་ཕེབས་བསུའི་ཁྲོད་གྷ་གྷིལ་གནམ་ཐང་ནས་བཞུགས་སྒར་ཕོ་བྲང་དུ་ཞབས་སོར་བཀོད་སོང་།
ཁ་སང་ཕྱི་ཚེས་ ༡༡ ཉིན་མོན་རྟ་དབང་དགོན་གྱི་ཉིན་གྲངས་ ༣ རིང་གི་ཆོས་འབྲེལ་ལེགས་པར་གྲུབ་སྟེ། དད་ལྡན་ཆོས་ཞུ་བ་ ༣༥༠༠ བརྒལ་བར་བཀའ་སློབ་གནང་སྐབས། ཁྱེད་རང་ཚོ་དངོས་གནས་དད་པ་དང་དམ་ཚིག ལ་རྒྱ་གཡོ་བ་མེད་པ་བྱས་པར་ངོས་རང་ཡང་ཧ་ཅང་དགའ་པོ་བྱུང་། དོན་གཉེར་ཧ་ཅང་ཆེན་པོ་འདུག ཧ་ཅང་དགའ་པོ་བྱུང་། བླ་མ་དང་སློབ་མ་ཐུག་སྐབས་ལས་སུ་བྱ་བ་འདི་ཆོས་འཆད་རྒྱུ་དེ་རེད། ངོས་ཀྱིས་ནམ་རྒྱུན་ཆོས་བཤད་སྐབས་ལམ་སང་དལ་འབྱོར་དོན་ཆེན་རྙེད་དཀའ་བ་དང་། བཤེས་གཉེན་བསྟེན་ཚུལ་ཟེར་བའི་གྲས་ཀྱི་འགྲོ་སྟངས་སྤྱིར་དེ་རང་རེད། འོན་ཀྱང་སྔོན་ལ་ནང་ཆོས་ངོ་སྤྲོད་བྱས་ཏེ་ནང་པའི་ཆོས་ཀྱི་ཁྱད་ཆོས་འདི་ནང་པའི་ལྟ་གྲུབ་ཐོག་ནས་ཡོང་བཞིན་ཡོད། ཆོས་རྐྱང་རྐྱང་ཐོག་ནས་བཤད་པ་ཡིན་ན་ཚན་རིག་པ་དང་ལྷན་དེ་ཙམ་འབྲེལ་བ་བྱེད་ཐུབ་རྒྱུ་མ་རེད། ནང་པའི་ལྟ་གྲུབ་ཐོག་ནས་བཤད་པ་ཡིན་ན་ཚན་རིག་པ་དང་འབྲེལ་བ་ཧ་ཅང་ཡོང་ཐུབ་ཀྱི་འདུག དད་པ་བྱས་ནས་རང་གི་སྟོན་པ་ལ་སྨོན་ལམ་བརྒྱབ་པ་དེ་གཅིག་པུས་འགྲིག་གི་ཡོད་ན། བཀའ་འགྱུར་པོ་ཏི་བརྒྱ་དགོས་པ་མེད། ངོས་ཀྱིས་ཆོས་ལུགས་ཚང་མར་གུས་ཞབས་བྱེད་ཀྱི་ཡོད། དད་པ་དང་གུས་པ་གཉིས་དབྱེ་བ་ཕྱེས་ཏེ་དད་པ་བྱེད་ས་ཆོས་དང་། གུས་པ་འདི་ཆོས་ལུགས་ཚང་མར་བྱེད་ཀྱི་ཡོད། ཅེས་སོགས་ཀྱི་བཀའ་གནང་སྟེ་རྗེས་སུ་ཡང་སླར་མཇལ་ཡོང་ཞེས་གསུངས་འདུག
སྐུ་སྒེར་དྲ་བའི་མཛད་འཆར་ལྟར་ན། འབྱུང་འགྱུར་ཕྱི་ཟླ་ ༥ ཚེས་ ༡༢ ཉིན་ཧི་མ་ཅལ་མངའ་སྡེའི་མ་ན་ལི་རུ་ཡོད་པའི་རྙིང་མའི་དགོན་པ་རུ་ཚེ་དཔག་མེད་ཀྱི་ཚེ་དབང་ཆོས་འབྲེལ་བསྩལ་རྒྱུ་དང་། དེ་ནས་རིམ་བཞིན་ཧི་མ་ཅལ་མངའ་སྡེའི་ཇ་སི་པཱ་དང་འཕགས་པ་(Triloknath)ལྷ་ཁང་། བྲང་དཀར་དགོན་པ་སོགས་སུ་ཆོས་འབྲེལ་བཀའ་དྲིན་བསྐྱང་རྒྱུ་ཡིན་འདུག
གསར་འགོད་པ། པདྨ་མཚོ།


text:
བོད་ཀྱི་རྡུང་ལེན་པ་རྡོ་རེད་ངོ་སྤྲོད་མདོར་བསྡུས།
དགེ་རྒན་རྡོ་རེད་ལགས་ནི་གནམ་ཞབས་ཀྱི་རྨ་ཁུགས་དང་བོ་སྟེ།བོད་ཀྱི་རྒྱལ་བོ་འདུས་སྲོང་མང་རྗེ་དང་།བོད་ཀྱི་དཔའ་བོའི་མི་སྣ་གྲགས་ཅན་གླིང་གེ་སར་སྐྱེས་བུ་སོགས་མྱེས་པོ་གྲགས་ཅན་མང་པོ་ཞིག་གི་ཞབས་ཀྱིས་བཅགས་པའི་གནས་མཆོག་སྐོང་གསེར་ཁ་མདོ་རུ་ཆགས་པའི་ཁྲོ་ཁོ་དབལ་པན་ཚང་གི་ཕ་རྔ་བ་སྐལ་སྦྱིན་དང་མ་རྩེ་ཟ་ཡང་དག་སྐྱིད་གཉིས་ཀྱི་གཡང་ཁྱིམ་དྲོན་མོ་རུ་སྐྱེས།ཁོ་རིམ་པ་བཞིན་རྨ་ཆུ་རྫོང་བོད་རིགས་སློབ་འབྲིང་དང་ཀན་ལྷོ་བོད་རིགས་རང་སྐྱོང་ཁུལ་མི་རིགས་ཆེད་གཉེར་སློབ་གྲྭ།མཚོ་སྔོན་སློབ་གསོ་སློབ་གླིང་སོགས་འགྲིམས་ནས་ཕྱིར་རྨ་ཆུ་རྫོང་བོད་རིགས་སློབ་འབྲིང་དུ་ཕེབས་ཏེ་དགེ་རྒན་གྱི་ལས་ལ་ཞུགས། ཁོས་ལོ་ངོ་དུ་མའི་དགེ་རྒན་གྱི་ལས་གནས་ཁྲོད་ནས་སྤྱོད་ཡོན་གཉིས་ལྡན་གྱི་བོད་རིགས་བྱིས་པ་མང་བོ་གསོ་སྐྱོང་བྱས་པའི་རླབས་ཆེན་བྱ་གཞག་ལ་ཁུལ་དང་རྫོང༌།སློབ་གྲྭ་བཅས་ནས་ཕུལ་བྱུང་དགེ་རྒན་དང་ཕུལ་བྱུང་འཛིན་བདགད་དུང་ཁྲིད་ཐབས་སྔོན་ཐོན་ཅན་གྱི་དགེ་རྒན་སོགས་ཀྱི་གཟེངས་སྟོད་ཀྱི་མཚན་སྙན་མང་བོ་ཐོབ་མྱོང༌།ལྷག་པར་དུ་ཁོའི་ཨ་མ་་ཡང་དག་སྐྱིད་ནི་ཡུལ་དེར་མིང་གྲགས་ཆེ་བའི་དམངས་ཁྲོད་གླུ་མ་ཞིག་ཡིན་པའི་ཤུགས་རྐྱེན་ལས་ཁོ་ཆུང་ངུའི་དུས་ནས་དམངས་གླུ་དང་རྩེད་རིགས་ལ་ཧ་ཅང་དགའ་བའི་བག་ཆགས་ཤིག་གིས་གླུ་གར་གྱི་ཁ་ཕྱོགས་ཤིག་སྟོང་འདང་གི་རི་མོ་དུ་མ་ཞིག་བྲིས་ཟེར།ཁོ་རྫོང་བོད་རིགས་སློབ་འབྲིང་གི་ལོ་རིམ་གཉིས་པའི་སྐབས་སུ་ཕུ་བོ་བཀྲ་ཤིས་ཀྱིས་རོགས་སྐྱོར་འོག་ནས་ལོ་ངོ་དུ་མའི་སྨི་ལམ་ལྟ་བུའི་རེ་འདུན་སྟེ།ཡུན་རིང་སེམས་ལ་ཉལ་བའི་སྒྲ་སྙན་རྡུང་ལེན་སྦྱང་བའི་སྐལ་བ་ལྡན།དེ་ནས་བཟུང་ཁོས་སློབ་ཞོར་དང་ལས་ཞོར་ལ་བོད་ཀྱི་སྒྲ་སྙན་རྡུང་ལེན་ལ་ཧུར་ཐག་གིས་སྦྱང་བ་བྱས་ནས ༡༩༨༦ ལོ་ནས་བཟུང་རྒྱལ་ཁབ་རིམ་པ་དང་ཞིང་ཆེན་རིམ་པ།ཁུལ་རིམ་པ།ས་གནས་རིམ་པའི་འཁྲབ་སྟོན་མང་བོར་ཞུགས་ལ་ཀན་ལྷོ་རྒྱང་བསྒྲགས་ཁང་དང་མཚོ་སྔོན་རྒྱང་བསྒྲགས་ཁང༌། མཚོ་སྔོན་བརྙན་འཕྲིན་ཁང༌སོགས་ཀྱི་གར་སྟེགས་དང་།གཞན་སྒྲ་ཐག་དང་འོད་སྡེར་དུ་མ་བརྒྱུད། 《ཕྱིང་གླུ་བཀྲ་ཤིས་དགུ་འཁྱིལ་དང》《སློབ་བུ་དགྱེས་པའི་དགའ་སྟོན》《གེ་དྲུག》སོགས་མི་རིགས་ཀྱི་ལོ་རྒྱུས་དང་སྒྱུ་རྩལ་དུང་ཞེན་སོགས་ཀྱི་གསོན་ཉམས་དང་རིན་ཐང་གིས་ཕྱུག་པའི་རྡུང་ལེན་གྲངས་མང་ཞིགརྒྱ་ཆེའི་བོད་རིགས་སྤུན་ཟླ་རྣམས་ཀྱི་སྙན་ལམ་དུ་ཕུལ་མྱོང་བར་མ་ཟད། ཁོ་ལ་ཐེངས་དང་པོའི་མདོ་ཁམས་ཡུལ་གྱི་དམངས་གླུ་དང་རྡུང་ལེན་འགྲན་སྡུར་སྐབས་རྡུང་ལེན་གྱི་ཨང་གཉིས་པ་དང་དམངས་གླུའི་ཨང་གསུམ་པའི་གཟེངས་སྟོད་མཚན་སྙན་ཐོབ་ལ།ཀན་ལྷོ་ཁུལ་གྱི་ན་གཞོན་གླུ་བའི་འགྲན་སྡུར་ཁྲོད་སྔ་གཞུག་ཏུ་ཨང་གསུམ་པ་ནས་དང་པོའི་གཟེངས་སྟོད་མཚན་སྙན་ཐོབ་མྱོང༌། ད་དུང་ཁོའི་བརྩམས་པའི་སློབ་བུ་དགྱེས་པའི་དགའ་སྟོན་(བོད་ཡིག་དབྱིངས་གསལ་གཉིས་ལ་སྦྱར་བའི་དབྱངས)གྱི་དབྱངས་ལ་ཐེངས་ལྔ་བའི་ཤར་བྱང་དང་ཀྲུང་ཧྭ་བྱང་རྒྱུད།ནུབ་བྱང་ས་ཁུལ་གྱི་ལྗོངས་དང་ཞིང་ཆེན་རིམ་པའི་ན་ཆུང་བྱིས་པའི་རིག་རྩལ་འཁྲབ་སྟོན་ཁྲོད་གསར་རྩོམ་གྱི་གཟེངས་སྟོད་མཚན་སྙན་ཨང་གཉིས་པ་ཐོབ།འདི་དག་ནི་རྡུང་ལེན་པ་རྡོ་རེད་ཀྱིས་བརྒྱུད་མྱོང་བའི་ལམ་ཕྲན་གྱི་ཟུར་ངོས་ཙམ་རེད།དོན་དངོས་ཐོག་ནས་ཀྱང་ཁོང་ནི་བོད་ཀྱི་གླུ་བ་གླུ་མ་ཚོའི་ཁྲོད་ནས་གླུ་ཚིག་གི་སྲོག་དང་དབྱངས་ཀྱི་ལུས།རོལ་མོའི་རྒྱན།གར་གྱི་སྟངས་སྟབས་སོགས་ཉམས་འགྱུར་གྱི་ཐད་ནས་རང་སྐྱ་ཕེར་བའི་ཚབ་མཚོན་མི་སྣ་གཅིག་པུར་ངོས་བཟུང་ན་མི་ཆོག་རྒྱུ་མི་འདུག་པར་མ་ཟད།ཁོས་རིག་རྩལ་གྱི་གོམ་འགྲོས་ཁྲོད་ནས་བོད་རིགས་ན་གཞོན་རྡུང་ལེན་པ་མང་བོ་ཞིག་གསོ་སྐྱོང་བྱས་མྱོང་ལ་གཟེངས་སྟོད་ཀྱི་མཚན་སྙན་ཡང་མང་བོ་ཞིག་བླངས་མྱོང༌། དཔེར་ན། ད་ལྟ་བོད་ཁམས་ན་སྙན་གྲགས་རྒྱས་པའི་གླུ་བ་ཤེར་བསྟན་དང་། དགའ་ལྡན། བློ་བཟང༌། མགོན་པོ་དོན་གྲུབ(ད་ལྟ་ཕྱི་རྒྱལ་ན་ཡོད) རྡོ་བསྟན་པ་དར་རྒྱས། གླུ་མ་སངས་རྒྱས་འཚོ་དང་ཆོས་འཛོམས་སོགས་མང་ཁ་ཕྱོགས་ལ་བརྟེན་ཏེ་འཚར་ལོངས་བྱུང་བ་ནི་དུས་རབས་གསར་བའི་བོད་རིགས་གླུ་གར་གྱི་གར་སྟེགས་ལ་སྙན་འཇེབས་དྲི་ཟའི་གླིང་བུ་གསར་བའི་ཆུན་པོ་ཞིག་གསར་དུ་བསྣན་པ་ཡིན་པས་བཀའ་དྲིན་ཤིན་ཏུ་ཆེ་བ་དང་།ད་ལྟ་ཁོས་མདོ་ལྷོ་ཁུལ་རྨ་ཆུ་རྫོང་དུ་བྱ་བ་སྒྲུབ་མུས་དང་མགོ་ལོག་གཅིག་སྒྲིལ་(གཉན་པོ་གཡུ་རྩེ)རྫོང་སྨིན་ཐང་རྡོ་རྗེ་བརྟན་ལག་རྩལ་སློབ་གྲྭ་རུ་ཉམས་མྱོང་དང་མཛུབ་སྟོན་གྱི་བཀའ་དྲིན་སྐྱོང་བཞིན་ཡོད། །